New normal gai ehfaharaa mas market ah vadheveynee vaki adhadhakah, dhoani thakugai mas kandai vikkun manaa - One Online\n27 ޖޫން 2020، މާލެ، މާލޭގެ މަސްމާރުކޭޓު އާ އާންމު ހާލަތުގައި ހުޅުވުމަށް މާރުކޭޓް ބޭރުގައި ގައިދުރުކަން ބެހެއްޓުމަށް ފާހަގަޖަހާފައި -- ވަން ފޮޓޯ: މުހައްމަދު ހައްޔާން\nނިއު ނޯމަލްގައި އެއްފަހަރާ މަސް މާރުކޭޓަށް ވަދެވޭނީ ވަކި އަދަދަކަށް، ދޯނިތަކުގައި މަސް ކަނޑައި ވިއްކުން މަނާ\nއަންނަ ޖުލައި މަހު 1 ވަނަ ދުވަހުން ފެށިގެން މާލޭގެ ރޯމަސް މާރުކޭޓް ހުޅުވަން ތައްޔާރުވަމުން އަންނައިރު އެއްފަހަރާ މާރުކޭޓަށް ވަދެވޭނީ ވަކި އަދަދަކަށް ކަމަށް މާލެ ސިޓީ ކައުންސިލުން ބުނެފިއެވެ.\nމާލެ ސިޓީ ކައުންސިލްގެ މައްޗަންގޮޅި ދެކުނު ދާއިރާގެ މެންބަރު އަހުމަދު ޒަމީރު "ވަން" އަށް ވިދާޅުވީ އާ އާންމު ހާލަތުގައި މަސްމާރުކޭޓު ހުޅުވަން ވާންޖެހޭ ތައްޔާރީތައް މިހާރު ވަމުން އަންނަ ކަމަށެވެ. އެގޮތުން މާރުކޭޓުގެ ބޭރުގައާއި އެތެރޭގައި އިޖުތިމާއީ ގައިދުރުކުރުމުގެ ފާހަގަތައް ކުރަހާފައިވާއިރު މާރުކޭޓަށް ނުވަދެ މަސް ގަތުމުގެ އިންތިޒާމު ހަމަޖައްސާފައިވާ ކަމަށް އޭނާ ވިދާޅުވިއެވެ.\nޒަމީރު ވިދާޅުވި ގޮތުގައި، މާރުކޭޓު އެތެރޭގައި ގައިދުރުކުރުމުގެ ފާހަގަތައް ކުރެހި ނަމަވެސް އެއްފަހަރާ މާރުކޭޓަށް ވަދެވޭނީ ވަކި އަދަދެއްގެ މީހުންނަށެވެ. އަދި މާރުކޭޓް އެތެރޭގައި މަސް ވިއްކަން ތިބެވޭނީ ވެސް ސިޓީ ކައުންސިލްގައި ރަޖިސްޓްރީ ކުރާ ދޯނިތަކަށް ދޭ ހާއްސަ ފާހަކާއެކު ކަމަށް ވެސް އޭނާ ވިދާޅުވިއެވެ.\nސިޓީ ކައުންސިލުން ދޫކުރަމުން އަންނަ މި ފާހަކީ މާރުކޭޓުގައި ތިބެގެން މަސް ވިއްކުމަށާއި މަސް ޑެލިވާ ކުރުމަށް ދޫކުރާ ފާހެކެވެ. މި ފާސް މިހާރު ވެސް ބައެއް ދޯނިތަކަށް ދޫކޮށްފައިވާއިރު ބިދޭސީންނަކަށް ފާސް ދުލެއް ނުކުރާނެއެވެ.\nޒަމީރު ވިދާޅުވީ، އާ އާންމު ހާލަތުގައި މަސް މާރުކޭޓު ތެރޭގައި ހުންނަ އަށިތަކުގައި މަސް އަތުރައިގެން މަސް ނުވިއްކޭނެ ކަމަށާއި އޭގެ ބަދަލުގައި މަސްތައް ހުންނަން ޖެހޭނީ އައިސް އަޅާފައި ހުންނަ ކޮންޓެއިނަރުގައި ކަމަށެވެ. ނަމަވެސް ފާސް ދޫކޮށްފައިވާ ބައެއް ދޯނިތަކުން، އެދޯނިތަކުގައި މަސް ކަނޑައި މަސް ވިއްކަމުން އަންނަ ކަމަށާއި އެއީ މަނާ ކަމެއް ކަމަށް އޭނާ ވިދާޅުވިއެވެ. އަދި ވިދާޅުވީ، އެކަންކަން ހުއްޓުވުމަށް ފުލުހުންނާއި ކައުންސިލާ ގުޅިގެން މަސައްކަތް ކުރަމުން އަންނަ ކަމަށެވެ.\n"ދޯނީގައި މަސް ކަނޑައި މަސް ވިއްކުމަކީ މަނާ ކަމެއް. ފުލުހުން ގޮސް މިކަން ނުކުރަން އެދުމުން، ކައުންސިލުން ދޫކޮށްފައިވާ ފާސް ދައްކާފައި އެބަ ބުނޭ ކައުންސިލުން ހުއްދަ ދީގެންނޭ. މިއީ ފުލުހުންނަށް އޮޅުވާލުން. އެ ފާހަކީ ހަމައެކަނި މަސް މާރުކޭޓު އެތެރޭ ތިބެ މަސް ކަނޑައި ވިއްކުމަށް ދީފައިވާ ފާހެއް. ދޯނީގައި ތިބެ މަސް ކަނޑައި މަސް ވިއްކުމަށް ދީފައިވާ ފާހެއް ނޫން،" ޒަމީރު ވިދާޅުވިއެވެ.\nއޭނާ އިތުރަށް ވިދާޅުވީ، މިހާރުވެސް ކޮންމެ ރެއަކު ކެމިކަލް އަޅައިގެން މަސް މާރުކޭޓު އެއްކޮށް ސާފުކުރި ނަމަވެސް އާ އާންމު ހާލަތުގައި ހަފުތާއަކު އެއްފަހަރު މަސް މާރުކޭޓު ޑިސްއިންފެކްޓް ކުރާނެ ކަމަށެވެ.\nރައްކާތެރިކަމުގެ ފިޔަވަޅުތަކާއެކު ޖުލައި އެކެއްގައި މަސް މާރުކޭޓުގެ އިތުރުން ދަތުރުވެރިންގެ މާރުކޭޓު ވެސް ހުޅުވާނެއެވެ. ނަމަވެސް ލޯކަލް މާރުކޭޓު އަލުން ހުޅުވުމަށް ދުވަސް ނަގާނެ ކަމަށް ކައުންސިލުން ބުނެއެވެ. ޒަމީރު ވިދާޅުވީ، ލޯކަލް މާރުކޭޓުތައް ޑިސްއިންފެކްޓު ކުރުމަށް ހުސް ކުރިއިރު އެތަނުގައި އުސޫލާ ހިލާފަށް ތަންތަން ހަދާފައިވާތީ އެތަންތަން ރޫޅައި މާރުކޭޓު ސާފުކޮށް، ޑިސްއިންފެކްޓު ކުރުމުގެ މަސައްކަތް ނިމުނުހާ އަވަހަކަށް ލޯކަލް މާރުކޭޓު ވެސް ހުޅުވާނެ ކަމަށެވެ.\nގުޅޭ ޓެގު މާލެ ދިވެހީންގެ ތަކެތީގެ މާރުކޭޓު މާލެ މަސް މާރުކޭޓު ނިއު ނޯމަލް


Mohamed Shafiu: ނިޔަތުގެ ޙަދީޘްގެ ފައިދާތައް\nނިޔަތުގެ ޙަދީޘްގެ ފައިދާތައް\nމުޙައްމަދު ޝާފިޢު ބިން ޢަބްދިލްޣަފޫރު\nالحمد لله وكفي، وصلى الله وسلم على نبيه المصطفي، وعلى آله وأصحابه أهل البر والوفا ، أما بعد:\nعن أميرِ المؤمنينَ أبي حفصٍ عمرَ بنِ الخطَّابِ رَضِي اللهُ عَنْهُ قالَ: سَمِعْتُ رسولَ اللهِ صَلَّى اللهُ عَلَيْهِ وَسَلَّمَ يقولُ: « إِنَّمَا الأَعْمَالُ بالنِّيَّاتِ وإِنَّمَا لِكُلِّ امْرِئٍ ما نَوَى، فَمَنْ كَانَتْ هِجْرَتُهُ إِلَى اللهِ وَرَسُولِهِ فَهِجْرَتُهُ إِلى اللهِ وَرَسُولِهِ، وَمَنْ كَانَتْ هِجْرَتُهُ لِدُنْيَا يُصِيبُهَا أَو امْرَأَةٍ يَنْكِحُهَا فَهِجْرَتُهُ إِلَى مَا هَاجَرَ إِلَيْهِ». رواه إماما المحدثين : أبو عبد الله محمد بن إسماعيل بن إبراهيم بن المغيرة بن بَرْدِزْبَه البخاري، وأبو الحسين مسلم بن الحجاج بن مسلم القشيري النيسابوري في صحيحيهما اللذين هما أصح الكتب المصنفة [صحيح البخاري (1) وفي مواضع أخرى ، ومسلم (1907) (155).]\nޙަދީޘްގެ މާނަ: މުއުމިނުންގެ އަމީރު އަބޫ ޙަފްޞް ޢުމަރު ބުނުލް ޚައްޠާބު ރަޟިޔަ ﷲ އަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލު ﷲ ސައްލަ ﷲ އަލައިހި ވަސައްލަމަ ހަދީސްކުރައްވަނިކޮށް ތިމަންކަލޭގެފާނު އަޑުއެހީމެވެ. ((ޢަމަލުތައް ނިޔަތުގެ މައްޗަށް މެނުވީ ނުވެއެވެ. އަދި ކޮންމެ އިންސާނަކަށްވެސް ވަނީ އެމީހަކު ނިޔަތްގަތް ކަމެކެވެ. ފަހެ ﷲ އާއި އެއިލާހުގެ ރަސޫލާ (ޞައްލަﷲ ޢަލައިހި ވަސައްލަމަ) އަށްޓަކައި ހިޖުރަކޮށްފިމީހާގެ ހިޖުރަ ވާހުށީ، ﷲ އާއި އެކަލާނގެ ރަސޫލާ (ޞައްލަﷲ ޢަލައިހި ވަސައްލަމަ)ގެ އަރިހަށެވެ. އަދި ދުނިޔެއަށްޓަކައި، އެލިބުމަށްއެދިގެން، ނުވަތަ އަންހެނަކާއި ކައިވެނި ކުރުމަށްޓަކައި ހިޖުރަކޮށްފިމީހާގެ ހިޖުރަވާހުށީ އެމީހަކު އެކަމަކަށްޓަކައި އެހިޖުރަކުރި ކަމަކަށެވެ.”\nމި ޙަދީޘަކީ އިސްލާމްދީނުގެ އަސާސްތަކުގެ ތެރެއިން ވަރަށް މުހިއްމު އަސާސެއް ބަޔާންވެގެންވާ ޙަދީޘެކެވެ. ރަސޫލުﷲ ޞައްލަﷲ ޢަލައިހި ވަސައްލަމައަށް ދެއްވިގެންވީ “ޖަވާމިޢުލް ކަލިމަ”ގެ ތެރެއިން ވާ ޙަދީޘެކެވެ. ޙުކުމްތަކުގެ ބާބުތަކުގެ ތެރެއިން ކޮންމެ ބާބަކަށްވެސް މި ޙަދީޘު ވަދެއެވެ. ގިނަގުނަ ފައިދާތަކެއް ހިމެނޭ ޙަދީޘެކެވެ.\n1- މި ޙަދީޘަކީ އިސްލާމްދީނުގެ އަޞްލުތަކުގެ ތެރެއިން މަތިވެރި އަޞްލެއް ބަޔާންވެގެންވާ ޙަދީޘެކެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމައަށް ދެއްވިގެންވީ ޖަވާމިޢުލް ކަލިމައިގެ ހެއްކަކަށް ފުދޭ ހަދީޘެކެވެ. އަޙްކާމުގެ ބާބުތަކުގެތެރެއިން ކޮންމެ ބާބަކަށް ވަންނަ ޙަދީޘެކެވެ. ގުނާ ޢަދަދުނުކުރެވޭހާ ގިނަގުނަ ފައިދާތައް އެކުލެވިފައިވާ ޙަދީޘެކެވެ.\n2- ޤަޞްދަކާ ނުލާ ކުރެވޭ ޢަމަލުތަކަކީ އޭގެ މައްޗަށް ޙުކުމެއް ކުރުން އަދި ޖަޒާއެއް ލިބުން ބިނާވެފައިވާ ޢަމަލުތަކެއް ނޫނެވެ. ޒިންމާވާންޖެހޭ އެއްޗެއް ހަލާކުވުމުން މެނުވީއެވެ.\n3- ހުރިހާ އަޅުކަމެއްގައިވެސް ނިޔަތަކީ ޝަރުޠެކެވެ. ނަމާދާއި ޒަކާތާއި ރޯދަ އަދި ޙައްޖުގައިވެސް މެއެވެ. އަދި އެއްއަޞްލެއްގެ އަޅުކަމެއްކުރާއިރު އޭގެ ތަފާތުވައްތަރުތައް ފަރަޤުކުރަނީވެސް ނިޔަތުންނެވެ. މިސާލަކަށް މެންދުރުނަމާދާއި މެންދުރު ނަމާދުގެ ރަވާތިބު ސުންނަތް ފަރަޤު ކުރަނީވެސް ނިޔަތުންނެވެ. އަދި ހަމަ އެހެންމެ ސުންނަތް ރޯދައާއި ޤަޟާ ރޯދަ ވެސް ފަރަޤުކުރަނީ ނިޔަތުންނެވެ. ގަނެވިއްކުމާއި، ހިބަކުރުމާއި، އަޅުންމިނިވަންކުރުންފަދަ ޢަޤްދުތަކުގައިވެސް ނިޔަތަކީ ޝަރުޠެކެވެ.\n4- ކައިފިއްޔަތުގައި އެއްގޮތް ޢަމަލުތައް ނިޔަތުން މެނުވީ ފަރަޤު ނުކުރެވޭނެއެވެ.\n5- ޞާލިޙު ނިޔަތެއްގެ މައްޗަށް އަދި ފާސިދު ނިޔަތެއްގެ މައްޗަށްވެސް ޢަމަލު ބިނާވެދާނެއެވެ. އޭގެ ޖަޒާވެސް ވަނީ އެބީދައިންނެވެ. ނިޔަތް ފަސާދަވެއްޖެނަމަ ޢަމަލުވެސް ފަސާދަވީއެވެ. މިސާލަކަށް ﷲ ނޫން ފަރާތަކަށް ޢަމަލެއްކުރުމެވެ. ހަމައެކަނި ނިޔަތް އިޞްލާޙްކުރުމަކުން އަދި ނުފުދޭނެއެވެ. އެ ޢަމަލީ ޝަރީޢަތުގައި އައިސްފައިވާ ކަންތައްތަކާ އެއްގޮތަށް ކުރާ ޢަމަލަކަށްވެސް ވާންޖެހޭނެއެވެ.\n6- އެއްވެސް މުކައްލަފަކަށް އޭނާ ނިޔަތްގަތް ކަމެއް މެނުވީ ޙާޞިލްނުވާހުއްޓެވެ.\n7- ﷲ އަށް ޢަމަލުތައް ޚާލިޞްކުރުމަކީ ވާޖިބެކެވެ.\n8- ﷲ ނޫން ފަރާތްތައް އެދިގެން އެއްވެސް ޢަމަލެއްކުރުމަކީ ޙަރާމްކަމެކެވެ.\n9- ޝިރުކުގެ ބިންތަކުން އިސްލާމްކަމުގެ ބިންތަކަށް ހިޖުރަކުރުމީ އިސްލާމްދީނުގައި މަޝްރޫޢު ކަމެކެވެ.\n10- ހިޖުރަ ކުރުމުގައިވެސް އިޚްލާޞްތެރިވުމަކީ ވާޖިބެކެވެ. އެކަން ކުރަންވާނީ އެކަލޭގެފާނުގެ ޙަޔާތުގައި ނަމަ ﷲ އަށް އަދި އެކަލޭގެފާނަށް ޓަކައެވެ. (އެކަލޭގެފާނަށް ނަޞްރުދިނުމަށްޓަކައެވެ.) އަދި އެކަލޭގެފާނު އަވަހާރަވުމަށްފަހު ނަމަ އެކަލޭގެފާނުގެ ދީނާއި އެކަލޭގެފާނުގެ ސުންނަތަށްޓަކައެވެ.\n11- މީހަކު ޢަމަލެއްގައި އިޚްލާޞްތެރިވެއްޖެނަމަ، އޭނާއަށް އެކަމުގެ ޖަޒާ ލިބޭނެއެވެ. އެކަމަކު އެއީ އެ ޢަމަލު ޞާލިޙް ޢަމަލަކަށްވުމާއި އަދި ޢަމަލުކުރުމުގައި ހިފަހައްޓަންޖެހޭ ޝަރުޠުތަކަށް ރައްކާތެރިވެއްޖެނަމައެވެ.\n12- ހަމައެކަނި ދުނިޔެ އެދިގެން މީހަކު ހެޔޮ ޢަމަލެއް ކުރުމަކީ އެކަމުން އެމީހަކަށް ޖަޒާ ލިބޭނެ ކަމެއް ނޫނެވެ.13- އިޚްލާޞްތެރިކަން ނެތުމަކީ ޢަމަލު ބާޠިލުވާކަމެކެވެ.\n14- ދުނިޔެއާއި ދުނިޔޭގެ ޝަހުވަތްތެރިކަމާމެދު ރައްކާތެރިވާން އެބަޖެހެއެވެ. ދުނިޔެއަށްޓަކައި ހިޖުރަކުރި މީހާއާ ﷲ އަށްޓަކައި ހިޖުރަކުރި މީހާ ހަމަހަމައެއް ނުވާނެއެވެ.\n15- ނިޔަތުގެ ދެ ބޭނުމެއް ޢިލްމުވެރިން ފާހަގަކުރައްވައެވެ. އެއްބޭނުމަކީ އާދަކޮށް ކުރާ ކަންތައްތަކާއި އަޅުކަންތައްތައް ވަކިކުރުމެވެ. އޭގެ މިސާލަކީ ޢާއްމު ދިރިއުޅުމުގައި މީހަކު ފެންވަރާ ފެންވެރުމާއި ޖުނުބުވެރިކަމުން ނުވަތަ ޙައިޟުވެރިކަމުން ނުވަތަ ނިފާސްވެރިކަމުން އަރައިގަތުމަށް މީހަކު ފެންވަރާ ފެންވެރުމެވެ. (ހިނައިގަތުމެވެ) މި ދެކަމުގެ ތަފާތަކީ ނިޔަތެވެ. ދެކަމުގެ ކައިފިއްޔަތު އެއްގޮތް ނަމަވެސް ނިޔަތުން އެދެކަންތައް ފަރަޤުކޮށްދެއެވެ. މީގެ އަނެއް މިސާލަކީ މީހަކު ފަރުވާއަކަށްޓަކައި ޑޮކްޓަރު ބުނެގެން ނުވަތަ ހަށިގަނޑުގެ ބަރުދަން ލުއިކުރުމުގެ ގޮތުން ނުކާ ހުންނަ ހުރުމާއި ރޯދަހިފުމެވެ. މިދެ ކަމުގައި އެއްގޮތްކަން ހުއްޓަސް ރޯދައަށް ހުންނަމީހާ ރޯދަހިފަނީ ރޯދަހިފުމަށް ނިޔަތްގަނެގެންނެވެ.\nނިޔަތުގެ އަނެއް ބޭނުމަކީ ޢަމަލުގެ މަޤްޞަދު ދެނެގަތުމެވެ. އެއީ ހަމައެކަނި ﷲ ތަޢާލާގެ ވަޖުހުފުޅު އަދައިގެން އެއިލާހުގެ ރުހިވޮޑިގަތުން އެދިގެން އެހެން އެއްވެސް ފަރާތެއް ޤަޞްދުކުރުމެއް ނެތި ޢަމަލު އަދާކުރުމެވެ.\n16- ނިޔަތުގެ މާނައަކީ ޤަޞްދުކުރުމެވެ. ކަމެއް ކުރުމަށް ޤަޞްދުކުރީމާ އެ ނިޔަތް ގަނެވުނީއެވެ.\n17- ނިޔަތުގެ ޙުކުމަކީ އެއީ އަޅުކަންތަކުގެ ޝަރުޠެކެވެ.\n18- ބައެއް ކަންތައްތައް ކުރާއިރު ނިޔަތް ނުގަތް ކަމުގައިވިޔަސް އޭގެން ޙާޞިލްކުރަން ބޭނުންވާ ކަމެއް ފުދެއެވެ. މިސާލަކަށް ނަޖިސް ފިލުވާލާއިރު ނިޔަތް ނުގަތަސް ނަޖިސް ފިލައެވެ. އަދި ނިޔަތް ނުގަތް ކަމުގައިވިޔަސް ނަޖިސް ފިލުވާލިކަމުގައި ބެލެވޭނެއެވެ.\n19- ޞައްޙަ ސަރީޙަ ލަފުޒަކުން ވަރިކުރާނަމަ ނިޔަތް ނުގަތަސް އެ ވަރި ވަރިއަކަށް ވާނެއެވެ. މިސާލަކަށް ތިބާ ތިހުރީ ވަރިކޮށްފައޭ، މިފަދަ ޞަރީޙަ ލަފުޒެއް ބުނެފިނަމަ ނިޔަތަށް ބަލާކަށް ނުޖެހޭނެއެވެ. އެހެންނަމަވެސް ނުސީދާ ބަހަކުން ވަރިކޮށްފިނަމަ ނިޔަތަށް ބެލެވޭނެއެވެ. މިސާލަކަށް ގެއަށް ދާށޭ! ތިބާގެ އަހުލުވެރިންގެ ކައިރިއަށް ދާށޭ ފަދަ ބަހެއް ބުނުމެވެ.\n20- ނިޔަތުގެ ވަޤުތަކީ ޢަމަލު ކުރުމުގެ ކުރިއެވެ. އެހެންނަމަވެސް ސުންނަތް ރޯދައަށް ޢަމަލުގެ ތެރޭގައި، ހެނދުނު ވުމުން ނުވަތަ މެންދުރުވުމުން ވެސް ނިޔަތް ގަނެވިދާނެއެވެ. މިއީ އިސްތިސްނާ ހާލަތެކެވެ.\n21- ޢަމަލެއް ކުރަމުން ދަނިކޮށް، އެ ޢަމަލެއް ހުއްޓާލުމަށް ނުވަތަ އެ ޢަމަލަކުން ނުކުތުމަށް ނިޔަތް ގަނެފިނަމަ އެ ޢަމަލެއް ބާޠިލުވާނެއެވެ. އީމާންކަން ކަނޑައިލުމަށް ނިޔަތް ގަނެފިނަމަ މުރުތައްދުވާނެއެވެ. ނަމާދު ކުރަމުން ދަނިކޮށް ނަމާދުކުރުން ހުއްޓާލުމަށް ނިޔަތް ގަނެފިނަމަ ނަމާދު ބާޠިލުވާނެއެވެ.\n22- ނިޔަތުގެ މަޙައްލަކީ ހިތެވެ.\n23- ހިތުން ނިޔަތް ނުގަނެ ކިތަންމެ ވަރަކަށް ދުލުން ނިޔަތް ކީ ކަމުގައިވިޔަސް ނިޔަތް ގަތްކަމުގައި ނުބެލެވޭނެއެވެ. މިސާލަކަށް ޢަޞުރުނަމާދު ކުރުމަށް ނިޔަތް ދުލުން ކިޔާފައި، ހިތުން ނިޔަތް ނުގަންނަނަމަ އެނަމާދު ޞައްޙައެއް ނުވާނެއެވެ.\n24- ހިތުގައިވާ ނިޔަތާ ދުލުން ކިޔާ ނިޔަތާ ޚިލާފުވެއްޖެނަމަ ބެލެވޭނީ ހިތުގައި އޮތް ނިޔަތަށެވެ. މިސާލަކަށް މީހަކު މެންދުރުނަމާދު ކުރުމަށް ހުއްޓި މެންދުރު ނަމާދު ކުރުމަށް ހިތުން ނިޔަތް ގަނެފައި އަސުރުނަމާދަށް ދުލުން ނިޔަތް ގަތްކަމުގައިވާނަމަ ބެލެވޭނީ މެންދުރުނަމާދު ކަމުގައެވެ. އެއީ ހިތުން ނިޔަތްގަތީ މެންދުރު ނަމާދަށް ކަމުގައިވާތީއެވެ.\n25- ހިތުގައި ނިޔަތް އޮތުމުން ފުދޭނެއެވެ. ދުލުން ނިޔަތް ކިޔުމަކީ ޝަރުޠެއް ނޫނެވެ. އެއީ ބިދުޢައެއް ކަމަށް ޢިލްމުވެރިން ވިދާޅުވެފައިވެއެވެ.\n1- قواعد وفوائد من الأربعين النووية (ناظم سلطان)\nPosted by Mohamed Shafiu at 12:19 PM\nLabels: ޙަދީޘް, ނިޔަތުގެ ޙަދީޘް, ނިޔަތް, މުޙައްމަދު ޝާފިޢު ބިން ޢަބްދުލްޣަފޫރު


SunOnline: Stelco in aa cable eh alhaifi, Male' ge current kendumuge massala ah halleh\nސްޓެލްކޯއިން އާ ކޭބަލެއް އަޅައިފި، މާލޭގެ ކަރަންޓު ކެނޑުމުގެ މައްސަލައަށް ހައްލެއް\nރުގިއްޔާ މުހައްމަދު މޫސާ 27 May 2022, 14:43\nސްޓެލްކޯއިން ވަނީ އާ ކޭބަލާއެކު ކަރަންޓު ކެނޑުމުގެ މައްސަލައަށް ހައްލެއް ލިބޭނެ ކަމަށް ބުނެފަ --\nމާލޭގައި ކަރަންޓު ކެނޑުމުގެ މައްސަލަ ހައްލުކުރުމުގެ ގޮތުން ސްޓެލްކޯއިން އާ ކަރަންޓު ކޭބަލެއް އަޅައި، އެ ކޭބަލަށް ކަރަންޓު ދޭން ތައްޔާރުވެއްޖެއެވެ.\nމިދިޔަ އަންގާރަ ދުވަހު މާލެއިން ތަކުރާރުކޮށް ކަރަންޓު ކެނޑުމާ ގުޅިގެން, އެ ދުވަހު ސްޓެލްކޯގެ މެނޭޖިން ޑިރެކްޓަރު އަޙްމަދު ޝަރީފް ވިދާޅުވީ ކަރަންޓު ފޯރުކޮށްދޭ މައި ކޭބަލްތަކުގެ ތެރެއިން ކޭބަލެއް ހަލާކުވެފައިވާ ކަމަށެވެ. އަދި އެ ކޭބަލް މަރާމާތު ކުރުމަކީ ނުރައްކާތެރި ކަމަކަށް ވާތީ އާ ކޭބަލެއް އަޅާނެ ކަމަށް ޝަރީފް ވިދާޅުވިއެވެ.\nސްޓެލްކޯގެ މީޑިއާ އޮފިޝަލް އަޙުމަދު މުޙައްމަދު މިއަދު "ސަން"އަށް ވިދާޅުވީ، ގެއްލުން ލިބުނު ކޭބަލްގެ ކަރަންޓު ކަނޑާލުމަށް ފަހު މިހާރު އާ ކޭބަލެއް އަޅާފައިވާ ކަމަށެވެ. އަދި މިއަދު ހަވީރުގެ ވަގުތެއްގައި އެ ކޭބަލް ސަބްސްޓޭޝަނާ ގުޅާލުމަށް ފަހު، ކަރަންޓު ދޭނެ ކަމަށް އޭނާ ވިދާޅުވިއެވެ.\nއެ ކޭބަލް އަޅާފައި ވަނީ އަމީނީ މަގުން ގޮސް ގާކޮށްޓާ ދިމާލަށް ކަމަށާއި ކޭބަލް ގުޅާލާނީ އެ ސަރަހައްދުގައި ހުންނަ ސަބްސްޓޭޝަނަކާ ކަމަށް ވެސް އޭނާ ވިދާޅުވިއެވެ.\n"މީގެ ކުރިން އޮތް ކޭބަލަށް ގެއްލުންވީމަ އެ ސަބްސްޓޭޝަނަށް ކަރަންޓު ދިނީ އެހެން ދިމަދިމާލުން ކަރަންޓު ގެންގޮސްގެން، އެހެން ސަބްސްޓޭޝަންތަކުން. އެެހެންވެގެން އެ ސަރައްދުން ކަރަންޓު ކެނޑެނީ. މިއަދު އެ މައްސަލަ އެއްކޮށް ހައްލު ކުރެވޭނެ އާ ކަބާލާ އެއްކޮށް،" އަޙުމަދު މުޙައްމަދު ވިދާޅުވިއެވެ.\nއެ އާ ކޭބަލަށް ކަރަންޓު ދޭ ވަގުތު، ގާކޮށި ސަރަހައްދުން ހަވީރު 4:00އިން ފެށިގެން 15 މިނިޓާއި 20 މިނިޓާ ދެމެދުގެ ވަގުތުކޮޅަކަށް ކަރަންޓު ކެނޑިދާނެ ކަމަށް ސްޓެލްކޯއިން ވަނީ ބުނެފައެވެ.\nމިދިޔަ އަންގާރަ ދުވަހު މާލޭގެ ބޮޑު ސަރަހައްދަކުން ކަރަންޓު ކެނޑުނީ ފަތިހު ހަތަރެއްހާއިރެވެ. އަދި 7:30 ހާއިރު މުޅި މާލެއިން ކަރަންޓު ކެނޑުނެވެ. އޭގެ ފަހުން ހުރިހާ ހިސާބަކަށް ކަރަންޓު ފޯރުކޮށްދެވުނީ 9:15 ހާއިރެވެ.\nކަރަންޓުގެ ޚިދުމަތް ކެނޑުމުގެ ސަބަބުން އެ ދުވަހު ތިން ސްކޫލެއްގެ ހެނދުނު ދަންފަޅީގެ ކިޔެވުން ކުރިއަށްގެންގޮސްފައިނުވެއެވެ. އެއީ އިމާދުއްދީން ސްކޫލާއި އިސްކަންދަރު ސްކޫލްގެ އިތުރުން އިއްޒުއްދީން ސްކޫލްގައެވެ.\nޔުޓިލިޓީގެ ހުރިހާ ޚިދުމަތެއް ދޭ ކުންފުންޏަކަށް ސްޓެލްކޯ\nކަރަންޓު ކެނޑުނީ ޓްރާންސްފޯމަރުތަކަށް ދިމާވި މައްސަލައަކުން\nސްޓެލްކޯ ފްލެޓްތަކުން ކުލި ނަގަން ފަށާނީ ޖެނުއަރީގައި


Sisi aai Abbas miadhu badhdhalu kuravvanee | Mihaaru\nފަލަސްތީނުގެ ރައީސް މަހްމޫދު އައްބާސް އާއި މިސްރުގެ ރައީސް ސީސީ (ކ)، މިދިޔަ މާޗް މަހުގެ ތެރޭގައި ގާހިރާގައި ބައްދަލު ކުރައްވަނީ.\n11 ޑިސެމްބަރ 2017 - 11:12 1 comment\nއިޒްރޭލުގެ ވެރިރަށަކީ ގުދުސްކަމުގައި އިއުތިރާފްވެ، އިޒްރޭލުގައި ހުންނަ އެމެރިކާގެ އެމްބަސީ ގުދުސަށް ބަދަލު ކުރުމަށް، މިދިޔަ ބުދަ ދުވަހު، އެމެރިކާގެ ރައީސް ޑޮނަލްޑް ޓްރަމްޕު ނިންމެވި ނިންމެވުމާ ގުޅޭ ގޮތުން މަޝްވަރާ ކުރެއްވުމަށް، މިސްރުގެ ރައީސް އަބްދުލް ފައްތާހު އައްސީސީ އާއި ފަލަސްތީނުގެ ރައީސް މަހްމޫދު އައްބާސް މިއަދު ބައްދަލު ކުރައްވާނެ އެވެ.\nއެމެރިކާގެ ނިންމުމާ މެދު މަޝްވަރާ ކުރުމަށް މިސްރުގެ ވެރިރަށް ގާހިރާގައި، ރައީސް ސީސީ އާއި ރައީސް އައްބާސް މަޝްވަރާ ކުރައްވާ އިރު، އެމެރިކާގެ ނިންމުމާ ދެކޮޅަށް ދުނިޔޭގެ ގިނަ ގައުމުތަކެއްގައި މިހާރު ދަނީ މުޒާހަރާތައް ކުރަމުންނެވެ. ގުދުސްގެ މައްސަލައިގައި މަޝްވަރާ ކުރެއްވުމަށް ސީސީގެ ދައުވަތަށް އައްބާސް އިއްޔެ ވަނީ ގާހިރާ އަށް ވަޑައިގެންފަ އެވެ.\nމިސްރުގެ ރައީސް ސީސީގެ ތަރުޖަމާން ބައްސާމް ރައުދީ ވިދާޅުވި ގޮތުގައި ދެ ބޭފުޅުން މިއަދު ބާއްވާ ބައްދަލުވުމުގައި މަޝްވަރާ ކުރައްވަން ހަމަޖެހިފައިވާ ކަންތަކުގެ ތެރޭގައި، ގުދުސްގެ މައްސަލައިގައި ދެން އަމަލުކުރާނެ ގޮތްތަކަކާއި ދެ ގައުމުގެ ގުޅުން އިތުރަށް ބަދަހިކުރުމަށް މިހާރު ކުރެވިދާނެ ކަންތައް ހިމެނެ އެވެ. އޭގެ އިތުރުން ފަލަސްތީނުގެ މިނިވަން ދައުލަތެއް ގާއިމުކުރުމާއި އެ ދައުލަތުގެ ވެރިރަށަކީ އިރުމަތީ ގުދުސްކަމުގައި ކަނޑައެޅުމަށް ކުރަންޖެހޭ ކަންތައްތަކާ މެދުގައި ވެސް ދެ ބޭފުޅުން މަޝްވަރާ ކުރައްވާނެ އެވެ.\nގުދުސްގެ މައްސަލައިގައި ދެ ބޭފުޅުން ބައްދަލުކުރައްވާ އިރު، މިސްރަކީ، ގުދުސާއި ފަލަސްތީނުގެ އެހެން ބިންތައް އަޅުވެތިކޮށްގެން އޮތް އިޒްރޭލާ އެކު ސުލްހައިގެ އެއްބަސްވުންތަކެއް ގާއިމު ކޮށްފައިފާ ގައުމެކެވެ.\nއިރުމަތީ ގުދުސްގެ މައްސަލައިގައި އެމެރިކާ އިން ނިންމުމާ ބެހޭ ގޮތުން، ރައީސް މަހްމޫދު އައްބާސް މިދިޔަ ބުރާސްފަތި ދުވަހު ވަބީ އުރްދުންގެ ރަސްގެފާނު އަބްދުﷲއާ ވެސް މަޝްވަރާ ކުރައްވައިފަ އެވެ. އުރްދުންއަކީ ވެސް އިޒްރޭލާ އެކު ސުލްހައިގެ އެއްބަސްވުމެއް ގާއިމުކޮށްފައިވާ ގައުމެކެވެ.\nގުދުސްއަކީ އިޒްރޭލުގެ ވެރިރަށް ކަމުގައި ރަސްމީކޮށް އެމެރިކާ އިން ބަލައިގަތީ މިދިޔަ ބުދަ ދުވަހު އެވެ. އެ ނިންމުމަށް ދެކޮޅު ހެއްދެވުމުގެ ގޮތުން، ފަލަސްތީނުގެ ރައީސް މަހްމޫދު އައްބާސް ވަނީ، އެމެރިކާގެ ނައިބު ރައީސް މައިކް ޕެންސްއާ އެކު މި މަހުގެ ތެރޭގައި ބޭއްވުމަށް ހަމަޖެހިފައިވާ ބައްދަލުވުން ވެސް ކެންސަލް ކުރައްވައިފަ އެވެ.\nއިތުރު ލިޔުންތައް އިޒްރޭލް ފަލަސްތީން މިސްރު މަހްމޫދު އައްބާސް އެމެރިކާ ޑޮނަލްޑް ޓްރަމްޕް


އިބަމަ އިނީޝަލް ޓްރޭނިންގ ޕްރޮގްރާމުގެ 14 ވަނަ ވޯކްޝޮޕް ފުނަދޫގައި ފަށައިފި – މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← އިބަމަ އިނީޝަލް ޓްރޭނިންގ ޕްރޮގްރާމުގެ 14 ވަނަ ވޯކްޝޮޕް ފުނަދޫގައި ފަށައިފި\nމިނިސްޓްރީ އޮފް ޖެންޑަރ އެންޑް ސޯސަލް ސަރވިސް އާއި، ށ.އަތޮޅުކައުންސިލާއި، ށ.ފުނަދޫ އެފް.ސީ.އެސް.ސީ އާއި، ރަށުކައުންސިލްތަކާ ގުޅިގެން މި މަހުގެ 20 އިން 21 އަށް ފުނަދޫގައި ކުރިޔަށްގެންދިއުމަށް ހަމަޖެހިފައިވާ އިބަމަ އިނީޝަން ޓްރޭނިންގ ޕްރޮގްރާމުގެ 14ވަނަ ވޯކްޝޮޕް މިއަދު ފަށައިފިއެވެ.\nމިއަދު 9:00 ގައި ށ.އަތޮޅުވެހީގެ ކޮންފަރެންސް ހޯލުގައި ފެށިގެން ކުރިޔަށްދާ މި ވޯކްޝޮޕްގައި ށ.އަތޮޅުގެ އިބަމަ މެންބަރުންގެ ތެރެއިން މިއަތޮޅު ފުނަދޫ، ޅައިމަގު، ކޮމަންޑޫ، މާއުނގޫދޫން 35 މެންބަރުން ބައިވެރިވެފައިވެއެވެ.\nއިބަމަ (އިޖްތިމާޢީ ބަދަހި މަދަދުވެރިން) ބިނާކުރުމަށް ކުރިޔަށްގެންދާ މި ޓްރޭނިން ޕްރޮގްރާމުގައި އިބަމަ މެންބަރުންގެ ދައުރާއި، މަސައްކަތްކުރުމުގެ ގޮތްތަކާއި، މަސްޢޫލިއްޔަތުތަކާ އަދި މެންބަރުންގެ ޙައިޞިއްޔަތުން ނުކުރެވޭނެ ކަންތައްތަކުގެ މަޢުލޫމާތު ދިނުމުގެ އިތުރުން ނާޒުކު ޙާލަތުގައިވާ މީހުން ޢާއިލާތައް ދެނެގަންނާނެ ގޮތާއި، އެ ޢާއިލާތަކާ މުޢާމަލާތްކުރާނެ ގޮތްތައް ބައިވެރިންނަށް ދަސްކޮށްދިނުމަށްވަނީ ހަމަޖެހިފައެވެ. ހަމައެއާއެކު ވިޔަނުދިނުމުގެ ފިޔަވަޅު ނާޅައި ދޫކޮށްލައިފިނަމަ ވެދާނެ ގޮތްތަކާއި، އިޖްތިމާޢީ ގޮތުން ދުޅަހެޔޮ ރަށްރަށުގައި ހުންނާނެ ސިފަތައް އަންގައިދިނުމުގެ އިތުރުން މުޖުތަމަޢުގައި ހިނގާ ނިކަމެތި ޙާލަތްތަކާ ގުޅޭ ކަންތައްތައް އިބަމައަށް އިނގޭނެ ނިޒާމެއް ޤާއިމުކުރުމާއި، ރަށްރަށުގައި އިބަމަ ޕްރޮގްރާމު ކުރިޔަށްގެންދާނެ ގޮތްތަކާއި، ރިޕޯޓްކުރާނެ ގޮތްތަކަށް މެންބަރުން ތަމްރީނުކުރުން ހިމެނިފައިވެއެވެ.\nށ.އަތޮޅުގެ ހުރިހާ ރަށެއްގައި އިބަމަ ވިއުގަ ޤާއިމުކުރުމަށްޓަކައި ކުރިޔަށްގެންދެވޭ ތަމްރީނު ޕްރޮގްރާމުގެ ތެރެއިން އިތުރު ދެ ވޯކްޝޮޕެއް މި މަހުގެ 24 އާ ހަމައަށް ހިންގުމަށް ހަމަޖެހިފައިވާ ކަމަށް ށ.އަތޮޅުކައުންސިލުން މަޢުލޫމާތު ދެއްވައެވެ.


ޤައުމީ ދުވަހުގެ ތަހުނިޔާ | President Mohamed Nasheed\nޤައުމީ ދުވަހުގެ ތަހުނިޔާ\n“ޤައުމީ ދުވަސް ފާހަގަ ކުރާން ފެށިތާ 70 އަހަރުގެ މުނާސަބަތުގައ ދިވެހި ރައްޔިތުންނަށް ތަހުނިޔާ ދަންނަވަން. މިއަހަރުގެ ޤައުމީ ދުވަސް ފާހަގަ ކުރާއިރު އަޅުގަނޑުމެން މިދަނީ މުޅިން އެހެން ޤައުމިއްޔަތެއް ބިނާކުރަމުން. ދިވެހި ޤައުމިއްޔަތާއި ރައްޔިތުންނަށް އެޤައުމިއްޔަތުން މަންފާއާއި ފައިދާ ލިބޭ ގޮތްތައް ދެނެގަންނަމުން. ޤައުމެއްގެ ގޮތުގައި ދިވެހިރާއްޖެ ދެމިއޮތުމަށް ރައްޔިތުންގެ މެދުގައި އެއްގޮތްވާ ވަކި ޚާއްސަ ކަންކަން ހުންނަން ޖެހޭ. އެކަންކަމަކީ މާތްވެގެންވާ އިސްލާމްދީނާއި، ދިވެހި ބަހާއި، އާދަކާދަތަކާއި އިންސާނީ ހައްގުތަކުގެ މައްޗަށް ބިނާކޮށް ލާމެހިފައިވާ ދުނިޔެއެއްގައި ދިވެހިރާއްޖެ ބައިވެރިވެވޭ ކަންކަން ކަމުގައި ވާންޖެހޭ.\nމިނިވަންކަން ދެމެހެއްޓި ޤައުމިއްޔަތަކީ ރައްޔިތުންނަށް އެކަމުން ފައިދާއާއި ތަރައްޤީ ލިއްބައިދޭ ސިފަތަކެއް ކަމުގައި ވާންޖެހޭ. ވެރިކަމުގެ ހަގީގީ ބާރަކީ އޯގާތެރިކަމާއި ނިޔަނެތިކަމާއެކު ރައްޔިތުންނަށް ޚިދުމަތްކުރުން. ރައްޔިތުންގެ ދިރިއުޅުމުގެ ފެންވަރު ރަނގަޅުކޮށް ތާހިރު ދިރިއުޅުން ހޯދައިދޭނެ އުފެއްދުންތެރި އިޤްތިޞާދީ ނިޒާމެއް ބިނާކުރުން.\nމި ނިޒާމުގެ ބެލެނިވެރިންނަކީ މިއަދު ދިވެހި ރައްޔިތުން. ގާނޫނީ ހަމަތަކުގެ މަތިން ރައްޔިތުން އިންތިޚާބުކޮށްފައިވާ ސަރުކާރުގެ ތެރެއަށް ސަލާމަތީ ބާރުތަކުން ގަދަކަމުން ވަދެ، ގައުމުގެ ތަރައްޤީއަށް ބުރޫއެރުވުމާހެދި، އިހުގެ ސިޔާސީ އާދަތައް މިއަދު މިދަނީ ގިނަވަމުން. މިހިނދު އަޅުގަނޑުމެންގެ ޅަފަތުގެ ސިޔާސީ ނިޒާމުގައި ބިނާކުރަމުން އައި ޤައުމިއްޔަތުގެ އާ ވިސްނުން، މިވަނީ ބިރުވެރިކަމާއި ނިކަމެތި ކަމުގެ ތެރޭގައި. އެހެން ނަމަވެސް ޒަމާނުއްސުރެ ވެރިކަން ކުރަމުން އައިގޮތަށް މިވަނީ ބޮޑެތި ބަދަލުތަކެއް ގެނެވިފައި. ދިވެހިންގެ އާ ޤައުމިއްޔަތުގެ އެންމެ ވަރުގަދަ އައްޑަނައަކީ 2008 ވަނަ އަހަރު ތަސްދީގު ކުރި ގާނޫނުއަސާސީ. އިންސާނީ ހައްޤާއި ޑިމޮކްރަސީ އަދި ފަރުދުންގެ މިނިވަންކަމަކީ މި ޤަނޫނު އަސާސީގެ އެންމެ އަސާސީ ތަރަހަތައް ކަމުގައި ވީހިނދު، މިކަންކަން ހެޔޮ ގޮތުގައި، ހެޔޮ ނިޔަތުގައި ކުރެވެން އަންނަނީ، ވަކިފަރާތަކަށް ޖެހުމެއްނެތި، އަދި ވަކި ނުފޫޒަކަށް ލެނބުމެއްނެތި، ޤާނޫނުގެ ޙުކުމް ނެގެހެއްޓޭނެ ގޮތުގެމަތިން އިންތިޒާމުކުރެވިގެންވާ ސަލާމަތީ ބާރެއް ދިވެހި ޤައުމިއްޔަތު ދިފާޢުކުރުމަށް އޮވެގެން.”\nJanuary 13, 2013 / ހަބަރު


1450 މީހަކަށް ފަސް މިލިއަނަށްވުރެ ގިނަ ރުފިޔާ ދޫކޮށްފިން: ޖެންޑާ މިނިސްޓަރު – Haftha\nSun, 12 July, 2020, 6:50 pm\nނެޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމެއްގައި ޖެންޑާ މިނިސްޓަރު އާއިޝަތު މުހައްމަދު ދީދީ --- ފޮޓޯ: ރައީސް އޮފީސް\n1450 މީހަކަށް ފަސް މިލިއަނަށްވުރެ ގިނަ ރުފިޔާ ދޫކޮށްފިން: ޖެންޑާ މިނިސްޓަރު\nއިންކަމް ސަޕޯޓް އެލަވަންސަށް އެދުުނު 1450 މީހަކަށް 5،759،448.05ރ (ފަސް މިލިއަން ހަތް ލައްކަ ފަންސާސް ނުވަހާސް ހަތަރުސަތޭކަ ސާޅީސް އަށް ރުފިޔާ ) ދޫކޮށްފައިވާކަމަށް ޖެންޑާ މިނިސްޓްރީން ވިދާޅުވެއެވެ.\nކޯވިޑް19 އާއި ގުޅިގެން ޖެންޑާ މިނިސްޓްރީން ކުރައްވަމުންދާ މަސައްކަތަކުގެ ތަފްސީލް މީދިއާތަކަށް ހަމަކޮށްދެއްވަމުން މިނިސްޓަރ އައިޝަތު މުހައްމަދު ދީދީ ވިދާޅުވީ ކޯވިޑް-19ގެ މިހާލަތުގައި ވަރަށް ގިނަ ކަންތައްތަކެއް އެނގިގެން ގޮސްފައިވާކަމަށާއި، އެހެންކަމުން މިނިސްޓްރީން އެންމެ އިސްކަމެއްދީގެން އެހީތެރިކަން ފޯރުކޮށް ދެމުންދަނީ މުޖުތަމައުގައި ތިބި ޙާއްސަ އެހީއަށް ބޭނުންވާ ފަރާތްތަކަށް ކަމަށްވީނަމަވެސް މިހާލަތާއި ގުޅިގެން މިނިސްޓްރީން ވަރަށް ފުޅާދާއިރާއެއްގައި އާންމު އިޖުތިމާއީ ރައްކާތެރިކަމަށް ބޭނުންވާ ފަރާތްތަކަށް ހިދުމަތް ފޯރުކޮށްދޭން ޖެހުނުކަމަށެވެ. މީގެ ތެރޭގައި ވަޒީފާ ގެއްލުނު މީހުންނާއި، ނޯޕޭލީވްގައި ތިބި މީހުންނާއި، މުސާރަޔާއި އިނާޔާތް ކުޑަކުރި ފަރާތްތައްވެސް ހިމެނޭކަމަށް މިނިސްޓަރ ވިދާޅުވިއެވެ.\nއެހެންކަމުން އިންކަމް ސަޕޯޓް އެލަވަންސަށް އެދުުނު 1450 މީހަކަށް 5،759،448.05ރ ދޫކޮށްފައިވާކަމަށްވެސް ޖެންޑާ މިނިސްޓަރ އަޝަތު މުހައްމަދު ދީދީ ވިދާޅުވިއެވެ. މީގެއިތުރުން ކުލިދެއްކުމުގައި ދަތިކަންދިމާވި 397 މީހަކަށް ބޯހިޔާވަހިކަން ފޯރުކޮށްދީފައިވާކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މީގެ ތެރެއިން ބޮޑު އިންސައްތައަކީ ޒުވާނުންކަމަށެވެ. މީގެ ތެރޭގައި ވަޒީފާތަކުން ކަނޑާލުމާއި، މުސާރަނުލިބުމުގެ ސަބަބުން ކުލި ނުދެއްކި ކާނެ ގޮތެއްނެތި ގޮތް ހުސްވެގެން އެހީތެރިކަމަށްއެދުނު ޒުވާނުންވެސް ހިމެނެއެވެ. މީގެ ތެރޭގައި ޒުވާން ދެމަފިރިންނާއި، ތުއްތު ތުއްތު ކުދިންވެސް ހިމެނޭކަން މިނިސްޓަރ ފާހަގަކުރެއްވިއެވެ. އަދި މިއީ މުސްތަގުބަލުގައި މިފަދަ ކަންކަން ކުރިމަތިވެދާނެކަމަށް ބަލައި ޚާއްސަ ސަމާލުކަން ދޭންޖެހިފައިވާ ދާއިރާއެއްކަމަށްވެސް މިނިސްޓަރ ވިދާޅުވިއެވެ.


German First division adhi second division 10 kulhun theriaku COVID-19 positive vejje\nޖަރުމަނުގެ ފުރަތަަމަ ޑިވިޝަނާއި ދެވަނަ ޑިވިޝަނުން ...\nby vomadmin May 7, 2020\nޖަރުމަނުގެ ފުރަތަަމަ ޑިވިޝަނާއި ދެވަނަ ޑިވިޝަނުން 10 ކުޅުންތެރިއަކު ކޮވިޑް 19 އަށް ޕޮޒިޓިވް ވެއްޖެވެ. ޖަރުމަން ލީގުގެ ކުޅުންތެރީން ކޮވިޑް19 އަށް ޕޮޒިޓިވް މިވީ މާރޗްމަހުގެ މެދުތެރޭގައި ހުއްޓާލި ލީގުގެ ކުޅުން އަލުން ފަށަން ތައްޔާރުވަމުން ދަނިކޮށެވެ.\nލީގުގެ ކުޅުން މިމަހުގެ ފަހުކޮޅު ފެށުމަށް ޓީމުތަކުން އަންނަނީ ފަރިތަކުންތައް ފަށާފައެވެ. ހުރިހާ ކުލަބަކުން ކުޅުންތެރީން ކޮވިޑް 19 އަށް ޓެސްޓް ކުރުމަށްފަހު އަލުން ފުޓްބޯޅަ ސީޒަން ފަށަން ސަރުކާރުން ދެކޮޅު ނަހަދާނެކަމަށް ޖަރުމަނުގެ ފުޓްބޯޅަ ފެޑެރޭޝަނުން ގަބޫލް ކުރެއެވެ. މިކަން ކުރުމަށް ޖަރުމަނުގެ ދެޑިވިޝަންގެ ހުރިހާ ކުޅުންތެރީން ކޮވިޑް 19 އަށް ޓެސްޓްކުރިއިރު 10 ކުޅުންތެރިއަކުވަނީ ވައިރަހަށް ޕޮޒިޓިވް ވެފައެވެ.\nމީގެ ދެދުވަސްކުރީން ޖަރުމަން ބުންޑަސްލީގާގެ ކްލަބް ކޯންގެ ތިންކުޅުންތެރިއަކުވެސްވަނީ ކޮވިޑް19 އަށް ޕޮޒިޓިވް ވެފައެވެ. ބައެއް ކުޅުންތެރީން ޕޮޒިޓިވްވިކަމުގައިވިޔަސް އިޖުތިމާއީ ގައިދުރުކަމުގެ މިންގަޑުތަކަށް އަަމަލުކޮށް ޓީމުތަކުން ފަރިތަކުރުންތައް ކުރިއަށް ގެންދަމުން އަންނަކަން ފާހަގަކޮށްލެވެއެވެ.\nރާއްޖޭގެ އެންމެ ދުވަސްވީ ޕާޓީ އަދި މިހާރު ވެރިކަން ކުރަމުންދާ މައިޕާޓީ އެމްޑީޕީއަށް ވަނީ ވަންނާނެ ޕާޓީއެއް ނެތިގެން ...


Yameenge Nukuthaathah4Dhuvahun Hushalhai Nimijje, Kafaalaathuge Ninmun Faskohfi - Vaguthu\nރައީސް އަބްދުﷲ ޔާމީންއާއި އެމަނިކުފާނުގެ ވަކީލުން ސުޕްރީމް ކޯޓުގެ ޝަރީއަތުގައި\nއިދިކޮޅު ޕީޕީއެމްއާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީންގެ ފަރާތުން ސުޕްރީމް ކޯޓަށް ހުށަހަޅުއްވާ 22 އިސްތިއުނާފީ ނުކުތާތައް ހަތަރު ދުވަހުން އިއްވައި ނިންމައިފިއެވެ. އިސްތިއުނާފީ ނުކުތާތައް ހުށަހަޅައި ނިމުމުން ދެން އަޑުއެހުމެއް އޮންނާނީ އަންނަ ބުރާސްފަތި ދުވަހު ކަމަށް މައްސަލަ ބައްލަވާ ފަނޑިޔާރުންގެ ބެންޗުން އިއުލާން ކުރެއްވިއެވެ.\nއިސްތިއުނާފީ ހުރިހާ ނުކުތާއް އިއްވައި ނިމިއްޖެ ކަމަށް ޔާމީންގެ ދިފާއީ ވަކީލުން ވިދާޅުވުމުން މައްސަލަ ބައްލަވާ ބެންޗުގެ ރިޔާސަތުގައި އިންނެވި ފަނޑިޔާރު މަހާޒް އަލީ ޒާހިރު ވަނީ އިސްތިއުނާފް ކުރާ ފަރާތުން ދެން ބޭނުންވަނީ ދައުލަތުން ނުކުތާތަކަށް ރައްދު ދެއްވުމުގެ ކުރިން ކަފާލާތުގެ ބަހުސް ފެށުންތޯ ނޫނީ އޭގެ ފަހުން ފެށުންތޯ އައްސަވައިފައެވެ. ދެ ގޮތަށް ކުރިއަށް ގެންދިއުމާ މެދު ވެސް މައްސަލައެއް ނެތް ކަމުގައި ޔާމީންގެ ވަކީލުން ފާހަގަ ކުރެއްވިއެވެ.\nފަނޑިޔާރު މަހާޒް އަލީ ޒާހިރު ދެން ނިންމެވީ ދެން އޮންނަ އަޑުއެހުމެއްގައި ފުރަތަމަ ގެންދާނީ ދައުލަތުން އިސްތިއުނާފީ ނުކުތާތަކަށް ޖަވާބު ދެއްވުން ކަމަށެވެ. އެ މަރުހަލާ ނިމުމާއެކު ކަފާލާތާއި ހުކުމް ތަންފީޒު ކުރުން ފަސް ކުރުމާ މެދު ބަހުސް ފަށައި، އެ ކަމުގައި ގޮތެއް ނިންމުމުގެ މަރުހަލާ ކުރިއަށް ގެންދާނެ ކަމަށް ފަނޑިޔާރު ވިދާޅުވިއެވެ.\nމި މައްސަލަ ސުޕްރީމް ކޯޓުގައި ބައްލަވަނީ ތިން ފަނޑިޔާރުންގެ ބެންޗަކުންނެވެ. އެއީ ފަނޑިޔާރު މަހާޒް އަލީ ޒާހިރުގެ އިތުރުން ފަނޑިޔާރު ޑރ. އަޒްމިރަލްދާ ޒާހިރުއާއި، ފަނޑިޔާރު ޑރ. މުހައްމަދު އިބްރާހީމެވެ.\nމީގެ ކުރިން ކްރިމިނަލް ކޯޓާއި ހައި ކޯޓުގައި ވެސް ހުށަހަޅުއްވާފައި ނުވާ ބައެއް ހެކިތައް ޔާމީންގެ ފަރާތުން ހުށަހަޅުއްވައިފައެވެ. މި ގޮތުން ކުރީގެ ނައިބު ރައީސް އަހްމަދު އަދީބުގެ އަތުގައި ޔާމީންގެ ފައިސާ ހުރި ކަން ސާބިތުވާނެ ހެކިތަކަކާއި، އެންޓި ކޮރަޕްޝަން ކޮމިޝަން (އޭސީސީ) ގެ ކުރީގެ ނައިބު ރައީސް މުއައްވިޒުއާ ޔާމީން ބައްދަލު ނުކުރާކަން ސާބިތުކޮށްދިނުމަށް އަދީބާއި މުއައްވިޒުއާ ދެމެދު ދެކެވިފައިވާ ވާހަކަތަކުގެ މެސެޖްތަކެއް ވެސް ހިމެނެއެވެ.\nމީގެ އިތުރުން އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ހެކި ބަސް ބަލައިނުގަންނަން ސުޕްރީމް ކޯޓުގައި ވެސް ޔާމީންގެ ދިފާއީ ވަކީލުން އެދިވަޑައިގެންފައިވެއެވެ. އަދި ދައުލަތުގެ ފަރާތުން ހުށަހަޅާފައިވާ ކިތާބީ އަދި ޝަފައީ ހެކިތަކުގެ ތެރޭގައި ވެސް ދައުވާގެ މައުޟޫއުގައި ހިމެނޭ އެއްވެސް ކަމެއް ސާބިތު ކޮށްދެވިފައި ނުވާ ކަމަށާއި، ޔާމީންގެ މައްޗަށް ކުރާ ތުހުމަތާއި ހެކިތަކާ ގުޅުވިފައި ނުވާ ކަމަށް ދިފާއީ ވަކީލުން ވިދާޅުވެއެވެ.\nޔާމީންގެ ފަރާތުން މި މައްސަލަ ސުޕްރީމް ކޯޓަށް ހުށަހެޅުއްވިއިރު، ޔާމީންގެ ފަރާތުން 22 އިސްތިއުނާފީ ނުކުތާއެއް ހުށަހެޅުއްވިއެވެ. އިސްތިއުނާފް ކުރާ ފަރާތުން އެދިވަޑައިގަތީ ވެސް އިސްތިއުނާފީ ނުކުތާތަކަށް ފަހު ދެން ހުރި ހުށަހެޅުންތައް ކުރިއަށް ގެންދިއުމަށެވެ. މިދިޔަ ހަފުތާގައި ތިން ދުވަހު އަޑުއެހުން ގެންދިޔައެވެ. އެއީ އާދިއްތަ ދުވަހު، ހޯމަ ދުވަހު އަދި ބުރާސްފަތި ދުވަހުގައެވެ. އަދި މިއަދުގެ އަޑުއެހުމުގައި ވެސް ކުރިއަށް ދިޔައީ އިސްތިއުނާފީ ނުކުތާތައް އިއްވުމުގައެވެ.\nސެޕްޓެމްބަރު 20, 2021 13:27\nތީމިހާރުބަލަންޖެހޭމައްސަލައެއްތޯ ވަރައް ވަރައް ސާފުކޮންއިނގޭ މީރާވައިގެން ޔަމީން ޖަލުގަބަހައްޓަން ހިންގިކަމެއްކަން...؟! މިއަދު ކޮބާތޯ ހުޅަނގުގެ ބާރުތަކާ މީޑިޔާތައް.؟! ހަމަ ހަނު..ދީނައްފުރައްސާރަކޮއްދޭތީއާއި، އެޖިންސުންގުޅުންހިންގަން އަޑުއުފުލާމީހުންހައްޔަރުނުކުރާތީވެ ދެއްތޯ.\nސެޕްޓެމްބަރު 20, 2021 13:38\nބޭކާރު ޓައިމް ފެނަށް ބޭނުންވެފަ މަ މިހުރީ ފެންފޮދެއް ލިބިއްޖެޔާ ނުބޮއެ ދޫކޮށެއް ނުލާނަން.\nސެޕްޓެމްބަރު 20, 2021 17:28\nމަކަރުވެރި ހީލަތްތެރި ސަރުކާރުގެރޭވުންތަށް ފަޅާއަރަންފަށައިފި ފަނޑިޔާރުންވެސް ދަންނަންޖެހޭނެ މިވެރިކަންވެސް ނިމޭނެކަން (އިންސާފުން ޝަރީއަތްކުރުމަށް ފަނޑިޔާރުންނަށް ގޮވާލަން)\nސެޕްޓެމްބަރު 20, 2021 18:23\nއިބޫ / ހިސާނޫ ސިއްރުން ތިޔަ ނިންމާ ނިމުންތައް ދެނެވޮޑިގެންވާ ފަރާތެއްވޭ ﷲ ކަން ކަން ނިމާނީ އެންމެ ރަގަޅަށް ،


Nasaraadheenun nukume Islaam dheenuge gadha adakah!\nނަސާރާދީނުން ނުކުމެ އިސްލާމް ދީނުގެ ގަދަ އަޑަކަށް!\nޔޫސުފް އެސްޓެސް ތަގުރީރެއް ކުރައްވަނީ\nސްކިޕް އެސްޓެސް އުފަންވީ 1949 ވަނަ އަހަރު އެމެރިކާގެ ޓެކްސަސްގައެވެ. އުފަންވީ ނަސާރާ ދީނަށް ވަރުގަދައަށް ތަބާވެފައި އޮތް އާއިލާއަކަށެވެ. އެހެންވެ ބޮޑުފުޅުވީ ނަޞާރާދީނުގެ ކެތަލިކް މަޒްހަބުގެ އަގީދާގައި ވަރުގަދައަށް ހިފަހައްޓައިގެން ހުންނެވި ބޭފުޅެއްގެ ގޮތުގައެވެ. އޭނާ ވެވަވަޑައިގެންނެވީ ހަމަ އެކަނި އެދީނަށް ތަބާވެވަޑައިގަންނަވާ ބޭފުކަށް ނޫނެވެ. އެދީނަށް މީހުންް ވައްދަވަން މަސައްކަތްކުރައްވާ ބޭފުޅަކަށް ވެސް ވެވަޑައިގެންނެވި އެވެ.\nނަޞާރާ ދީނުގެ ފާދިރީއެއްގެ ގޮތުގައި ހުންނެވި ސްކިޕް އެސްޓެސް އިސްލާމްވެ ވަޑައިގެންނެވި ގޮތް އެއީ އޭނާ މިހާރު ތަކުރާރުކޮށް ކިއުއްވައި ދެއްވާ، މަޝްހޫރު ވާހަކަ އެކެވެ.\nއެސްޓެސް އިސްލާމްވެ ވަޑައިގަތުމަށް މެދުވެރިވީ އިސްލާމްދީނުގެ ބޮޑު އިލްމުވެރިއަކު ނުވަތަ އިމާމަކު ދެއްވި ނަސޭހަތަކުން ނޫނެވެ. އޭނާއާ ބައްދަލުވީ ހަމަ އާދައިގެ މުސްލިމަކާ އެވެ. އޭނާ ވިދާޅުވެފައިވާ ގޮތުގައި އެއީ އޭނާއާ ބައްދަލުވެ ވާހަކަ ދެއްކި މުސްލިމް ފުރަތަމަ މީހާއެވެ. އޭނާއާ މުސްލިމަކާ ބައްދަލުވެވަޑައިގެންނެވީ މުސްލިމުންނަށް ކުރައްވާ ނަފުރަތެއްގެ ބޮޑުކަމުން މުސްލިމުންނާ ވާހަކަ ވެސް ނުދައްކަވަން ގަސްދުކުރައްވައިގެން ހުންނަވަނިކޮށެވެ.\nއެސްޓެސް އަކީ މިހާރު އިސްލާމްދީނަށް ދައުވަތު ދެއްވުމުގެ މަސައްކަތް ކުރައްވާ މަޝްހޫރު ދާއީއެކެވެ. މަޝްހޫރު ޕީސް ޓީވީން އޭނާގެ ނަސޭހަތްތަކާއި ތަޤުރީރުތައް އެތައް މިލިޔަން ބަޔަކަށް ފެނެއެވެ.\nއެސްޓެސް އާއި މުސްލިމް މީހާއާއި ބައްދަލުވެވަޑައިގެންނެވީ އަމިއްލަފުޅު ގޭގެ ތެރެއިންނެވެ. މުސްލިމް މީހާ ގެއަށް އައީ އެސްޓެސްގެ ބައްޕައާއި އެކުގަ އެވެ.\n"1992 ވަނަ އަހަރު މިސްރު މީހަކާއި އެކު އަހަރެންގެ ބައްޕަ ވިޔަފާރި ކުރަން ފެށިއެވެ. އަދި އެމީހާއާ އަހަރެން ބައްދަލު ކުރުމަށް އެދޭ ކަމަށް ބައްޕަ ބުންޏެވެ. [މަސައްކަތުގައި] ބައިނަލްއަގުވާމީ ރަހައެއް ލައްވައިލަން ބޭނުންވެފައި ހުރީތީ ބައްޕަގެ އެ ހިޔާލު އަހަރެންނަށް ކަމުދިޔައެވެ"\n"އަހުރާމްތަކާއި ސްފިންކްސްއާއި ނީލަ ކޯރު ކަލެއަށް އެނގޭނުން؟" މުސްލިމް މީހާ ނިސްބަތްވާ ގައުމު ތައާރަފް ކޮށްދެމުން ބައްޕަ ބުންޏެވެ. ދެން ބުނީ އެމީހާއަކީ މުސްލިމެއް ކަމަށެވެ.\n"މުސްލިމެއް؟ ނުވާނެ ތިޔަކަމެއް؟" އަޅުގަނޑު ދެންނެވީމެވެ. ފުރަތަމަ މުސްލިމް މީހާއާ ބައްދަލުވުމުގެ ފުރުސަތު ލިބުނު ގޮތާއި ބެހޭ ގޮތުން އެސްޓެސް ލިއުއްވާފައި ވެއެވެ.\nމިސްރު މީހާއާ ބައްދަލު ނުކުރަންވީ ސަބަބާއި ބެހޭ ގޮތުން ބައްޕައާ ވާހަކަފުޅު ދައްކަވަމުން އެސްޓެސް ވިދާޅުވީ، "އެމީހުންނަކީ ޓެރަރިސްޓުންނާއި ކިޑްނެޕްކުރާ މީހުންނާއި ހައިޖެކް ކުރާ މީހުންނާއި ބޮން ގޮއްވާ މީހުން،" ކަމަށެވެ.\nދެކޮޅު ހެއްދެވުން ތަކަށް ފަހުވެސް އެންމެ ފަހުން އެސްޓެސް އެމީހާއާ ބައްދަލު ކުރެއްވި އެވެ. އަދި ދުވަސްކޮޅަކުން އަގީދާއާ ބެހޭ ގޮތުން އޭނާއާ ވާހަކަ ދައްކަވަން ފެއްޓެވީ ނަޞާރާދީނަށް އޭނާ ވެއްދެވުމުގެ ބޭނުމުގަ އެވެ. އެހެންވެ އަގީދާއާ ބެހޭ ގިނަ ސުވާލުތަކެއް އެސްޓެސް އޭނާއާ ކުރިމަތިކުރެއްވި އެވެ.\nއަަޖައިބުކުރުވަނިވި ލިބުނު ޖަވާބުތަކެއް\nއެސްޓެސް: ކަލޭ ކަލާންގެ ގަބޫލު ކުރަންތަ؟\nމުސްލިމް މީހާ: އާނ، ގަބޫލު ކުރަން.\nއެސްޓެސް: އާދަމް އާއި ހައްވާގެ ވާހަކަ ގަބޫލުކުރަންތަ؟\nމުސްލިމް މީހާ: އާނ!\nއެސްޓެސް: އަބްރަހަމް (އިބްރާހީމް ޢަލައިހިއްސަލާމް) އާ ބެހޭ ގޮތުންނޯ؟\nއެސްޓެސް: މޫސާ ޔޯ؟\nއެސްޓެސް: އީސާޔޯ، އެއީ ކަލާންގެ މަސީހާ ކަން ގަބޫލުކުރަންތަ؟\nމުސްލިމް މީހާ އެ ސުވާލުގެ ޖަވާބުގައި ވެސް ބުނީ އާނއެކޭ އެވެ.\nމުސްލިމް މީހާ އެޖަވާބުތައް ދިނުމުން އެސްޓެސް އުއްމީދު ކުރެއްވީ އެނާ ފަސޭހައިން ނަސާރާދީނަށް ވެއްދެވޭނެ ކަަމަށެވެ.\nއެސްޓެސްއަށް އިސްލާމްދީނުގެ ރަނގަޅުކަން ވިސްނިވަޑައިގެންނެވި ފިކުރުބޮޑުވާ ބަލި (ޑިޕްރެޝަން) އާ ކުރިމަތިވެފައި ހުރި ނަޞާރާ ދީނުގެ ފާދިރީއަކަށް މުސްލިމް މީހާގެ ފަރާތުން ހަމަޖެހުން ލިބުމުންނެވެ. އަދި އެ ފާދިރީ ދެ ފަހަރަކު މިސްކިތަށް ޒިޔާރަތް ކުރުމަށް ފަހު އިސްލާމް ވުމަކީ ވެސް ދީނާއި މެދު ވިސްނާވަޑައިގަންނަވަން އޭނާއަށް މަޖުބޫވެވަޑައިގެންނެވި ކަމަކަށެވެ. އިސްލާމްދީނާ މެދު ވިސްނާވަޑައިގެން ދިރާސާ ކުރައްވަން އެސްޓެސް އަށް އެންމެ ބޮޑު ބާރަކަށްވީ އަނެއް ކަމަކީ ކީރިތި ޤުރުއާނަކީ މީގެ 1400 އަހަރު ކުރިއްސުރެ، އެއްވެސް ބަދަލެއް ނައިސް އޮތް ފޮތެއް ކަމާއި އެފޮތް އެކުގައި އެތައް މިލިޔަން މީހުންނެއް ހިތުދަސްކޮށްފައިވާ ކަން އެނގިވަޑައިގެންނެވުމުންނެވެ.\nމުޙައްމަދު ޢަބުދުއް ރަޙުމާން ނަމަކަށް ކިޔާ މިސްރު މީހާއާ އެންމެ ފަހުން ދީނާ ބެހޭ ގޮތުން އެސްޓެސްއާއި އޭނާގެ އަނބިކަނބަލުން މަޝްވަރާ ކުރެއްވީ ރޭނގަނޑެއްގަ އެވެ. އެރޭ އެ މަޝްވަރާގައި ތިއްބައި ފަތިސް ވުމުން މުޙައްމަދު ފަތިސް ނަމާދު ކުރި އެވެ. އެރޭ އެސްޓެސް ކުރެއްވި ކަމަކީ ގޭގެ އަނެއް ފަރާތަށް ވަޑައިން ބިންމަތީގައި ފިލާގަނޑެއް އަޅުއްވައި، މުސްލިމުން ނަމާދު ކުރާ ދިމާލަށް އެނބުރި ބިންމަތީގައި މޫނު ޖެއްސުމެވެ.\n" މާތް ރަސްކަލާކޯ. ތިޔަ އިލާހު ވޮޑިގެން ވާނަމަ މިއަޅާއަށް ތެދުމަގު ދައްކަވައިފާންދޭވެ. ތެދުމަގު ދައްކަވައިފާންދޭވެ،" ފިލާގަނޑުގައި ނިތްކުރި ޖައްސަވައިގެން އޮންނަވައި އޭނާ ދުއާ ކުރެއްވި އެވެ.\nއަދި އެއަށް ފަހު ތެދުވެވަޑައިގެންނެވުމުން ހަށިގަނޑުގެ ތެރޭގައި ކަމެއް ބަދަލުވެއްޖެ ކަމުގެ އިހުސާސް އޭނާއަށް ކުރެއްވުނު ކަމަށް އެސްޓެސް ލިއުއްވާފައި ވެއެވެ. އަދި އޭނާ ކޮޓަރިއަށް ވަޑައިގެން ފެންވެރުއްވި އެވެ.\nއަދި އެއަށް ފަހު ނުކުމެ ވަޑައިގެން އިސްލާމްވީ ފާދިރީ ޕީޓާ ޖޭކޮބްސްއާއި މުޙައްމަދުގެ ކުރިމަތީގައި ޝަހާދަތުގެ ދެކަލިމަ ވިދާޅުވެ، އެސްޓެސް އިސްލާމްވެވަޑައިގެންނެވި އެވެ. އެސްޓެސް އިސްލާމްވެވަޑައިގެންނެވުމުން އޭނާގެ އަނބިކަނބަލުންނާއި ބައްޕާފުޅުވެސް އިސްލާމްވެވަޑައިގެންނެވި އެވ.ެ


Google in Android Security ah Bodu Heydhaeh | Mihaaru\nއެންޑްރޮއިޑް ސެކިޔުރިޓީ: އެންޑްރޮއިޑް ނޫނަސް ގޫގުލްގެ އެހެން އުފެއްދުންތަކުގައި ބަލިކަށިކަމެއް ހުރި ނަމަ އެ ކަމަށް ދައްކައި ކަށަވަރުކޮށްދިނުމުން ހެޔޮވަރު އަދަދަކުން އިނާމް ލިބޭ. ގޫގުލުން މިނާ މިންގަނޑަށް ފެތިގެން ކުރި އަށް ދިއުމަށް ފުރުސަތު ކޮންމެ މީހަކަށް ވެސް އޮތީ ހުޅުވާލާފައި\nގޫގުލުން އެންޑްރޮއިޑް ސެކިޔުރިޓީ އަށް 550،000 ޑޮލަރު ހޭދަކޮށްފި\n18 ޖޫން 2016 - 08:10\nއެންޑްރޮއިޑް ޑިވައިސްތައް ބޭނުންކުރާ މީހުން އަބަދު ވެސް ތިބެނީ ނުރައްކަލުގައި ކަމަށް ބުނާތީ އިވެ އެވެ. ސަބަބަކީ ގޫގުލުން އެެންޑްރޮއިޑްގެ ސެކިއުރިޓީއާ މެދު ފަރުވާކުޑަކުރުމެވެ. އެންޑްރޮއިޑް ހަރުދަނާކުރުމަށް ގޫގުލުން ހޭދަނުކުރާ ކަމަށް ތުހުމަތުކުރެ އެވެ.\nގޫގުލްގެ އުފެއްދުންތަކުގައި ބަލިކަށިކަމެއް ހުރިކަން ކަށަވަރުވެއްޖެ ނަމަ ތިޔަ ލިބުނީ ލާރިގަނޑެކެވެ. މަތީގައި އެ އޮތް އަދަދަކީ ވެސް އެ ގޮތުގައި ގޫގުލުން ހޭދަކުރި ފައިސާ އެވެ. އެ އަދަދު މިހާރު ވަނީ ބަހާ ހުސްކޮށްފަ އެވެ. އެއީ އެންޑްރޮއިޑްގައި އެވެނި މިވެނި ބަލިކަށިކަމެއް ހުރި ކަމަށް ބުނެ، ހެއްކާއި ގަރީނާއާ އެކު ދެއްކި މީހުންނަށް ބެހި އަދަދެވެ. ދެރަ ނުވާށެވެ. ގޫގުލް އެ ޕްރޮގްރާމް އަބަދުވެސް ހިންގަ އެވެ. އެއީ ފޭސްބުކުން ވެސް ކުރާ ކަމެކެވެ.\n"އެންޑްރޮއިޑް ސެކިޔުރިޓީ ރިވޯޑްސް ޕްރޮގްރާމް" މިހާރު ހިންގަނީ ގޫގުލްގެ "ވަލްނެރަބިލިޓީ ރިވޯޑްސް ޕްރޮގްރާމް"ގެ ދަށުންނެވެ. އެ ގޮތުގައި ގޫގުލްގެ ކޮންމެ އުފެއްދުމަކުން ދޯހަޅިކަމެއް ދެއްކި ނަމަވެސް، ހެޔޮވަރު އަދަދެއް ލިބޭނެ އެވެ.\nގޫގުލް އަށް ކޮންމެ އަހަރަކު އެތައް ބަޔަކު ސެކިޔުރިޓީ ރިޕޯޓް ހުށަހަޅަ އެވެ. އޭގެ ތެރެއިން ފުރޭނިގެން ފައިސާއާ ހިސާބަަށް ގިނަ ބަޔަކު ދެ އެވެ. ސެކިޔުރިޓީ ރިޕޯޓް ހުށަހެޅުމަކީ އާމްދަނީ ހޯދަން ވެސް ކުރަން ރަނގަޅު މަސައްކަތެކެވެ.\nދިވެހިންގެ ހިތްވަރު ގަދަ ބައެއް ކުދިން ވެސް، ފޭސްބުކާއި ގޫގުލުން ފައިސާގެ އިނާމު ހޯދާފައި އެބަ ހުއްޓެވެ. އެެއީ އެ ކުންފުނިތަކުގެ އުފެއްދުންތަކުގައި ހުރި ބަލިކަށިކަން ދައްކައި ކަށަވަރުކޮށްދީގެންނެވެ.


އަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން އަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން\nއަލުން ވޯޓު ގުނުމުންވެސް ޖޯޖިއާ ކާމިޔާބުކުރެއްވީ ބައިޑަން\nޖޯ ބައިޑަން - ފޮޓޯ: ރޮއިޓަރސް\nނޮވެމްބަރު މަހުގެ 3ވަނަ ދުވަހު އެމެރިކާގައި ބޭއްވި ރިޔާސީ އިންތިޚާބުގައި ޖޯޖިއާ ސްޓޭޓުގައި ލާފައިވާ ވޯޓު އަލުން ގުނުމުންވެސް އެ ސްޓޭޓުގެ އަޣުލަބިއްޔަތު ހޯދާފައިވަނީ އިދިކޮޅު ކެންޑިޑޭޓު ޖޯ ބައިޑަންކަން ރަސްމީކޮށް ޔަޤީންވެއްޖެއެވެ. މިއީ 1992ވަނަ އަހަރުން ފެށިގެން ޑިމޮކްރަޓުންނަށް ނިސްބަތްވާ ބޭފުޅަކު އެ ސްޓޭޓުގެ އަޣުލަބިއްޔަތު ހޯއްދެވި ފުރަތަމަ ފަހަރެވެ.\nޖޯޖިއާ ސްޓޭޓު ކާމިޔާބުވުމުން ޖޯ ބައިޑަންއަށް އެ ސްޓޭޓުން 16 އިލެކްޓޯރަލް ވޯޓުވަނީ ޔަޤީންވެފައެވެ. އެހެންކަމުން އޭނާއަށް ލިބިފައިފާ އިލެކްޓޯރަލް ވޯޓުގެ ޢަދަދުވަނީ 306އަށް އިތިރިވެފައެވެ. ރައީސް ޓްރަންޕަށް ލިބިފައިވަނީ 232 އިލެކްޓޯރަލް ވޯޓެވެ. އިންތިޚާބު ކާމިޔާބު ކުރުމަށް މަދުވެގެން 270 އިލެކްޓޯރަލް ވޯޓު ހޯދަންޖެހެއެވެ.\nއިންތިޚާބުގައި ދެ ބޭފުޅުންނަށް ލިބިފައިވާ ވޯޓު ގުނުމަށްފަހު އެމެރިކާގެ މީޑިޔާތަކުންވަނީ އިންތިޚާބު ކާމިޔާބު ކުރެއްވީ ޖޯ ބައިޑަންކަމަށް ނޮވެމްބަރު މަހުގެ 7ވަނަ ދުވަހުގައި އިޢުލާނުކޮށްފައެވެ. އިންތިޚާބަށް އެންމެ މުހިންމު ސްޓޭޓުތައް ކަމުގައިވާ ޕެންސިލްވޭނިއާއާއި މިޝިގަންއާއި ވިސްކޮންސިންގެ އަޣުލަބިއްޔަތުވެސް ހޯއްދަވާފައިވަނީ ޖޯ ބައިޑަންއެވެ. ނަމަވެސް ޖޯޖިއާގައި ދެބޭފުޅުންގެ ނަތީޖާ އެއްވަރުކަމުން އެ ސްޓޭޓު ކާމިޔާބުކުރެއްވީ ކޮން ފަރާތެއްކަން އެ ދުވަހު އިޢުލާނުކޮށްފައެއް ނުވެއެވެ. އޭގެ ފަހުން ޖޯޖިއާއިންވަނީ ދެ ބޭފުޅުންނަށް ލިބިފައިވާ ވޯޓުގެ ޢަދަދުގެ ފަރަގު ކުޑަވުމުގެ ސަބަބުން އަލުން ވޯޓު ގުނުމަށް ނިންމާފައެވެ. ވޯޓު އަލުން ގުނީ ވޯޓުގައި މައްސަލައެއް ހުރިކަމަސް ބެލެވިގެން ނުވަތަ އަލުން ގުނުމަށް އެއްވެސް ފަރާތަކުން އެދިގެނެއް ނޫނެވެ.\nމެޝިން ބޭނުން ނުކޮށް ގާތްގަނޑަކަށް ފަސް މިލިއަނެއްހާ ވޯޓު އަލުން އަތުން ވޯޓު ގުނުމަށްފަހު ޖޯޖިއާ ކާމިޔާބުކުރައްވާފައިވަނީ ބައިޑަންކަމަށް ޖޯޖިއާގެ ސެކެޓްރީ އޮފް ސްޓޭޓުންވަނީ އިޢުލާނުކޮށްފައެވެ. މިއަދުގެ5ޖެހުމުގެ ކުރިން ޖޯޖިއާ ސްޓޭޓުގެ އަޣުލަބިއްޔަތު ކާމިޔާބުކުރެއްވީ ބައިޑަންކަމަށް ރަސްމީކޮށް ލިޔުމުން ހުށަހަޅަން ޖެހޭނެއެވެ.\nޖޯޖިއާ ސްޓޭޓު ކާމިޔާބުކުރައްވާފައިވަނީ ބައިޑަންކަމަށް އެ ސްޓޭޓުން އިޢުލާނުކޮށްފައި މިވަނީ ގިނަ ސްޓޭޓުތަކުގެ ނަތީޖާއާއި މެދު ސުވާލު އުފައްދަވައި ރައީސް ޓްރަންޕުގެ ފަރާތުން ގިނަ ޤާނޫނީ މައްސަލަތަކެއް ހުށަހަޅަމުންދާ ދަނޑިވަޅޭއްގައެވެ. އެއްވެސް ހެއްކެއް ނެތި ރައީސް ޓްރަންޕުދަނީ އިންތިޚާބު އޮޅުވާލާފައިވާކަމަށް ތަކުރާރުކޮށް ތުހުމަތުކުރައްވަމުންނެވެ. އިންތިޚާބުގެ ނަތީޖާ ޤަބޫލުކުރައްވަން އެމަނިކުފާނުދަނީ ދެކޮޅުހައްދަވަމުންނެވެ. ޓްރަންޕުގެ ޤާނޫނީ ވަކީލު، ރޫޑީ ގިއުލިއާނީވަނީ އިންތިޚާބުގެ ނަތީޖާ ބާތިލްކުރެވޭ މިންވަރަށް ހެކި ލިބިފައިވާކަމަށް ބުނެފައެވެ.


އުމުރަށްވެސް އެކީގައި ވާނަމޭ…..19 – Esfiya\nލޯބި March 27, 2013\nއުމުރަށްވެސް އެކީގައި ވާނަމޭ…..19\nދެން ފިޔަވަޅު އަޅަންވީ ކުރިއަށް ކަމެއް ނޫނީ ފަހަތަށް ކަމެއް ލުފްޝާން އަކަށް ނުވިސްނުނެވެ. މަޑުމަޑުން ފަހަތަށް ޖެހެވެން ފެށިއެވެ. ނުހާގެ އެމައުސޫމް މޫނުމަތިން ފެންނަމުން ދިޔަ އުފާވެރިކަން މިއަދު ލުފްޝާންގެ ހިތަށް ހެރެމުން ދިޔަ ތީރު ތަކެއް ފަދައެވެ. ލުފްޝާން އެނބުރި ހިނގައި ގަންނަށް އުޅެނިކޮށް ލުފްޝާން އަށް ފެނުނީ ބަދިގެއާއި ދިމާލަށް އަންނަމުން ދިޔަ ޒާހިދާ އެވެ. އަވަސް އަވަހަށް ލުފްޝާންއަށް ބަލައިލެވުނީ ނުހާ މެންނަށެވެ. އޭރުވެސް ޝާމިލް އިނީ ނުހާ އަތުގައި ހިފަހައްޓައިލައިގެންނެވެ. އަނެއްކާވެސް ލުފްޝާންއަށް ބަލައިލެވުނީ ޒާހިދާ އަށެވެ. ޒާހިދާއަށް މިމަންޒަރު ފެނުމަކަށް ލުފްޝާން އެއްގޮތަކަށްވެސް ބޭނުމެއް ނުވިއެވެ. ” ނުހާ..ނުހާ…” އިސްދަށަށް ޖަހާލައިގެން ހުރެ ލުފްޝާން ނުހާ ގޮވަމުން ބަދިގެއަށް ވަންނަން ދިޔައެވެ. އޭނާ އަންނަކަން އެންގުމަށްށެވެ. ލުފްޝާންގެ އަޑަށް ނުހާ އާއި ޝާމިލް ދިޔައީ ސިހިގެންނެވެ. އަވަސް އަވަހަށް ތެޅިގަނެފައި ޝާމިލް ނުހާގެ އަތުން ދޫކޮށްލަމުން ތެދުވިއެވެ. އޭރު ޒާހިދާވެސް ހުރީ ދޮރުމަތީގައެވެ. ލުފްޝާން ފުން ނޭވާއެއްލިއެވެ. “ނުހާ…ދަނީ އިނގެ…” ނުހާ ޝާމިލް އާއި ދިމާލަށް ބަލައިލުމަށް ފަހު ލުފްޝާން އަށް ބަލައިލިއެވެ. ބިރުންހުރެއެވެ. ލުފްޝާން އަށް ނުހާ އާއި ޝާމިލް އެއްކޮށްތިއްބާ ފެނުމުން ލުފްޝާން ހިތްހަމަ ނުޖެހިދާނެހެން ހީވުމުންނެވެ. އެހެން ނަމަވެސް ހަމަ ޖެހޭ ގޮތް ދައްކާލަމުން ނުހާ ހީލިއެވެ. “އެކަމަކު..ހާދަ އަވަހަކަށް….” ނުހާ އެހެން ބުނުމުން ލުފްޝާން ޒާހިދާ އާއި ދިމާލަށް ބަލައިލަމުން ބުނެލިއެވެ. “އާން…ބައްޕަ ބުނީ ވަރަށް އަވަހަށް އައިސް ބަލާށޯ….އެހެންވެ…ދަނީ..” އިތުރަށް އެއްވެސް އެއްޗެކޭ ނުބުނެ ލުފްޝާން ހިނގައިގަތެވެ. ޒާހިދާ ހީކޮށްގެން ހުރީ އޭނާ ބުނިގޮތަށް ކަންތައް ކުރަނީ ކަމަށްށެވެ. އެހެންނަމަވެސް ލުފްޝާން އެގެއިން ދިޔައީ އޭނާގެ އެދެލޯ ދުވަހަކުވެސް ދެކެން ބޭނުން ނުވާ މަންޒަރަކާއި އަޑު އިވުނީތީއެވެ. ހިތަށް ކެތް ނުވެގެންނެވެ. އެއްވެސް ޙާލެއްގައި ލުފްޝާން ނުހާ ގެއްލިގެން ދާތަން ބަލަން ހުރުމަކީ އޭނާއަށް ވާނޭކަމެއް ނޫނެވެ.\nބާރު ދުވެޔެއްގައި ކާރު ދުއްވާފައި ލުފްޝާން ދިޔައީ އޭނާގެ ގެއާ ދިމާލަށްށެވެ. އަދިވެސް އޭނާގެ ލޯ ކުރިމަތިން ދާދި ދެންމެއަކު އޭނާއަށް ފެނުނު މަންޒަރު ސިފަވަމުން ދާކަހަލައެވެ. ލުފްޝާންގެ ލޮލަށް ކަރުނަތައް ޖަމާވަމުން ދިޔައެވެ.\nލުފްޝާން ދިޔުމުން ޖޫސް ގިރުމަށްޓަކައި އަވަސް ވެގަތެވެ. ތިންތަށި ޖޫސް ގިރުމަށްފަހު ތަަބަކަށްލަމުން ދެފަރާތަށް ވަގުވަގަށް މީހެއްގެ ހިލަމެއްވޭތޯ ބަލައިލިއެވެ. އެއްވެސް މީހެއްގެ ހިލަމެއް ނުވުމުން ކަނާއަތް ފަރާތުގައި ހުރި ދަމާ ވަތްގަނޑަކުން ކުޑަވަރެއްގެ ފުޅިއެއް ނެގިއެވެ. އަދި އެއިން އެތަނުން ދެތަށްޓައް ދެގުޅަ ބޭސް ލާފައި ސަމްސަލަކުން ގިރާލިއެވެ. އޭރު ޒާހިދާގެ ތުންފަތުގައި ދުވެލީ ނުލަފާ ޒާތުގެ ހިންޏެކެވެ.\nސިޓިންގރޫމްގައި ޝާމިލް އާއި ނުހާ އަދި ފަރީނާ އިނީ ވަރަށް މަޖާ ވާހަކައެއްގައެވެ. ދައްކަމުން ދިޔައީ އެމީހުންގެ ކުޑައިރު ކޮށްފައި ހުންނަ މަޖާ ކަންތަކުގެ ވާހަކަތަކެވެ. ހެވިފައި އިން ފަރީނާއަށް ތަބަކެއް ހިފައިގެން އަންނަމުން އައި ޒާހިދާ ފެނިފައި ހެނުން ހުއްޓާލިއެވެ. އޭނާގެ ހިތް ބާރުބާރަށް ތެޅެން ފެށިއެވެ. އެއްލިއަތުން ޝާމިލްގެ އަތުގައި ހިފާ ބާރުކޮށްލެވުނެވެ. މަޖާވެފައި އިންވަރުން މާބޮޑަކަށް އެކަމެއް ޝާމިލްއަކަށް ފާހަގައެއް ނުކުރެވުނެވެ. ފަރީނާ އިނީ ހާސްވެފައިިކަން ޒާހިދާއަށް ކިތަންމެހާވެސް ރަނގަޅަކަށް އެނގެއެވެ. ކައިރީގައި ހުރި މޭޒުމަތީގައި ތަބައް ބެހެއްޓުމަށްފަހު ނުހާއަށްށާއި ޝާމިލްއަށް ޖޫސްތަށި ދިއްކޮށްލިއެވެ. ހިނިތުން ވެލަމުން ނުހާ ޖޫސްތަށީގައި ހިފިއެވެ. ޝާމިލްވެސް ލަދުރަކިގޮތަކަށް ހީލަމުން ޒާހިދާ ދިން ތަށީގައި ހިފާލިއެވެ. “ޝުކުރިއްޔާ…” “ކޮން ޝުކުރިއްޔާ އެއްތަ؟..މިއީދެން މާބީރައްޓެހިވެގެން އުޅޭ މީހެއް…ތިއީ ދެން ފަރީގެ ވާން އުޅޭ ހޫމމ ހޫމމ އެއްނުދޯ ފަރީ…” ޒާހިދާ ނުބައި ގޮތަކަށް ބަލައިލަމުން ފަރީނާއަށް ދޯ ދިނެވެ. ފަރީނާ ގަދަ ކަމުން ކަހަލަ ގޮތަކަށް ހީލިއެވެ. “އާން..” ނުހާއަކަށް މަޑަކުން ނީނދެވުނެވެ. ޝާމިލް އާއި ދިމާކޮށްލާހިތްވިއެވެ. ” ވަރަށް ސަޅި އިނގެ އަސްލު ފަރީއަށް ޕްރޮޕޯސް ކުރިގޮތް… އަސްލުވެސް.. އަހަރެން ހިއެއް ނުކުރަން ޝާމިލްއަށް ތިހާ ކެރޭނެ ކަމަކަށް.ވަރަށް ފިރިހެން..ހެހެހެ…އޮބި ނޯވޭ… ފަރީ….އަސްލު ފަރީ ވަރަށް ލަކީ އިނގެ..މިބުނީ ޝާމިލް ކަހަލަ ޕާރޓްނަރ އެއް ލިބުނީމަ….” ނުހާ ފަރީނާގެ އަތުގައި ހިފާލަމުން ބުނެލިއެވެ. ފަރީނާ ގަދަ ކަމުން ކަހަލަ ގޮތަކަށް ހީލަމުން ޒާހިދާ އާއި ދިމާލަށް ބަލައިލިއެވެ. އެއަށްފަހު ނުހާ އާއި ދިމާލަށް ބަލައިލަމުން ހީލިއެވެ. ލޮލުތެރޭގައި ކަރުނަ ޖަމާކޮށްގެން ފަރީނާ އިނީ ހިތްވަރަށްށެވެ. ” ނުހާ އަހަންނަށް މަޢާފްކުރޭ….އަހަންނަށްޓަކައި ތިހާ ހިތްހެޔޮނުވޭ…..” ފަރީނާ ހިތާހިތާ ކިޔާލިއެވެ. ނުހާއަށް ފަރީނާގެ ލޮލަށް ޖަމާވެފައިވާ ކަރުނަތައް ފެނުނެވެ. ” ފަރީ..ރޮނީތަ؟..” ސުވާލުން ފުރިގެންވީ ނަޒަރަކުން ނުހާއަށް އިނދެވުނީ ފަރީނާ އާއި ދިމާލަށް ބަލާށެވެ. ފަރީނާ އެއްއަތުން ލޮލުން ފައިބަމުން ދިޔަ ކަރުނަތައް ފޮހެލަމުން ހީލެވޭތޯ މަސައްކަތް ކުރިއެވެ. ” ނޫނޭ…އެއީ އުފަލުންނޭ…އަހަންނަށް އެހާ ލޯބިވާ ދައްތައެއް ލިބުނީމަ….އަދި އަހަރެން ދެކެ އެހާ ލޯބިވާ ޙަޔާތުގެ ބައިވެރިއެއް ލިބުނީމަ…” ފަރީނާ އެހެން ބުނަމުން ފޫހިގޮތަކަށް ޒާހިދާ އާއި ދިމާލަށް ބަލައިލިއެވެ. ފަރީނާ އެހެން ބުނުމުން ޒާހިދާގެ ތުންފަތަށް ގޮތެއް ހަދާލިއެވެ. ” ތިއެއް ނޫނޭ…ޝާމިލް ދެންވެސް ތިހެން ނީނދެ ޖޫސްތަށި ބޯލަބަލަ….ނުހާވެސް ތަށި ހިފައިގެން އިނީތަ؟.. ފަރީވެސް ބޯލަބަލަ ކުޑަކޮށް ނަމަވެސް…” ޒާހިދާ އެހެން ބުނަމުން ފަރީނާ އާއި ދިމާލަށް ބަލައިލަމުން އޭނާގެ ލޯބޮޑުކޮށްލިއެވެ. ރުޅިވެރި ނަޒަރަކުންނެވެ. ޝާމިލް އެއް ނޭވާއިން ކަހަލަ ގޮތަކަށް ޖޫސްތަށި ދަމާލިއެވެ. ނުހާވެސް ތިންކޯވަރުން ޖޫސްތަށި ހުސްކޮށްލިއެވެ. ފަރީނާއަށް އިނދެވުނީ އެދެމީހުންނަށް ބަލަހައްޓައިގެންނެވެ. ދެން ވާނެ ގޮތަކާއިމެދު ބީރު ހީވަމުން ދިޔައެވެ. ޒާހިދާ އުފަލުގެ ކޮޅެއް ނެތެވެ. ” އާން ތިޔަވީއެއްނު.. އެވަރުގެ ކަމެކޭ….ގެނޭ ތަށިތައް އަންނާނަން ދޮވެލައިގެން…” ޒާހިދާ މިހެން ބުނެފައި ނުލަފާ ގޮތަކަށް ހީލަމުން ތަބައް ހިފައިގެން ހިނގައިގަތެވެ. ޒާހިދާ ދިޔަހެން ހީނުވެ ފަރީނާ މޭޒުމަތީގައި ހުރި ފެންފުޅި ނަގާ ދެ ބިއްލޫރި ތަށްޓަށް ފެން އެޅުމަށް ފަހު ނުހާ އަށާއި ޝާމިލްއަށް އަވަސް އަވަހަށް ދިނެވެ. ” އަވަސް ކުރޭ…މި ފެންތަށި ބޮއެބަލަ…ދެމީހުންވެސް…އަވަސް…” ފަރީނާ ހަރަކާތްތައް އަވަސްކަމުން ޝާމިލް ހައިރާން ވެފައި އަހާލެވުނެވެ. “ފަރީ…ކިހިނެއްވީތަ؟..މިބޮނީއެއްނު…” ފަރީނާ ޒާހިދާ އާދޭތޯ ބަލައިލުމަށްފަހު ޝާމިލް ގާތު ބުންޏެވެ. މިފަހަރު ފަރީނާގެ ވާހަކަ ދެއްކުން ކުރިއަށްވުރެވެސް އަވަސްވިއެވެ. “ދެން ޝާމިލް…މާގިނަ ވާހަކަ ނުދައްކާ ތިފެންތަށި ބޮއެބަލަ…ޕްލީޒް..އަވަސް..ނުހާވެސް ޕްލީޒް..އަވަސް ކުރޭ…އަހަރެން ބޭނުމެއް ނޫން ތިދެމީހުންނަށް އެއްވެސް ދެރަގޮތެއް ވާކަށް…އަހަންނާ އިތުރު ސުވާލުނުކުރޭ…” އެކަކު ކައިރިއަށް ގޮސްލާފައި އަނެކަކު ކައިރިއަށް ގޮސް ފަރީނާ ހީވަނީ މޮޔަވެގެން އުޅޭ ހެންނެވެ. ނުހާ ހާސްވިއެވެ. ފަރީނާ އުޅޭ ގޮތުން ޝާމިލްވެސް އިނީ ހާސްވެފައެވެ. ” ފަރީ..ކިހިނެއްވީތަ؟…” ނުހާ ހިތް ބާރުބާރަށް ތެޅެމުން ދިޔައެވެ. ކުއްލިއަކަށް ފަރީނާ އެހެން އުޅެން ފެށުމުންނެވެ. ” ނުހާ…މާގިނަ ވާހަކަ ނުދައްކަބަލަ…” ފަރީނާއަށް ރޮވުނެވެ. ނުހާ އަވަސް އަވަސް އަރުވާލާފައި ފަރީނާ ހިތްހަމަ ޖެއްސުމަށްޓަކައި ފެންތަށި އެއްނޭވާއިން ކަހަލަ ގޮތަކަށް ދަމާލިއެވެ. “މިބޮއުނީއެއްނު…ދެން ފަރީ ހަމަ ޖެހިބަލަ…” ނުހާ ފަރީނާގެ އަތުގައި ހިފާލަމުން ގޮނޑީގައި ބޭންދޭތޯ ބެލިއެވެ. ” ނޫން…އަދި އެއް ފެން ތަށި…” ފަރީނާ ރޮމުން ދިޔައެވެ. “ކިހިނެއްވީ ފަރީ….” ޒާހިދާގެ އަޑަށް ފަރީނާ ދިޔައީ ސިހިގެންނެވެ. ރުޅިވެރި ގޮތަކަށް ބަލައިލަމުން ބާރު ހިނގުމެއްގައި ގޮސް ޒާހިދާގެ ކުރިމައްޗަށް ހުއްޓުނެވެ. “އަދި އެބަ އަހައެއްނު ކިހިނެއްވީހޭ…މިހުރިހާ ކަމެއްވެސް ހަމަ މިވަނީ ހަމަ ކަލެއާއި ހެދި…އެމީހުންގެ ޖޫސްތަށްޓަށް ފާޑެއްްގެ ނިދާ ބޭހެއް އެޅީ ހަމަ ކަލެއެއްނު…ހުރިހާ ނުބައެއް ހަދަމުން އަނގަ ފުޅާކޮށްފައި އަދި އެބައަހައެއްނު ކިހިނެއްހޭވީ…ނުހާ..ޝާމިލް….އަޑު އަހާ…” ފަރީނާގެ އަޑު ދިޔައީ އިހުނަށްވުރެ ބާރު ވަމުންނެވެ. ފަރީނާ ޒާހިދާގެ ކުރިމަތީގައި އެހުރި ގޮތަށް ހުރެ ސީދާ ޒާހިދާގެ ލޮލާ ހަތަރުކަޅި ހަމަކޮށްގެން ހުރެ ހަޅޭއްލަވަމުން ދިޔައެވެ. މިއަދު ނުހާ އާއި ޝާމިލްގެ ކުރިމަތީގައި ހުރިހާ އެއްޗެއް ޒާހިދާ އާއި ދިމާލަށް ގޮވަން ބޭނުމެވެ. ޒާހިދާ ހުރީ ރުޅިގަދަ ވެފައެވެ. ” ތިދެމީހުންނަށް ދެންމެ ބޮއެވުނީ މިހިރަ ނުލަފާ އަންހެނާ ގިރާފައި ހުރި ވިހަ ޖޫސް ތަށްޓެއް…” ފަރީނާ ވާހަކަ ދައްކަން ފެށިތަނާހެން ޒާހިދާ ހުރީ ހެވިލަހެވިލައެވެ. އެހުނުމުގެ ސަބަބުން ފަރީނާގެ ރުޅި ދިޔައީ އިތުރަށް ގަދަވަމުންނެވެ. ” ހޭނެ ކަމެއް ނެތް…މިހާރު އަހަންނަށް އެނގިއްޖެ ހުރިހާ ކަމެއް… އަހަންނާއި ފިރިހެނަކު އެއްދާން ކުރިއޭ ކިޔައިިގެން ކަލޭ ހެދީ ހުސް ދޮގު… އަހަރެން ބޭނުން މިރޭ ޝާމިލް އަށް ހުރިހާ ކަމެއް ކިޔައިދޭން…މިހާރު އަހަރެން ކަލޭދެކެ އެއްވެސް ބިރެއް ނުގަނޭ…އަދި އެކަން ޝާމިލްއަށް އެނގިދާނެތީ އެއްވެސް ޖެހިލުމެއްވެސް ނުވޭ….ޝާމިލް އަޑުއަހާ…އެއީވެސް ހަމަ މިކަހަލަ ރެއެއް…ފައިސާގެ ދަހިވެތި ކަމުގަ މިޒާހިދާގެ ރޭވުމުގެ މަތިން ހިނގި ކަމެއް… އެރޭ ވެސް ހަމަ ތިކަހަލަ ޖޫސް ތަށްޓެއް އަހަރެން ބޮއުނިން…އެއީވެސް ހަމަ މިޒާހިދާގެ ދެއަތުން ގިރި ޖޫހެއް..އެހެންނު ދޯ ޒާހިދާ…އެރޭ އަހަންނަށް ނިދުމުން އަހަރެން އެނދަށް ލާފައި އަހަރެންގެ އެނދަށް އަހަރެންގެ ކައިރިއަށް ފިރިހެނަކު ލީވެސް ހަމަ މިނުލަފާ އަންހެނާ… ކީއްވެ؟..ފައިސާގެ ބޭނުމުގަ… އާން.. އަހަރެންވެސް ފައިސާ ބޭނުންވި…އެގޮތަށް ފައިސާ ހޯދަން ވެސް އަހަންނަށް ވިސްނުނު…އެކަމަކު އަހަރެން އެހާ ބޮޑު ފާފައެއް ކުރަން އަހަރެންގެ ހިތް ބިރުގައިން…ދެން އެރޭ އެޖޫސްތަށި ބޮއުނު ފަހުން ވީގޮތެއް އަހަންނަކަށް ނޭނގުނު… އެދުވަހުވެސް އަހަންނަށް އޭނަ އާއި އެކު ރޭކުރެވުނުކަމަށް އަހަންނަށް ވިސްނައިދިނީވެސް ހަމަ މިއަންހެނާ…އެވެސް އަހަރެންގެ އެއްވެސް ކުށެއްނެތި…ފައިސާގެ ބޭނުމުގަ ނުހާގެ މިދޮންމަ ކޮންމެފަދަ ކަމެއްވެސް ކޮށްފާނެ ނުހާ…” ފަހަތަށް އެނބުރި ބަލައިލިއިރު ނުހާ އޮތީ ބިންމައްޗަށް ވެއްޓިފައެވެ. ނުހާ އެކޭ އެއްފަދައިން ޝާމިލްވެސް އޮތީ ސޯފާއަށް ވެއްޓިފައެވެ. ފަރީނާގެ ދެލޯ ދިޔައީ ބޮޑުވެގެންނެވެ. މިއޮށް ހުރިހާ އިރު ފަރީނާ ދެއްކި ވާހަކަ ދިޔައީ ފެނަށް ވެގެންނެވެ. އޭނާ އެހާ ހިތްވަރުން އެހުރިހާ ވާހަކައެއް އިއްވާލިއިރު ނުހާ މެންނަކަށް އަޑެއް ނީވުނެވެ. އޭނާގެ އަޑު އަހަން ހުރީ އެހުރިހާ ގޯހެއް ހެދި ޒާހިދާއެވެ. ފަރީނާއަށް ބާރުބާރަށް ހަޅޭއްލަވައިގަނެވުނެވެ. ” ނުހާ..ޝާމިލް…” ފަރީނާ ދުވެފައި ކަހަލަ ގޮތަކަށް ގޮސް ފަހަރަކު މީހަކަށް ހޭއަރާތޯ ގޮވަމުން ދިޔައެވެ. ދުނިޔެ މައްޗަށް މޮޔަ ވެފައިވާ މީހަކު ފަދައިންނެވެ. ޒާހިދާ ދިޔައީ ބާރުބާރަށް ހެމުންނެވެ. “ނުހާ..ޝާމިލް..އަޅެ ހެޔޮނުވާނެ…ލޯހުޅުވަބަލަ…” ދެމީހުންގެ ހަށިގަނޑުގައި ހިފާ ތަޅުވަމުން ދިޔައެވެ. ” ލުފްޝާން…” ފަރީނާ އަށް ރޮމުން ހަޅޭއްލަވައިގަނެވުނެވެ. އަވަސް އަވަހަށް ނުހާގެ ކައިރިން ތެދުވުމަށް ފަހު މޭޒުމަތީގައި އޮތް ފޯނާ ދިމާލަށް ދުއްވައިގަތެވެ. އެކަމަކު ޒާހިދާ އެއަށް ވުރެ މާހުށިޔާރެވެ. ފަރީނާގެ ގައިގައި އަޅާ ކޮށްޕާލިއެވެ. ވިއްސައިގެން ގޮސް އެތާހުރި މޭޒެއްގައި ޖެހިފައި ބިންމައްޗަށް ވެއްޓުނެވެ. ވީތަދުން ހަޅޭއްލަވައިގަނެވުނެވެ. ބިންމައްޗަށް ވެއްޓުނުލެ ބާރުކަމުން ފަރީނާ އޮތީ ގުޑާނުލެވިފައެވެ. ޒާހިދާ ބާރު ފިޔަވަޅުތަކެއްގައި ގޮސް ފަރީނާގެ އިސްތަށިގަނޑުގައި ހިފިއެވެ. “އަދިވެސް ކަލެއަށް ވަގުތު އެބައޮތް…އަހަރެން ބުނާގޮތް ހަދާ…” ފަރީނާވެސް ޒާހިދާއަކަށް އެންމެ ތަންކޮޅެއްވެސް ދުލެއް ނުކުރިއެވެ. “ނުހަދާނަން…ކީއްކުރެވޭނީ..ބޮޑުވަރަކަށްވެސް އަހަރެން މަރާ ލެވޭނީ…އަހަރެން ކަލޭ ބުނާ އެއްވެސް ގޮތެއް ނުހަދާނަން…އަޑު އިވިއްޖެ…” ފަރީނާގެ ދެލޮލުގައި ވަނީ ރުޅިވެރިކަމެވެ. ޒާހިދާ އިހުނަށް ވުރެ ރުޅިގަދަވިއެވެ. އެއައި ރުޅިގައި ފަރީނާގެ އިސްތަށިގަނޑުގައި ހިފާ ބާރުކޮށްލަމުން މޭޒުގައި ބޯޖެއްސިއެވެ. އެއާއިއެކު ފަރީނާގެ ލޯމައްޗަށް އަނދިރިވަމުން ވަމުންގޮސް އެއްކޮށްހެން އަނދިރިވެ ލޯމެރުނެވެ.\nތަންކޮޅެއް އަވަހަށް ވިހި ވަނަ ބައި އަޕްޑޭޓް ކޮށްދޭށެވެ.\nއިންޝާﷲ މާދަމާ އިނގެ ޖޖޖޖ….މިދުވަސްކޮޮޅު މިއުޅެނީ ވވވ ބިޒީކޮށް…އެހެންވެ އަޕް ނުކުރެވިގެން މިއުޅެނީ….\nޔާ… ވާހަކަވަރަށް ސަޅި… 🙂\nމިލްކު ކޮށްލީ ހިތޭ……17\nވީމޭ އިންތިޒާރުގައި2ވަނަ ބައި


Hijaazuge Qaafila 40 - One Online\nޙިޖާޒުގެ ޤާފިލާ 40\n(02 މާޗުގެ އަދަދާއި ގުޅޭ)\n"ބޭބޭއެވެ. އޭނާއަކީ ބޭބެގެ ދުޝްމިނެއް ނޫނެވެ. އޭނާގެ ވާހަކަފުޅުން އަޅުގަނޑަށް ޔަޤީންވިއެވެ. ޢަރަބީންނާއި އީރާނާ ދެމެދު ހިނގާ ހަނގުރާމަޔާމެދު އޭނާގެ ޚިޔާލުފުޅު ކޮންމެ ގޮތަކަށް ހުއްޓަސް ޖިހާންދާދުގެ ކޮއްކޯފުޅުގެ ގައިކޮޅުގައި ކުޑަކުޑަ ކޫރުމެއް އެޅުމަކީވެސް އޭނާ ރުހިވަޑައިގަންނަވާ ކަމެއް ނޫނެވެ."\n"އަޅުގަނޑު އޭނާގެ ހަމްދަރުދީއެއް ބޭނުމެއް ނޫނެވެ. އަޅުގަނޑު ހައިރާންވެއްޖައީމެވެ. މުސްލިމުންނާ އެއްބަޔަށް ހުންނަވައި އޭނާއަށް މިގެއަށް ވަޑައިގަންނަވާން ކެރިވަޑައިގަތީ ކީއްވެގެންބާވައެވެ؟"\nماه بانو ޖަވާބު ދެއްވިއެވެ. "ލޯބިވާ ބޭބޭއެވެ. ބޭބެއަށް އެނގިވަޑައިގެންފައި ނެތީކަމުގައި ވާދެނެއެވެ. އޭނާ މިގެއަށް ވަޑައިގަތީ ތިޔަށްވުރެ މާ ޖެހިލުންކުޑަކަމެއް ސާބިތުކޮށްދެއްވައިފައެވެ. ބޭބެ އަޑުއައްސަވައިފައިވާނެކަން ނޭނގެއެވެ. މުސްލިމުންގެ ކޮމާންޑަރ އިން ޗީފްގެ ސަފީރެއް ހުރުމުޒުގެ އަރިހަށް ވަޑައިގެން ދަރުބާރު ފުރިފައިވަނިކޮށް އޭނާ ބިރުގަންނަވާން މަސައްކަތް ކުރެއްވިއެއް ނޫންތޯއެވެ؟"\n"އަޅުގަނޑު ތިޔަ ވިދާޅުވި ސަފީރެއްގެ ވާހަކަ އަޑުއެހީމެވެ. އަޅުގަނޑަށް ހީވަނީ އެމީހަކު ހުރުމުޒުގެ އަރިހަށް އެދިޔައީ ދިރިއުޅުންދެކެ ފޫހިވެގެންހެންނެވެ. ހުރުމުޒުވެސް އޭނާގެ ޙަޔާތްޕުޅުގައި އެންމެ ފުރަތަމަ ފަހަރަށް މޮޔައެއްގެ ލެއިން އޭނާގެ އަތްޕުޅުގައި ކުލަ ނުޖައްސަވައި ދޫކޮށްލެއްވީއެވެ. ނަމަވެސް އެކަމާ حسّان އާ ހުރީ ކޮންގުޅުމެއްތޯއެވެ؟"\n"ބޭބެއެވެ. ތިޔަ ވިދާޅުވި މޮޔައަކީ حسّان ފިޔަވައި އެހެންމީހެއް ނޫނެވެ."\nޒަރުބަޚުތު އިރުކޮޅެއްވާންދެން ماه بانو އާ ދިމާޔަށް ބައްލަވާން ހިމޭނުން ހުންނެވިއެވެ. އިރުކޮޅެއްގެފަހުން އޭނާ ވިދާޅުވިއެވެ. "حسّان އިސްލާމީ ލަޝްކަރުގައި ބައިވެރިވެވަޑައިގެންފި ވާހަކަ ބައްޕާފުޅުގެ އަރިހުގައި ވިދާޅުވީމުތޯއެވެ؟"\n"ނޫނެކެވެ. އެކަމާ ބައްޕާފުޅު މޮޅިފުޅުވާނެތީ އަޅުގަނޑު ބިރުން އެވާހަކައެއް ނުދަންނަވަމެވެ. އަޅުގަނޑު ދެންނެވީ އޭނާ ވަޑައިގަތީ سُهيل ގެ ޚަބަރު ބައްލަވާން ކަމުގައެވެ."\n"ތިޔަ ވާހަކަ އަޅުގަނޑަށްވެސް ނޭންގެވިނަމައެވެ. ބޭބެއަށް މާބޮޑަށް ލަސްވަނީއެވެ." ޒަރުބަޚުތު މިހެން ވިދާޅުވެފައި އަހަށް ސަވާރުވެވަޑައިގެންފިއެވެ. ماه بانو އަވަސް އަވަހަށް ވަޑައިގެން އަހުގެ ލަގަނުގައި ހިއްޕަވައިފިއެވެ. އޭނާ ފެންކަޅިފުޅު ވުމާއެކު ވިދާޅުވިއެވެ. "ލޯބިވާ ބޭބޭއެވެ! މަޑުކުރައްވަބައްލަވާށެވެ."\nޒަރުބަޚުތު ކަންބޮޑުވެވަޑައިގަތުމާއެކު އިރުކޮޅެއްވާންދެން ماه بانو އާ ދިމާޔަށް ބައްލަވާން އިންނެވިއެވެ. އެހެން އިންނަވައިފައި އޭނާ ސުވާލު ކުރެއްވިއެވެ. "ވިދާޅުވެ ބައްލަވާށެވެ. ކޮއްކޮ ވިދާޅުވާން ތިޔައުޅުއްވަނީ ކީކޭތޯއެވެ؟"\n"އެކައްޗެކޭވެސް ބުނާކަށް ނުއުޅެމެވެ. އެކައްޗެކޭވެސް ބުނާކަށް ނުއުޅެމެވެ." ماه بانو މިހެން ވިދާޅުވެފައި އަހުގެ ލަގަނުން ދޫކޮށްލައްވައިފިއެވެ. އެއާއެކު އޭނާގެ ލޯފުޅުން ކަރުނަފޮދު އޮހޮރިގެންފިއެވެ.\nފަޖުރުގެ އަލިކަން ފާޅުވެއްޖެއެވެ. އިސްލާމާއި މަޖޫސިއްޔަތުގެ ދިދަ އުފުލާމީހުން ޙުފައިރުގެ މައިދާނުގައި އެއްބަޔަކު އަނެއްބަޔެއްގެ ކުރިމަތީގައި ސަފުހަދައިގެން ތިއްބެވެ. خــالــد بــن الـوليـد رضـى اللّـه عنـــه ގެ ލަޝްކަރުގެ ޢަދަދަކީ އެންމެ އަށާރަހާހެވެ. އަނެއްކޮޅުން ހުރުމުޒުގެ ލަޝްކަރުގެ ޢަދަދު ދެގުނައަށްވުރެވެސް އިތުރެވެ. އެއްފަރާތެއްގައިވަނީ ހަތިޔާރާއި ބޭރުފުށުގެ ސަބަބުތައް ފުދިފައި އިތުރުވުމެވެ. އަނެއްފަރާތުގައިވަނީ މާތް اللّـه ގެ ނަޞްރާމެދު ކުރާ އިތުބާރެވެ. މަދާއިނުން އަންނަ އެހީގެ ލަޝްކަރުގެވެސް އިސްލަޝްކަރުވަނީ ހުރުމުޒުގެ ލަޝްކަރާ ގުޅިފައެވެ. އިތުރު ވިހިހާސް ސިފައިން އެބައިމީހުންނަށް އެހީވާން ފުރި ޚަބަރުވަނީ ލިބިފައެވެ. ނަމަވެސް ހުރުމުޒު ފުރައިވަޑައިގަތީ خــالــد بــن الـوليـد ގެ ލަޝްކަރުގެ ޢަދަދު އޮޅުންފިލުއްވެވުމަށް ފަހުގައެވެ. އޭނާ ޙުފައިރަށް ވަޑައިގަތުމާއެކު އެހިސާބުގަނޑުގެ ހުރިހައި ފެންގަނޑުތަކެއް އޭނާގެ ބާރުގެ ދަށަށް ގެންދެވިއެވެ. އޭނާގެ ސިފައިން ތިބީ އެންމެ މޮޅު ހަތިޔާރުން ހަތިޔާރު އަޅައިގެންނެވެ. އެބައިމީހުން ފޯރިއައިސްފައި ތިބިވަރީ، ބާރަސަތޭކަ އީރާނީ ސިފައިން އައިސްތިބީ ދަގަނޑު ހިލިހިލާތަކުން އެކަކު އަނެކަކާ ބަނދެވިގެންނެވެ. ހުރުމުޒު ސަވާރުވެވަޑައިގެން އިންނެވި ހައިބަބޮޑު އެތްވަނީ ރަނުގެ ޗޭނުތަކުން ޒީނަތްތެރި ކުރެވިފައެވެ. އެ އެތުގެ ކަރުގައި ބޮޑު ރަނގަބީލެއް އެލުވައިފައި އޮތެވެ.\nދެ ލަޝްކަރުގެ އިސް ސަފުތައް ދުއިސައްތަ ވަރަކަށް ގަޒާ ހަމަޔަށް ކައިރިވުމާއެކު އީރާނުގެ ލަޝްކަރުގެ މީހެއް ވަރަށް ބާރަށް އަސްދުއްވައިފައި އައިސް މައިދާނަށް ނުކުމެއްޖެއެވެ. އޭނާ ދެއަތްމައްޗަށް ނަގައިފައި ބާރުއަޑުން ގޮވައިލިއެވެ. "އަހަރެން خــالــد بــن الـوليـد އާ ވާހަކަދައްކާން ބޭނުމެވެ."\nމާތް اللّـه ރުއްސުންލެއްވި خــالــد بــن الـوليـد އެކަލޭގެފާނުގެ އަސްކޮޅުގައި ހަންމުށި އަޅުއްވައިފައި ކުރިޔަށް ވަޑައިގެން ވިދާޅުވިއެވެ. "خــالــد އަކީ އަހަންނެވެ."\nއަސްވާރުން ދެންނެވިއެވެ. "އަޅުގަނޑުގެ ސާހިބާ ކަލޭގެފާނާ މުބާރިޒާ ކުރައްވާން ބޭނުންފުޅެވެ."\n"އަހަރެން މިހިރީ ތައްޔާރަށެވެ."\nސަވާރު އެނބުރި ހިނގައްޖެއެވެ. خــالــد ގެފާނު ކުރިޔަށް ވަޑައިގެން މައިދާނުގެ މެދަށް އަސް މަޑުކުރެއްވުމަށްފަހު ހުރުމުޒަށް އިންތިޒާރު ކުރައްވަން ފައްޓަވައިފިއެވެ.\nމުސްލިމުންގެ ލަޝްކަރުގެ ވާތްފަރާތުގެ އަރިމަތީގެ ކޮމާންޑަރަކަށް ހުންނެވި قــعقـاع بــن عَمرو رضـى اللّـه عنـــه ކުއްލިޔަކަށް އަސްމަތީގައި ވަޑައިގެން خــالــد ގެފާނުގެ އަރިހަށް މަޑުކޮށްލެއްވުމަށްފަހު ވިދާޅުވިއެވެ. "ހުރުމުޒު ކަހަލަ ބޮޑާފުޅު އަނިޔާވެރި ބޭފުޅަކު ހިތްވަރުފުޅު ގަދަ ބޭފުޅަކަށެއް ނުވާނެއެވެ. މިއީ ކޮންމެވެސްކަހަލަ ރޭވުމެއްކަން ޔަޤީނެވެ. ކަލޭގެފާނު ސަމާލުވެވަޑައިގަންނަވާށެވެ."\nخــالــد ގެފާނު ހަމަޖެހިވަޑައިގަތުމާއެކު ވިދާޅުވިއެވެ. "އަޅުގަނޑަށް އެނގެއެވެ. ކަލޭގެފާނު ވަޑައިގަންނަވާށެވެ. އަޅުގަނޑާމެދު ފިކުރުފުޅު ނުކުރައްވާށެވެ."\n"قــعقـاع އެނބުރި ވަޑައިގެންފިއެވެ. އީރާނީ ލަޝްކަރުގެ ތެރެއިން ހުރުމުޒުގެ އެތް ނުކުމެއްޖެއެވެ. ނަމަވެސް خــالــد ގެފާނާ ފަންސާހަކަށް ފިޔަވަޅުގެ ދުރަށް ހުރުމުޒުގެ އެތް މަޑުކޮށްލައްވައިފިއެވެ. އޭނާ އޭނާގެ އަގުބޮޑު އަބާ ބާލުއްވައިފައި އެތުގެ ބުރަކަށިމަތީގައި ބޭއްވެވުމަށްފަހު އެތުން ފުންމަވައިލައްވައިފިއެވެ. އަވީގެ ސަބަބުން އޭނާގެ ދަހަނާ ވިދަމުންދެއެވެ. އޭނާ މަކަރެއް ހައްދަވާން އުޅުއްވަނީކީ ނޫންކަމަށް ދެކޭމީހުންނަށް ހީވިއެވެ. ނަމަވެސް قــعقـاع بــن عَمرو ނުހަނު ތޫނު ލޯފުޅަކުން ދުޝްމިނުންގެ ލަޝްކަރާ ދިމާޔަށް ބައްލަވާން ހުންނެވިއެވެ. އޭނާ ސަމާލުވެވަޑައިގެން ހުންނެވީ އީރާނުގެ އަސްވާރުންގެ ޙަރަކާތްތަކާ މެދުގައެވެ.\nހުރުމުޒު ކަނޑި ހިއްޕަވައިގެން ކުރިޔަށް ހިންގަވައިގެންނެވުމާއެކު، خــالــد ގެފާނުވެސް އަސްމަތީން ފުންމަވައިލައްވައިފިއެވެ. އެކަލޭގެފާނު ލޮންސިކޮޅު ބިމަށް ޖައްސަވައިފައި ކަނޑިކޮޅު ހިއްޕަވައިގެން ހުރުމުޒާ ދިމާޔަށް ވަޑައިގަންނަވާން ފައްޓަވައިފިއެވެ. ދެބޭފުޅުންގެ ދެމެދުގައި ވިއްސަކަށް ފިޔަވަޅު ހުންނަހައި ކައިރިވުމުން ހުރުމުޒު ފަހަތަށް އެނބުރިވަޑައިގެން އޭނާގެ ލަޝްކަރާ ދިމާޔަށް ބައްލަވައިލެއްވިއެވެ. އެއަށްފަހު خــالــد ގެފާނާ ދިމާޔަށް ދެތިން ފިޔަވަޅެއް ކުރިޔަށް އެޅުއްވުމަށްފަހު ހުއްޓިވަޑައިގެންފިއެވެ. އޭރު خــالــد ގެފާނަށްވަނީ ހުރުމުޒަށްވުރެ ނިސްބަތުން ލަޝްކަރާ ދުރަށް ވަޑައިގެންނެވިފައެވެ. ނަމަވެސް خــالــد ގެފާނު ހުއްޓިވަޑައިގަންނަވާކަށް ޤަޞްދެއް ނުކުރެއްވިއެވެ. ދެބޭފުޅުންގެ ކަނޑިކޮޅު ބައްދަލުވާން ކައިރިވެލާއިރަށް އީރާނުގެ އަސްވާރުންގެ ޖަމާޢަތެއް ވައިރޯޅިއެއްހެން އެދިމާޔަށް އަންނާން ފަށައިފިއެވެ. ހުރުމުޒު خــالــد ގެފާނާ މުބާރިޒާ ކުރެއްވުމުގެ ބަދަލުގައި ފަހަތަށް ޖެހިވަޑައިގަންނަވާން ފައްޓަވައިފިއެވެ. އެއާއެކު قــعقـاع بــن عَمرو ވެސް އަސްކޮޅުގައި ހަންމުށި އަޅުއްވައިފިއެވެ. އެކަލޭގެފާނު އިޝާރާތްކުރައްވައިފައިވާ މުޖާހިދުންވެސް قــعقـاع ގެ ފަހަތްޕުޅުން އަސްދުއްވައިލެއްވިއެވެ.\nހުރުމުޒު ހީފުޅުކުރައްވައިގެން ހުންނެވީ خــالــد ގެފާނަށް މުސްލިމުންނަށްވުރެ އީރާނީން އެކަލޭގެފާނާ ކައިރީގައި ތިއްބައި ފެނިވަޑައިގަތުމުން ފިލައިވަޑައިގަންނަވާން ކުރައްވާ ނާކާމިޔާބު މަސައްކަތްޕުޅުގެ ތެރޭގައި ޝަހީދުކުރެވިދާނެކަމަށެވެ. ނަމަވެސް سيف اللّـه މައިދާނަށް ނުކުމެވަޑައިގަތުމާއެކު މާތް اللّـه ގެ ނަޞްރު އެކަލޭގެފާނަށް އިންތިޒާރު ކުރަމުންގެންދާ ހުރިހައި މަގުތަކެއްވަނީ ފުރިހަމަޔަށް ދެކެވަޑައިގެންފައެވެ.\nخــالــد بــن الـوليـد رضـى اللّـه عنـــه، اللّـه أكـبــر ގެ ނަޢުރާ ކުރެއްވުމަށްފަހު އެސްފިޔަޖަހައިލާހައި ހިނދުކޮޅެއްގެ ތެރޭގައި ހުރުމުޒުގެ ކުރިމައްޗަށް ޖެހިވަޑައިގެންފިއެވެ. ހުރުމުޒު ފިލައިވަޑައިގަންނަވާން އުޅުއްވިއެވެ. ނަމަވެސް ބިރުފުޅުން އޭނާގެ ފައިންޕުޅުގައި ހިލިހިލާ އެޅުނުކަހަލައެވެ. އެވަގުތު سيف اللّـه ކަނޑިކޮޅު އުފުއްލަވައިލެއްވިއެވެ. ކަނޑިކޮޅުގެ ވިދުވަރު ކެނޑިގެން ދިއުމާއެކު ހުރުމުޒުގެ ހަށިކޮޅު ކިލަލާއި ހިރަފުހުގެ ތެރޭގައި ތެޅޭންފަށައިފިއެވެ.\nބަލްޚުގެ ތައިމޫރީ މިސްކިތް، އީރާނުގައި އެންމެފަހުން ހުންނެވި ކިސްރާ ޔަޒްދުގިރުދު، އަހްނަފު ބިން ޤައިސު ރަޟިޔަﷲ ޢަންހުގެ އަތްޕުޅުން ބަލްޚުން ބަލިވެގެން ޖައިޙޫން ކޯރު ހުރަސް ކުރައްވައި ވަޑައިގެންނެވީ ---\nމައިދާނަށް ނުކުތް އީރާނީ ސަވާރުންކުރެ އެންމެކުރިޔަށް އިން އަސްވާރު އޭނާގެ ލޮންސީން خــالــد ގެފާނާ ޙަމަލަދިނެވެ. ނަމަވެސް خــالــد ގެފާނު ކަނޑިކޮޅުން ޖައްސަވައި އޭނާގެ ލޮންސި ބުރިކޮށްލެއްވިއެވެ. ލޮންސީގެ ކުރީބުރި ވިއްސައިގެންގޮސް ޖެހުނީ މާދުރަށެވެ. އެވަގުތު ދެންތިބި އަސްވާރުންނަށް ކުޑަކޮށް ހުއްޓުންއެރިއެވެ. ނަމަވެސް އެބައިމީހުން خــالــد ގެފާނު ވަށައިލެވޭތޯ މަސައްކަތް ކުރިއެވެ. އެހައިތަނަށް ދިޔައިރު قــعقـاع بــن عَمرو އިސްލާމީ މުޖާހިދުންނާއިގެން އެތަނަށް ވަޑައިގެންފިއެވެ. އެބޭކަލުންގެ އެންމެ ފުރަތަމަ ޙަމަލައިގައިވެސް ދުޝްމިނުންގެ ދިހަވަރަކަށް މީހުން ބިންމަތިކޮށްލެއްވިއެވެ. ތަމީމުވަންހައިގެ ޒުވާނެއް خــالــد ގެފާނުގެ އަރިހަށްގޮސް އެކަލޭގެފާނަށް އޭނާގެ އަސް އަރުވައިފިއެވެ. އެއަށްފަހު އޭނާގެ ކަނޑީން ހުރުމުޒުގެ ބޯކަނޑައިލުމަށްފަހު ލޮންސިއަކަށް ޖަހައިފިއެވެ.\nއެހައިތަނުން މުޅި އީރާނީ ލަޝްކަރު ޙަރަކާތްތެރިވެއްޖެއެވެ. މުސްލިމުންގެ ކޮމާންޑަރ އިން ޗީފް އަސްމައްޗަށް ސަވާރުވެވަޑައިގެން އިސްލާމީ ލަޝްކަރުގެ މެދުތެރެއާއި ދެފަރާތުގެ އަރިމަތީގެ ކޮމާންޑަރުންނާއި އޮފިސަރުންނަށް އިރުޝާދު ދެއްވާން ފައްޓަވައިފިއެވެ. އީރާނީ އަސްވާރުން މެދުކެނޑުމެއްނެތި އިސްލާމީ ލަޝްކަރުގެ މެދުތެރެއަށް ޙަމަލަދެމުން ގެންދިޔައެވެ. މުސްލިމުންގެ ދުނީގެ ވާރޭގެ ސަބަބުން ބޮޑެތި ގެއްލުންތައް ލިބިގެން އެބައިމީހުންގެ ގެމައެއް ފަހަތަށް ޖެހޭއިރަށް އަނެއްބަޔަކު ކުރިޔަށް އަރައެވެ. މުސްލިމުންގެ ލަޝްކަރުގެ ކުރީ ސަފުތަކަށް އީރާނުގެ އަސްވާރުންގެ ވަރުގަދަ ޙަމަލަތަކުގެ ބާރު ބޮޑުވާން ފަށާއިރަށް އިސްލާމީ ލަޝްކަރުގެ ވާތްފަރާތާއި ކަނާތްފަރާތުގެ ޢަރަބި އަބްޠާލުންގެ ވަރުގަދަ ޙަމަލަތަކުން ފާރިސީން ފަހަތަށްޖެހޭން މަޖުބޫރު ކުރުވައެވެ.\nހުރުމުޒު އަވަހާރަވިކަމުގައިވިޔަސް އީރާނުގެ ލަޝްކަރުގެ އޮފިސަރުން ތިބީ އެބައިމީހުންގެ ޢަދަދު ގިނަކަމުގެ ސަބަބުން ފަތަޙަ ލިބޭނެކަމުގެ ޔަޤީންކަމުގައެވެ. އެބައިމީހުން ނުހަނު ބޮޑަށް ގެއްލުން ލިބެމުންދިޔައިރުވެސް އަރައަރައިގެން އައިސް ޙަމަލަދެމުން ގެންދިޔައެވެ. ގަޑިޔެއްހައިއިރުވާންދެން މުސްލިމުން ކުރަމުންގެންދިޔައީ ދިފާޢީ ހަނގުރާމައެކެވެ. ދެފަރާތުގެ ފައިމަތީގައި ހަނގުރާމަކުރާ ސިފައިން ބައްދަލުވެ ތަޅައިފޮޅާން ފެށުމުން އީރާނުގެ ޙަމަލައިގެ ވަރުގަދަކަމުން މުސްލިމުންގެ މެދުތެރޭގެ ސަފުތައް މަޑުމަޑުން ފަހަތަށްޖެހޭން ފެށިއެވެ. އެވަގުތު قــعقـاع بــن عَمرو ގެ ވެރިކަމުގައި މުސްލިމުންގެ ވާތްފަރާތުގެ އަސްވާރުން ދުޝްމިނުންނާ ދިމާޔަށް އަރައިގަތެވެ. ބަކަރި އައިނެއްހެން ދުޝްމިނުން ލަވަމުން ލަޝްކަރުގެ މެދުތެރެއާ ހަމައަށް ގެންގޮސްފިއެވެ. މިއީ މުސްލިމުންގެ އެންމެފުރަތަމަ ރައްދު ޙަމަލައެވެ. އިރުކޮޅެއްގެ ތެރޭގައި ދުޝްމިނުންނަށް ކުރިމަތިލާންޖެހުނީ އެބައިމީހުންނަށް ކުރީން ޚިޔާލުވެސް ނުކުރެވޭފަދަ ވަރުގަދަ ޙަމަލަތަކަކާއެވެ.\nފާރިސީން ބިރުން ފަހަތަށްޖެހޭން ފެށުމުން خــالــد ގެފާނު މުސްލިމުންގެ މެދުތެރޭގެ ސަފުތަކަށް ކުރިޔަށްއަރާން އަމުރުކުރައްވައިފިއެވެ. މުސްލިމުން ދުޝްމިނުންގެ ސަފުތަކަށް ޤިޔާމަތެއް ގެނުވިއެވެ. އެތަން ފެނިފައި އީރާނުގެ ރިޒާވް ސިފައިންވެސް މައިދާނަށް ނުކުމެގެންފިއެވެ.\nއިރުކޮޅެއްވީތަނާ މައިދާނުގެ ކަނާތްފަރާތު އަރިމަތީން ހިރަފުހުގެ ވިލާތައް އުފުލޭން ފަށައިފިއެވެ. ހިރަފުސްގަނޑުގެ ތެރެއިން مثــنّـى بــن حــارثـــة رضى اللّـه عنــه ފަސްހާސް އަސްވާރުންގެ ލަޝްކަރަކާއެކު ފާޅުވެވަޑައިގެންފިއެވެ. އެކަލޭގެފާނު މައިދާނުގެ ދެބައިކުޅައެއްބައިން ވަށައިލައްވައިފައި ދުޝްމިނުންގެ ފަހަތަށް ވަޑައިގެންފިއެވެ. އެހައިތަނުން ހަނގުރާމައިގެ މައިދާނުގައި ވައި ބަދަލުވެއްޖެއެވެ. ހަމައެކަނި ކާމިޔާބުގެ އުންމީދުގައި ހަނގުރާމަކުރާ މީހުންގެ ބަލިވުމަށްޓަކައި ބޭރުފުށުން ބޭނުންވާ ސަބަބުތައްވެސް ފުރިހަމަވެއްޖެއެވެ. މާތް اللّـه ގެ މަގުގައި ޝަހީދުވާން އެދިތިބި މުޖާހިދުންނަށް ފަތަޙައިގެ އިނާމު ލިބޭން ފަށައިފިއެވެ.\nއިރުއޮއްސޭންވާއިރަށް ފާރިސީން ފިލައިގެން ހިނގައްޖެއެވެ. މަރުވެފައިތިބި މީހުންގެ ހަށިތައް މައިދާން ފުރޭންދެން ދޫކުރުމަށްފަހުގައެވެ. މުސްލިމުން އެބައިމީހުންގެ ފަހަތުން ފަހަމުން ގެންދިޔައެވެ. ރޭގަނޑު އަނދިރިކަމުގެ ތެރޭގައިވެސް ފުރާތުކޯރުގެ ފާލަމާ ހަމަޔަށް ފާރިސީން ޤަތުލުކުރަމުން ގެންދިޔައެވެ.\nخــالــد بــن الـوليـد رضـى اللّـه عنـــه މުސްލިމުންގެ އެއްބަޔަކު ޝަހީދުންގެ ކަށުކަމާކެމީގެ ކަންތައް ނިންމުމަށާއި ދުޝްމިނުންގެ ކޭމްޕުން ޣަނީމާ އެއްކުރަން ފޮނުއްވިއެވެ. ދެންތިބި މުސްލިމުންނާއެކު ދުޝްމިނުންގެ ފަހަތުން އެބައިމީހުން ފައްސަވަމުން ގެންދެވުމަށް مثــنّـى بــن حــارثـــة އަށް އަމުރުކުރެއްވިއެވެ.


Rashu tourism promote kuran hurihaa rashehge panorama photo naganee\nރަށު ޓޫރިޒަމް ޕްރޮމޯޓް ކުރަން ހުރިހާ ރަށްރަށެއް ޕެނަރޯމާ ފޮޓޯ ނަގަނީ\nރާއްޖޭގައި އެންމެ ބޮޑަށް ރަށު ޓޫރިޒަމް ތަރައްގީކޮށްފައިވާ މާފުށި\nގެސްޓްހައުސް ޕްރޮމޯޓް ކުރުމުގައި ބޭނުން ކުރަން ރާއްޖޭގެ މީހުން ދިރިއުޅޭ ރަށްރަށުގެ ޕެނަރޯމާ ފޮޓޯ ނަގަން ނިންމައި އެ މަސައްކަތް މެލޭޝިއާގެ ލިމްކޮކްވިން ޔުނިވާސިޓީއާ ގުޅިގެން ކުރަން ހަމަޖައްސައިފި އެވެ.\nސަރުކާރުން އިއްޔެ ވަނީ ރާއްޖޭގެ ޓޫރިޒަމް ސިނާއަތަށް ބޭނުންވާ މީހުން ބިނާ ކުރަން ލިމްކޮކޮ ޔުނިވާސިޓީއާއެކު އެއްބަވުމެއްގައި ސޮއިކޮށްފަ އެވެ.\nދިހަ ކަމެއް ހިމެނޭ އެ އެއްބަސްވުމުގެ ދަށުން މީހުން ތަމްރީން ކުރުމުގެ އިތުރުން ރާއްޖޭގައި މީހުން ދިރިއުޅޭ ހުރިހާ ރަށްރަށުގެ ހައި ރިޒޮލިއުޝަން ޕެނަރޯމާ ފޮޓޯ ނެގުން ވެސް ހިމެނެ އެވެ. މި މަަސައްކަތް ކުރަން ނިންމާފައިވާ ލިމްކޮކް ޔުނިވާސިޓީއަކީ ދުނިޔޭގައި މިހާތަނަށް ނެގި އެންމެ ބޮޑު ފޮޓޯ ނަގާފައިވާ ޔުނިވާސިޓީ އެވެ.\nލިމްކޮކުން ވަނީ އޮގަސްޓް 6، 2015 ވަނަ އަހަރު މެލޭޝިއާގެ ވެރިރަށް، ކުއަލަލަމްޕޫރުގެ ޕެނަރޯމާ ފޮޓޯއެއް ނަގައި ދުނިޔޭގެ ރެކޯޑު ފޮތުން ޖާގަ ހޯދާފަ އެވެ.\nލިމްކޮކް ޔުނިވާސިޓީގެ ލަންޑަން ކެމްޕަހުގައި ހުންނަވައި، ޔުނިވާސިޓީގެ ވައިސް ޕްރެޒިޑެންޓް ދާތޯ ޓިފަރީ މާރީ ލިމް ވިދާޅުވި ގޮތުގައި ދުނިޔޭގެ ރެކޯޑު ފޮތުން ޖާހަ ހޯދަން އެ ޔުނިވާސިޓީއިން ނެގި ފޮޓޯގެ ސަބަބުން ފަތުރުވެރިންނަށް ވެރިރަށް ކުއަލަލަމްޕޫރުގެ ތަންތަން ހޯދަން ފަސޭހަ ވެގެން ދިޔަ ކަމަށެވެ. ގާތްގަނޑަކަށް ހަ މަސް ދުވަހުގެ މަަސައްކަތުން ފުރިހަމަ ކުރި އެ މަސައްކަތުގެ ސަބަބުން މަގުބޫލުކަން ވެސް އިތުރު ވެގެން ދިޔަ ކަމަށެވެ.\nރާއްޖޭގެ ޓޫރިޒަމް މިނިސްޓަރު އަލީ ވަހީދު ވިދާޅުވީ މި އެއްބަސްވުމުގެ ދަށުން މީހުން ދިރިއުޅޭ ރަށްރަށް ވަކިން އިޝްތިހާރު ކުރަން ކޮންމެ ރަށެއްގެ ޕެނަރޯމާ ފޮޓޯއެއް ނަގާނެ އެވެ.\nގެސްޓްހައުސް ނުވަތަ ރަށު ޓޫރިޒަމް ޕްރޮމޯޓް ކުރުމަކީ ސަރުކާރުގެ ވައުދެކެވެ. ޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ރާއްޖޭގައި މިހާރު 600 އެއްހާ ޓޫރިސްޓު ގެސްޓްހައުސް އެބަހުއްޓެވެ.


Fahu match gai Turkmenistan athun ves Raajje ah naakaamiyaaby - vNews.mv\nފަހު މެޗުގައި ތުރުކެމިނިސްތާން އަތުންވެސް ރާއްޖެއަށް ނާކާމިޔާބީ\nއައްފާން މުހައްމަދު 12 April 2022, 18:57\nއޭއެފްސީ ފުޓްސަލް އޭޝިއަން ކަޕުގެ ކޮލިފިކޭޝަންގައި ރާއްޖެއިން ކުޅެން ޖެހުނު ތިންވަނަ މެޗުގައި، ތުރުކެމިނިސްތާން އަތުންވެސް ބަލިވެ ރާއްޖެއަށް މުބާރާތުން ޖާގަ ނުލިބި ކޮލިފިކޭޝަނާއި ހަމައިން ވަކިވާން ޖެހިއްޖެއެވެ.\nއޭއެފްސީ ފުޓްސަލް މުބާރާތުގެ ކޮލިފައިންގައި ރާއްޖެ ހިމަނާފައިވަނީ ސެންޓްރަލް އެންޑް ސައުތު ޒޯންގެ ކޮލިފައިންގައެވެ. އެ ޒޯނުގެ އަށް ގައުމު ވަނީ ކޮލިފައިންގެ ދެ ގްރޫޕަކަށް ބަހާފައެވެ. ރާއްޖެ ހިމެނޭ ގްރޫޕް އޭގައި ހިމެނެނީ އިރާންގެ އިތުރުން ތުރުކުމެނިސްތާން އަދި ކިރްގިސްތާނެވެ. މި ޒޯނުގެ ގްރޫޕް ބީގައި ހިމެނެނީ އުޒްބެކިސްތާން، ތަޖިކިސްތާން، އަފްގާނިސްތާން އަދި ނޭޕާލެވެ.\nމިއީ އޭޝިއާ ފުޓްސަލް މުބާރާތެއްގެ ކޮލިފައިންގައި ރާއްޖޭގެ ޓީމެއް ވާދަކުރި ފުރަތަމަ ފަހަރެވެ. އޭޝިއަން ކަޕަށް ކޮލިފައި ވަނީ ކޮލިފިކޭޝަން މެޗުތައް ނިމޭއިރު އެ ގުރޫޕެއްގެ އެންމެ ރަނގަޅު ނަތީޖާއެއް ނެރޭ ދެޓީމެވެ. މުބާރާތް އޮންނާނީ މި އަހަރު ފަހުކޮޅުގައި ކުވޭތުގައެވެ.\nކޮލިފިކޭޝަންގެ ފުރަތަމަ މެޗުގައި ރާއްޖެ ކުޅުނީ ދުނިޔޭގެ ރޭންކިންގެ ހަވަނައިގައި އަދި މި ސަރަހައްދުގެ އެއްވަނައިގައި އޮތް އީރާނާއި ދެކޮޅަށެވެ. މިމެޗުން ރާއްޖޭގެ މައްޗަށް އީރާންގެ ފުޓްސަލް ޓީމުން ކުރިހޯދީ 0-17 ގެ ނަތީޖާއަކުންނެވެ. ރާއްޖެއިން ކުޅުނު ދެވަނަ މެޗުގައި ކިރްގިސްތާނުން ރާއްޖެ ބަލިކުރީ 1-7 ގެ ނަތީޖާއަކުންނެވެ.\nކޮލިފިކޭޝަން ބުރުގެ ތިންވަނަ މެޗުގައި ރާއްޖޭގެ މައްޗަށް ތުރުކެމިނިސްތާން އިން ކުރިހޯދީ 0-7 ގެ ނަތީޖާއަކުންނެވެ.\nމެޗު ފަށައިގެން ފުރަތަމަ ދެމިނެޓުގެ ތެރޭގައި ރާއްޖެއިން ވަނީ ރަނގަޅު ހަމަލާތަކެއް ފޮނުވާލަން މަސައްކަތް ކޮށްފައެވެ. އެގޮތުން އިޝާން އިބްރާހިމް (ސައްޓު) އާއި ކެޕްޓަން އިމްރާން މުހައްމަދު ގުޅިގެން ފުރަތަމަ ދެމިނެޓުގެ ތެރޭގައިވެސް ތިން ހަމަލާއެއް ފޮނުވާލާފައިވެއެވެ.\nރާއްޖެ ކޮޅަށް ތުރުކެމިނިސްތާނުން ޖެހި ފުރަތަމަ ލަނޑަކީ ރާއްޖޭގެ ހުސެއިން ޝަރީފް (އޮންލީ) ޖައްސާލި ބޯޅައެއް ސައްޓު އަށް ކޮންޓްރޯލް ނުވުމުން، އެ ބޯޅަ ހޯދުމަށްފަހު މުޅިން ހުސްކޮށް ގޯލާއި ދިމާލަށްގޮސް ބޯޅަ ގޯލުގެ ތެރެއަށް ވައްދާލައިގެން ތުރުކެމިނިސްތާނުގެ ކުރްބާނޯވް އަލަމީރާ ކާމިޔާބުކުރި ލަނޑެކެވެ.\nކުރިން ކުޅުނު މެޗުތަކާއި ހިލާފަށް މިމެޗުގެ ފުރަތަމަ ހާފުގައި ރާއްޖެ ޓީމުން ވަނީ ރޭވުންތެރިކަމާއެކު ބައިކޮޅަށް ގިނަ ލަނޑުތަކެއް ވަނަނުދީ ހިފަހައްޓާފައެވެ. އަދި ރާއްޖޭގެ ކީޕަރު އިސްމާއިލް ފާތިހު (ތާޑޭ) ވަނީ މުހިންމު ގިނަ ސޭވްތަކެއްވެސް މެޗުގައި ކޮށްފައެވެ. ފުރަތަމަ ހާފުގައި ތުރުކެމިނިސްތާނުން ރާއްޖެ ކޮޅަށް ޖަހާފައިވަނީ ދެލަނޑެވެ. އެޓީމަށް ދެވަނަ ލަނޑެއް ރާއްޖެ ކޮޅަށް ޖެހުނީ ފުރަތަމަ ހާފު ނިމެން މިނެޓަކަށްވުރެވެސް ކުޑަތަން ވެފައި ވަނިކޮށެވެ. މިލަނޑު އެޓީމަށް ކާމިޔާބު ކޮށްދިނީ އަނަގުލިޔެވް އެވެ.\nދެލަނޑުގެ ލީޑެއްގައި އޮވެ ތުރުކެމިނިސްތާނުން ފުރަތަމަ ހާފު ނިންމާލި ނަމަވެސް، ދެވަނަ ހާފުގައި އެޓީމުން ވަނީ ވަރަށް ބޮޑަށް ކުޅުން ރަނގަޅުކޮށް ފަސް ލަނޑު މިހާފުގައި ކާމިޔާބު ކޮށްފައެވެ.\nމި މޮޅާއެކު ކުޅުނު ތިން މެޗުގެ ތެރެއިން ދެމެޗު ކާމިޔާބު ކޮށް ތުރުކެމިނިސްތާން އޮތީ މި ގުރޫޕުގެ ދެވަނައިގައި6ޕޮއިންޓު ހޯދާ، ފައިދާ6ގޯލާއި އެކުއެވެ. ރާއްޖެ އޮތީ ކުޅުނު ތިން މެޗުންވެސް ބަލިވެ، ޕޮއިންޓެއް ނުލިބި، ބައިކޮޅަށް 30 ލަނޑު ވަދެގެންނެވެ.\nއޭޝިއަން ފުޓްސަލް ކަޕް އެފްއޭއެމް ގައުމީ ފުޓްސަލް ޓީމަ ކުޅިވަރު\nމިކޮޅުން ނައްޓާލިއިރު ހީވިކަހަލަ މުޅި ދުނިޔެ ފަތަހަކޮއްފައޭ އަންނާނީ.. އެކަމަކު ނިމުން އިރު މި އިވޭ އަޑަކީ ޕިޗެއް ނެތޭ ބޯޅައެއް ނެތޭ.. ހުސްފަޔާ އޭ ކުޅެނީ.. އަޅައެއް ނުލައޭ.. ދެން ކީކޭ ބުނާނީ


Ungoofaaru Ga MTCC Ge Faraathun Saafu Kurumuge Harakaatheh - Vaguthu\n7 މަސް ކުރިން ( ސެޕްޓެމްބަރު 30, 2021 )\nރ. އުނގޫފާރުގައި އެމްޓީސީސީގެ ފަރާތުން ސާފު ކުރުމުގެ ހަރަކާތެއް ހިންގައިފިއެވެ.\nއެމްޓީސީސީން ބުނީ އެ ކުންފުނީގެ އިޖުތިމާއީ ޒިންމާގެ ދަށުން އުނގޫފާރު ބާ ހިނަވާގޭގެ ތަޅާލެވިފައިވާ ގާތައް އުކާލައި ސާފު ކުރުމުގެ މަސައްކަތާއި ކުނިގޮނޑު ސާފު ކުރުމުގެ މަސައްކަތް މިދިޔަ ހޯމަ ދުވަހު ނިންމާލާފައިވާ ކަމަށެވެ.\nއެ ކުންފުނީގެ އިޖުތިމާއީ ޒިންމާގެ ދަށުން މީގެ ކުރިންވެސް އެކި މަޝްރޫއުތައް ހިންގާފައިވެއެވެ. އެގޮތުން ދާދި ފަހުން އެމްޓީސީސީން ވަނީ ލ. މުންޑޫގައި ސުނާމީގައި ބިމާ ހަމަވި ގެތަކާއި ގާތަށް ނަގައިދީ ސާފު ކޮށްދީފައެވެ. އަދި ގއ. ދާންދޫ އަލަށް އާބާދުވާ ސަރަޙައްދުގެ މަގުތައް ވެސް ސާފުކޮށްފައިވެއެވެ.\nށ. ބިލެތްފަހީގައި ކުނިގޮނޑަށް ދާން އޮންނަ މަގު ސާފު ކުރުމުގެ މަސައްކަތް ވެސް އެމްޓީސީސީން ވަނީ ދާދި ފަހުން ފަށައިފައެވެ.\nމީގެއިތުރުން ހާއްސަ އެހީއަށް ބޭނުންވާ ފަރާތްތަކަށް ހާއްސަކޮށްގެން އާޓިފިޝަލް ބީޗުގައި ވަނީ ރޭމްޕެއް ހަދައިފައެވެ.\nރިއަލް އެސްޓޭޓް ވިޔަފާރިއަށް ވަނުމުގެ ވިސްނުން އެބަހުރި: އާޒިމް\nކަނޑުއޮތްގިރި ބަނދަރު ތަރައްޤީ ކުރުން އެމްޓީސީސީ އަށް\nސެޕްޓެމްބަރު 30, 2021 18:07\nތިރަށުމީހުން ކަންނެތްކަމުން ނުކެރޭ ރަށުތެރެކުނިކަހާލަންވެސް.. މުޅިންވެސް ކޮންމެވެސް ސަރުކާރުގެ ބަޔަކު ނުކުމެ ރަށްގޮޑުވީމަ ސާފްކުރަން ޖެހެނީ.. މުޅިޒޯންގެ މީހުން ބޭސްވެރިކަމަށް އަންނަރަށެއް.. ކުނިގޮޑަކަށްވީމަ ރީއްޗެއްނޫން.. މޭކަޕްކުރިއަސް އަދި ކަމަކުނުދާނެ.. އުޅޭ ތަންވެސް ރީތިކޮށްލީމަ އެންމެންނަށްވެސް ރީތިވާނީ.. ދެން މިހެންބުނީމަ އަވަހަށް އެންމެންވެގެން މަކާލާ..


Modi ge body double vess Modi aai dhekolhah - The Press\nWednesday, June 26, 2019 31 °C broken cloudsLast Updated 14 minutes ago\nމޯދީގެ ބޮޑީ-ޑަބަލްވެސް މޯދީއާއި ދެކޮޅަށް!\nއައިޝާ ރީމާ 14 April 2019, 10:42\nއިންޑިއާގެ ބޮޑުވަޒީރު ނަރޭންދްރާ މޯދީއާއި ސިފަ އެއްގޮތް ކެނޑިޑޭޓް އަބީނަންދަން ޕަތަކު (މ) މީޑިއާއާއި ވާހަކަ ދައްކަނީ/ފޮޓޯ: އޭއެންއައި ސްކްރީންގްރޭބް\nބޮޑެތި އިންތިހާބުތަކަކީ ހައިރާންކުރުވަނިވި އެތައް ކަމަކާ ކުރިމަތިލާންޖެހޭ އިންތިހާބުތަކެކެވެ. އެގޮތުން އޭޕްރިލް 11 ވަނަ ދުވަހު ފެށި އިންޑިއާގެ އާންމު އިންތިހާބަށް މިކަމުން އިސްތިސްނާއެއް ނުވެވުނެވެ. އެންމެ ބޮޑު ހައިރާންކަމަކާ ސިހުމަކާ ކުރިމަތިލައްވަން ޖެހިވަޑައިގެންފައިވާ އެއް ބޭފުޅަކީ އިންޑިއާގެ ބޮޑުވަޒީރު ނަރޭންދްރާ މޯދީއެވެ. ސަބަބެއް ނެތިއެއްވެސް ނޫނެވެ. އިންޑިއާގެ ބޮޑުވަޒީރު ކަމުގެ މަގާމު ދިފާއުކުރައްވަމުން މޯދީ ނިކުންނެވިއިރުވެ، ސިފައިގެ ގޮތުން މޯދީއާއި އެންމެ ވައްތަރު ކަމަށް ބުނާ މީހާ މިފަހަރު ނިކުމެ ހުރީ މޯދީއާއި ދެކޮޅަށެވެ.\nމިދައްކަނީ އުމުރުން 51 އަހަރު އަބީނަންދަން ޕަތަކުގެ ވާހަކައެވެ. އަބީނަންދަންއަކީ މިފަހަރުގެ އިންތިހާބުގައި ލަކްނޯއާއި ވަރުނާސީއިން މަޖިލީހަށް ވާދަކުރާ މިނިވަން ކެނޑިޑޭޓެކެވެ. އަބީނަންދަންއަށް ލިބެމުންދާ މަޝްހޫރުކަމާ މަގުބޫލުކަމުގެ އެންމެ ބޮޑު ސިއްރަކީ، ބަލާބެލުމަށް މޯދީއާއި އެއްގޮތް ސިފަތަކެއް ފާޅުވާން ހުރުން ކަމޭ ދެންނެވުމަކުން ދޮގަކަށް ނުވާނެއެވެ.\n"ބޮޑުވަޒީރުކަމަށް މޯދީ ހޮވުމާއެކު އަހަރެންގެ މަގުބޫލުކަންވެސް ދިޔައީ އިތުރުވަމުން. މޯދީއާއި ސިފަ އެއްގޮތް ވުމަކީ އަހަރެންނަށް ލިބުނު އެންމެ އަގުބޮޑު ނަސީބު. މިހެން އުޅޭއިރު ސައިވެސް ލިބޭ. އަހަރެންނާއެކު ފޮޓޯ ނަގަންވެސް ވަރަށް ގިނަ މީހުން އާދޭ" އޭނާގެ ތަޖުރިބާ ހިއްސާކުރަމުން އަބީނަންދަން ކިއާދެނެވެ.\nނަމަވެސް މި ޝަރަފު މާ ގިނަ ދުވަހު ދެމި އޮންނަ ގޮތެއް ނުވިއެވެ. މޯދީއާ ދެކޮޅަށް އިންޑިއާގައި އުފެދުނު އޮއެވަރުން އަބީނަންދަންވެސް ސަލާމަތެއް ނުވިއެވެ.\n"މޯދީ ބަދަލުވި ވަރަކަށް މީހުން އަހަރެންނާ މެދު ދެކުނު ގޮތްވެސް ބަދަލުވި. މީހުން ރުޅި ބާލާލާ މީހަކަށް އަހަރެންވި. ބައެއް ފަހަރު މީހުން އަހަރެންގެ ގައިގައި ތަޅާވެސް ހަދާ. އެއީވެސް މޯދީއާއި ވައްތަރުކަމުން"، އަބީނަންދެންގެ ސިޔާސީ މިސްރާބު ބަދަލުވެގެން އައި ގޮސް ކިއާދެނެވެ.\nމޯދީގެ ބީޖޭޕީއަށް ކުރަމުންދިޔަ ތާއީދު، އިދިކޮޅު ކޮންގްރެސްއާއި ރާހުލް ގާންދީއަށް ބަދަލުކޮށްލިއެވެ. ނަމަވެސް އަބީނަންދަން ހުރީ ކޮންގްރެސް ޕާޓީ ދެކެވެސް ރުޅިއައިސްފައެވެ.\n"އަހަރެން ބޭނުންވީ އަމިއްލަ ޝަހްސެއްގެ ގޮތުގައި އިންތިހާބަށް ވާދަކުރަން. އެކަމަކު އެމީހުން އަހަރެންނަކަށް ޓިކެޓެއް ނުދިން" އަބަދުވެސް ކޮންމެވެސް ބައެއްގެ ހިޔަނީގައި ސިޔާސީ ހަރަކާތްތަކުގައި އުޅެމުން އައިސްފައިވާ އަބީނަންދަން ކިއާދިނެވެ.\nއާންމު އިންތިހާބުގައި މިނިވަން ކެނޑިޑޭޓެއްގެ ގޮތުގައި އަބީނަންދަން ވާދަކުރުމަށް ބޭނުންވާ ލިޔެކިއުންތައް ތައްޔާރުކޮށްދީފައިވަނީ އޭނާއާއި އެކުގައި އުޅޭ 10 މުސްލިމެކެވެ.\nކައިވެންޏެއްކޮށްގެން އުޅޭ އަބީނަންދަންއަކީ6ދަރިންގެ ބައްޕައެކެވެ.


EURO 2020: Group A- Gadha 16 ah Italy aai Wales\nޔޫރޯ 2020: ގްރޫޕް އޭ- ގަދަ 16 އަށް އިޓަލީއާއި ވޭލްސް\nޝާއިޢުކުރީ: ޙަންނާން ޖޫން 21, 2021, 00:03\nޔޫރޯ 2020 ގެ ގްރޫޕް އޭ އިން ގަދަ 16 ވަނަ ބުރަށް އިޓަލީއާއި ވޭލްސް ދަތުރުކޮށްފިއެވެ.\nއިޓަލީ ގަދަ 16 ވަނަ ބުރަށް ދަތުރުކުރީ ގުރޫޕް އޭގެ އެއްވަނަ ޓީމުގެ ގޮތުގައެވެ. އަދި ވޭލްސް ދަތުރުކީ ގުރޫޕް އޭގެ ދެވަނަ ޓީމުގެ ގޮތުގައެވެ.\nގްރޫޕް އޭ އިން އިޓަލީ ދެވަނަބުރަށް ދިޔައީ އެއްވަނަ މަގާމުގައި ކުޅުނު ހުރިހާ މެޗެއްވެސް ކާމިޔާބުކޮށްގެން9ޕޮއިންޓާއި އެކުގައެވެ. ދެވަނަ ޓީމުގެ ގޮތުގައި ވޭލްސް ދަތުރުކުރީ ކުޅުނު ތިން މެޗުން ލިބުނު ހަތަރު ޕޮއިންޓާއެކު އެވެ.\nމިރޭ ގުރޫޕް ސްޓޭޖުގެ ފަހު މެޗުގައި ތުރުކީއާއި ދެކޮޅަށް ކުޅެ މޮޅުވި ސްވިޒަލޭންޑަށް ވެސް ވޭލްސްއާއި އެއްވަރަކަށް ޕޮއިންޓު ލިބިފައިވާއިރު، ވޭލްސް އަށް ގަދަ 16 އިން ފުރުސަތު ލިބުނީ ފައިދާ ގޯލުގެ ތަފާތުންނެވެ. މި ގްރޫޕުގެ އެންމެ ފުލުގައި ޕޮއިންޓެއް ނުލިބި އޮތީ ތުރުކީއެވެ.\nމިރޭގެ މެޗުގައި އިޓަލީގެ ހަމައެކަނި ލަނޑު މެޗުގެ 39 ވަނަ މިނެޓުގައި ޖަހައިދިނީ ޕެސީނާއެވެ.\nތުރުކީ އާއި ސްވިޒަލޭންޑް ބައްދަލުކުރި މެޗު ފަށައިގެން ފަސްވަނަ މިނެޓުގައި ސްވިޒަލޭންޑުން ވަނީ ލަނޑު ޖަހާ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށް ދިނީ ސަފްރޮވިޗްއެވެ. ސްވިޒަލޭންޑުން މެޗުގެ ލީޑު ފުޅާކުރި ލަނޑު 26 ވަނަ މިނެޓުގައި ޖެހީ ޝަގީރީ އެވެ.\nދެވަނަ ހާފުގެ 62 ވަނަ މިނެޓުގައި ތުރުކީގެ ހަމަ އެކަނި ލަނޑު ޖެހީ އިރްފާން އެވެ. ސްވިޒަލޭންޑްގެ ތިންވަނަ ލަނޑު ވެސް ޖަހައިދިނީ މެޗުގެ ދެވަނަ ލަނޑުވެސް ޖަހައިދިން ޝަގީރީއެވެ.\nމިރޭގެ މި ނަތީޖާއާއެކު ސްވިޒަލޭންޑަށް ގުރޫޕުގެ ތިންވަނަ ލުބުނުއިރު، އަދިވެސް ދެވަނަބުރުގެ ފުރުސަތު އެޓީމަށް އެބައޮތެވެ. އެއީ ތިންވަނައިގައި ހިމެނޭ ޓީމުތަކުގެ ތެރެއިން އެންމެ ރަނގަޅު ނަތީޖާ ނެރޭ ހަތަރު ޓީމުތަކުގެ ތެރޭގައި ހިމެނިގެންނެވެ.


Fati ge contract aakoffi\nބާސލޯނާގެ ޒުވާން ތަރި އަންސޫ ފަޓީ. އެއްބަސްވުން އާކުރީ 2027 އާއި ހަމައަށް\nބާސެލޯނާގެ ޒުވާން ތަރި އަންސޫ ފަޓީގެ ކޮންޓްރެކްޓް އާކޮށްފި އެވެ.\nފަޓީގެ ކޮންޓްރެކްޓް އާކުރީ 2027 އާއި ހަމައަށެވެ. އަދި ރިލީޒް ކްލޯސްއެއްގެ ގޮތުގައި ހަމަޖައްސާފައި ވަނީ އެއް ބިލިއަން ޔޫރޯ އެވެ.\nމީގެ ކުރިން ބާސެލޯނާއިން ފަޓީ އާއި އެކު ހަދާފައިވާ އެއްބަސްވުމުގެ މުއްދަތު ހަމަވާނީ މި ސީޒަނުގެ ނިޔަލަށެވެ. އަދި ޓީމުން ބޭނުން ވެއްޖެ ނަމަ އިތުރު ދެ އަހަރަށް ކޮންޓްރެކްޓް ދިގުދަންމާލެވެން އޮތެވެ. ނަމަވެސް ބާސެލޯނާއިން އިތުރު ފަސް އަހަރު ދުވަހުގެ މުއްދަތަކަށް ފަޓީ އާއެކު އެގްރީމެންޓެއް ހެދީ ޓީމަށް އޭނާގެ މުހިއްމުކަން ބޮޑު ވުމުންނެވެ.\nއުމުރުން 18 އަހަރުގެ ފަޓީއަކީ ޔޫރަޕުގެ ގިނަ ކްލަބް ތަކަކުން ކަޅި އަޅަމިން އަންނަ ޒުވާން ކުޅުންތެރިއެކެވެ. އެކަމަކު ބާސާއިން ބުނީ ފަޓީ އަކީ ވިއްކާ ވަރަށް ވުރެ މާ މުހިންމު ކުޅުންތެރިއެއް ކަމަށެވެ. މެސީ ޓީމު ދޫކޮށްލުމާއެކު 10 ނަންބަރު ޖާޒީވެސް ބާސާ އިން ވަނީ ފަޓީއަށް ދީފަ އެވެ.\nފަޓީގެ އެއްބަސްވުން އާކުރުމާއި އެކު އެހެން ޓީމަކުން ފަޓީ ގަތުމަކީ ވުމަށް ވުރެ ނުވުން ގާތް ކަމެކެވެ. އެއީ އެހާ ބޮޑު އަގެއް ދައްކާފައި ފަޓީ ގަތުމަކީ ކްލަބު ތަކަށް ދަތި ކަމަކަށް ވާނެތީ އެވެ.\nޓީމުގެ މުސްތަގުބަލުގެ ގޮތުގައި ބާސެލޯނާގެ ރައީސް ލަޕޯޓާ ފާހަގަކޮށްފައި ވަނީ ޕެޑްރީ، ގަވީ އަދި އަރައުހޯގެ އިތުރުން ފަޓީ އެވެ. އެހެންކަމުން މި ކުޅުންތެރިން ހިފަހައްޓަން ބާސެލޯނާއިން ކުރެވެން ހުރި ހުރިހާ މަސައްކަތެއް ކުރާނެ އެވެ.


ވަޒީފާގެ ފުރުސަތު (މުދިމް، އިމާމް، އިސްއިމާމް)\nމިސްކިތު ދާއިމީ އިމާމުން، މުދިމުން ޗުއްޓީ ނުވަތަ ސަލާމް ބުނުމުން ބަދަލުގައި ވަގުތީގޮތުން ގެންގުޅެންޖެހޭ ހާލަތްތަކުގައި ވޭޖްގެ އުސޫލުން މަސައްކަތްކުރުމަށް އެކުލަވާލެވޭ ޕޫލްގައި މަސައްކަތް ކޮށްދޭނެ ފަރާތެއް ބޭނުންވެއްޖެއެވެ.\nމޮސްކު މެނޭޖުމަންޓް ސެކްޝަން، މިނިސްޓްރީ އޮފް އިސްލާމިކް އެފެއާޒް / ނ.ކުޑަފަރި\nމިނިސްޓްރީ އޮފް އިސްލާމިކް އެފެއާޒް / މިލަދުންމަޑުލު ދެކުނުބުރީ ކުޑަފަރީ ކައުންސިލްގެ އިދާރާ\n12. އޮފީހުގެ ރަސްމީ މަސައްކަތްތަކާ ގުޅޭގޮތުން ޙަވާލުކުރެވޭ އެންމަހައި ކަންތައްތައް ކުރުން.\nއިމާމުވެ ނަމާދުކުރަން އެނގޭ މީހެއްތޯ ބެލުމާއި، އިމާމުވެ ނަމާދުކުރެވޭވަރަށް ތަޖުވީދު މަގުން ކީރިތި ޤުރްއާން ކިޔަވަން އެނގޭތޯ ބެލުން. ނުވަތަ ހުކުރުކުރުމުގެ ހުއްދަ ލިބިފައިވުން.\nފުރިހަމަ ކޮށްފައިވާ ސިވިލް ސަރވިސް ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަންގެ ވެބްސައިޓުން އަދި މިނިސްޓްރީ އޮފް އިސްލާމިކް އެފެއާޒުގެ ވެބްސައިޓުންނާއި ކައުންޓަރުން ލިބެން ހުންނާނެއެވެ.)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު / ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓުތަކާއި ޓްރާންސްކްރިޕްޓް؛ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމުގެ ކޮޕީ ޓްރާންސްކްރިޕްޓްގެ ކޮޕީ.\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2020 އޮކްޓޫބަރު 14 ވާ ބުދަ ދުވަހުގެ 12:00 ގެ ކުރިން މި އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2020 އޮކްޓޫބަރު 14 ވާ ބުދަ ދުވަހާއި 20 ވާ އަންގާރަ ދުވަހާއި ދެމެދުގެ ދުވަސްތަކުގެ ތެރެއިން ދުވަހެއްގައި މި އިދާރާގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6560015 ނަންބަރަށެވެ. އީ-މެއިލް ކުރާނީ [email protected] އަށެވެ.\n17 ޞަފަރު 1442ހ.\n4 އޮކްޓޫބަރު 2020މ.


February mahu Olympus ah "Gohraalhu" aranee\nފެބުރުއަރީ މަހު އޮލިމްޕަހަށް ގޮށްރާޅު އަރަނީ\nދިވެހި ސިނަމާ އަށް ތަފާތު ފިލްމުތައް ގެނެސް އިންގިލާބުގެ ވާރެއެއް އޮއްސާލި، ޑާކްރެއިން އެންޓަޓެއިންމަންޓްގެ ފިލްމެއް އަނެއްކާ ވެސް އަންނަނީ އެވެ. އެ ޕްރޮޑަކްޝަން ހައުސްއިން މިފަހަރު އޮލިމްޕަހަށް މި ގެނެސްދެނީ ވަރުގަދަ ރާޅެކެވެ. ކްރައިމް ތްރިލާ، "ގޮށްރާޅު ރިލީޒް" ކުރާނެ ދުވަސް ދިގު އިންތިޒާރަކަށްފަހު މި އޮތީ ޔަގީންވެފަ އެވެ.\nޑާކްރެއިން އެންޓަޓެއިންމަންޓްގެ، ޕްރޮޑިއުސަރު މުހައްމަދު އަލީ، މޮގާ ދިން ޔަގީން ކަމަކީ، ގޮށްރާޅު އަންނަ ފެބުރުއަރީ ހަތަރެއްގައި ރިލާޒް ކުރާނެކަމެވެ.\nގޮށްރާޅުގެ ކާސްޓުން ހޮވާ ފޮޓޯތައް ސޯޝަލް މީޑިއާ އަށް ހިއްސާކުރި ދުވަހުން ފަށައިގެން ގިނަ ބަޔަކު ތިބީ އެ ފިލްމް ބަލަން އޮލިމްޕަހަށް ވަންނަން ރެޑީގަ އެވެ. ވަރުގަދަ ޓީޒާއެއް ދޫކޮށްލުމަށްފަހު، ބެލުންތެރިންގެ ހިތްވަރު އެލުނީ ފިލްމުގެ ރިލީޒް ކުރާ ދުވަސް މުއްދަތެއް ނެތި ފަސްކޮށްލުމުން އެވެ. އެކަމަކު މޮގާ ބުނި ގޮތޔގައި ރިލީޒް ކުރާ ތާރީހު، ލަސްކުރީ ރާއްޖޭގެ ސިޔާސީ މަޝްރަހު އެދުވަސްވަރު މާ ބޮޑަށް ހަލަބޮލިވީމަ އެވެ. އެކަމަކު މޮގާ ދޭ އުއްމީދަކީ، ފެބުރުއަރީ ހަތަރަކަށް ވުރެ ފިލްމް ލަސްނުވާނެކަމެވެ.\nފެބްރުއަރީ ހަތަރެއްގައި ފިލްމު ރިލީޒް ކުރަން ނިންމާފައިވާއިރުު، މި ފިލްމުގެ ޓިކެޓުތައް އަންނަ މަހުގެ އެކަކުން ފަށައިގެން ވިއްކަން ފަށާނެ އެވެ. ކްރައިމް ތްރިލާ އަކަށް އުފައްދާ "ގޮށްރާޅު"ގެ ލީޑު ރޯލުން ޖުމައްޔިލް ނިމާލް ފެނިގެންދާ މި ފިލްމުގައި މުހިންމު ރޯލުތަކުން ހަސަން އިރުފާން (ޒަކިއްޓެ) އަދި އިސްމާއިލް ރަޝީދު (ކޮޕީ އިއްސެ) ފެންނާނެ އެވެ.\nޑާކްރެއިން އިން އަންނަ އަހަރަށް ތައްޔާރު ކުރަމުންދަނީ ހަމައެކަނި ގޮށްރާޅެއް ނޫނެވެ. ފިލްމު މާމުއި އަކީވެސް އަންނަ އަހަރު ރިލީޒް ކުރަން ހަމަޖެހިފައިވާ ފިލްމެކެވެ. "މާމުއި" ފިލްމްގެ ފޭސްބުކް ޕޭޖްގައި ބުނެފައިވާގޮތުން މި މަހު 17 ގައި އެ ފިލްމުގެ ރަސްމީ، ޕޯސްޓަރު ރިލީޒް ކުރާނެ އެވެ. އަދި ޖެނުއަރީ ފަހެއްގައި ފިލްމުގެ އޮފިޝަލް ޓީޒާވެސް އާންމުންނަށް ދޫކޮށްލާނެ އެވެ.\nފިލްމު މާމުއިގެ ފޭސްބުކްގައި ކޮށްފައިވާ ޕޯސްޓެއް\nޑާކްރެއިން އެންޓަޓެއިންމަންޓުން އުފައްދާ ތަފާތު ފިލްމުތަކަށް ދިވެހިންގެ ތަރުހީބު އޮހެމުންދާކަން އެންމެ ފަހުން ދިން ފިލްމު އެވޯޑްސް ނައިޓްގައި ވަނީ ޔަގީންކޮށްދީފަ އެވެ. މިދިޔަ އަހަރު ބޭއްވި ފިލްމު އެވޯޑްސްގައި 32 ދާއިރާއަކުން އެވޯޑް ދިން އިރު 21 އެވޯޑެއް ގެންދިޔައީ ޑާކްރެއިން އިންނެވެ.


"Thajuribaakaaru coach" edhenee ehen coachun eynage bas ehumah | Mihaaru\n"ތަޖުރިބާކާރު ކޯޗު" އެދެނީ އެހެން ކޯޗުން އޭނާގެ ބަސް އެހުމަށް\n20 ސެޕްޓެމްބަރ 2018 - 10:47 12 comments\nރާއްޖޭގައި މަސައްކަތްކުރާ ކޯޗުންގެ ތެރެއިން އެންމެ ތަޖުރިބާކާރު ކޯޗަކީ އޭނާ ކަމަށާއި އެކަމަކު މައްސަލައަކީ އޭނާ ދައްކާ ވާހަކަ އެއްވެސް މީހަކު އަޑުނޭހުން ކަމަށާއި އެކަން ބަދަލުވާން ޖެހޭ ކަމަށް ގައުމީ ޓީމަށް ސާފް ސުޒުކީ ކަޕުގެ ޗެމްޕިއަންކަން ހޯދައިދިން ކޯޗު ޕީޓާ ސެގާޓް ބުނެފި އެވެ.\nސެގާޓް ބުނީ އެ މުބާރާތް ކާމިޔާބުކުރުމަށް ފަހު ދިވެހި ފުޓްބޯޅައިގެ މުސްތަގުބަލަށްޓަކައި ގިނަ ކަންތައްތަކެއް ކުރަން ޖެހޭ ކަމަށާއި އެކަންތައްތައް ކުރަން ދިވެހި ހުރިހާ ކޯޗުންގެ އެހީތެރިކަން ބޭނުންވާ ކަމަށެވެ.\nރާއްޖޭން އެންމެ ފުރަތަމަ ސަރަހައްދުގެ ޗެމްޕިއަންކަން ހޯދީ 2008 ވަަނަ އަހަރު އެވެ. އެ ކާމިޔާބީ އަށް ފަހު ރާއްޖެ އަށް އެ ތަށި އަލުން ހޯދަން 10 އަހަރުގެ އިންތިޒާރެއް ކުރަން ޖެހުނެވެ. އިންޑިއާގެ 23 އަހަރުން ދަށުގެ ޓީމު އަތުން 2-1 އިން މޮޅުވެ، މި ފަހަރުގެ ސާފް ކާމިޔާބުކުރި ދިވެހި ޓީމުގެ އެވްރެޖް އުމުރަކީ 23.7 އަަހަރެވެ.\nމިހާރު މި އޮތް ޓީމަށް ވެސް އަދި ކުރިއަރަން ތިބި ކުޅުންތެރިންނަށް ވެސް ގޮތްތަކެއް ހޯދައިދެވޭނީ އެންމެން އެކުގައި މަސައްކަތް ކޮށްގެން ކަމަށް ސެގާޓް ވަނީ ބުނެފަ އެވެ.\n"އަހަރެމެން ޖެހޭނެ މި ކާމިޔާބީން ގެނެސްދެނީ ކޮން ބަދަލެއްތޯ ބަލަން. ދިވެހި ކޯޗުން އެބަޖެހޭ އަހަރެން ދައްކާ ވާހަކަ ވެސް އަޑުއަހަން. (މިތަނުގައި ތިބި މީހުންގެ ތެރެއިން) އެންމެ ތަޖުރިބާ ބޮޑު ކޯޗަކީ އަހަރެން. އެކަމަކު އެއްވެސް މީހެއް އަހަރެން ދައްކާ ވާހަކަ އަޑެއް ނާހާ. މިކަން ބަދަލުކުރަން ޖެހޭ،" ސެގާޓް ބުންޏެވެ.\n"ކޯޗުންނަކީ ފުޓްބޯޅަ ކުރިއެރުވުމަށް އެންމެ މުހިއްމު އެއް ބައި. ދިވެހި ކުޅުންތެރިންނަށްޓަކައި އެންމެން އެކުގައި މަސައްކަތްކުރަން ޖެހޭ."\nގައުމީ ޓީމާ މާޗް މަހު ހަވާލުވުމަށް ފަހު ސެގާޓް ވަނީ ރާއްޖޭގެ ކްލަބްތަކުގައި ކުޅުންތެރިން ކުޅުވާ ސިސްޓަމުގައި މައްސަލަތަކެއް ހުރިކަމަށް ބުނެފަ އެވެ. އޭރު އޭނާ ބުނީ ރާއްޖޭގެ ލީގުގެ މެޗުތަކުގައި ކުރިއަށް ކުޅޭ ކުޅުންތެރިންނާއި ފަހަތަށް ކުޅޭ ކުޅުންތެރިންނާ ދެމެދު 70 މީޓަރުގެ ދުރުމިން ހުންނަ ކަމަށާއި އެގޮތަށް ކުޅެގެން މޮޅެއް ނުވާނެ ކަމަށެވެ. ސެގާޓްގެ ނަޒަރުގައި ރާއްޖެ އަށް އެންމެ ފައިދާ ބޮޑީ ފިޒިކަލީ ކުޅުންތެރިން ރަނގަޅުކޮށް ހައި ޕްރެސިން ގޭމަކަށް ކުޅުންތެރިން ތައްޔާރުކޮށްގެންނެވެ.\nއެ ވާހަކަތަކަށް ދިވެހި ކޯޗުން އޭރު ރައްދުދިނެވެ. އެގޮތުން އެ ކޯޗުން އެންމެ ބޮޑަށް ފާހަގަކުރި ކަމަކީ ޕްރެކްޓިސް ކުރަން ފުލް ޕިޗެއް ނުލިބުމެވެ. ދަނޑުގެ އެއް ފަޅީގައި ޕްރެކްޓިސް ކުރާއިރު ލިބެނީ ވެސް މަދު ވަގުތުކޮޅެއް ކަމަށާއި އޭގެ ސަބަބުން ޓީމު އެންމެ ރަނގަޅަށް ތައްޔާރުކުރަން ދަތި ކަމަށް ކޯޗުން ބުނެފައިވެ އެވެ،\nރާއްޖޭން ސާފް ކާމިޔާބު ކުރިއިރު ކުޅުނީ ގިނަ ބަޔަކަށް ކަމުދާ ކަހަލަ ކުޅުމެއް ނޫން ކަމަށާއި އެ ކަމަކު ފުޓްބޯޅައިގައި ކުރިއެރުން ލިބޭނެ ފަދަ ކުޅުމެއް ކަމަށް ސެގާޓް ވަނީ ބުނެފަ އެވެ.\n"މި ފަހަރުގެ ވޯލްޑް ކަޕް ފްރާންސުން ކާމިޔާބުކުރީ މާ ރީތި ފުޓްބޯޅައެއް ކުޅެގެނެއް ނޫން. އެ މީހުންނަށް ފައިދާހުރި ކުޅުމެއް ކުޅެގެން. ހަމައެގޮތަށް އަހަރެން ރާއްޖޭގެ ކުޅުންތެރިން ބައްޓަން ކުރަން ބޭނުންވަނީ މި ކުޅުންތެރިންނަށް ފައިދާހުރި ގޮތަަކަށް. ފަހަރުގައި އެންމެން އެގޮތަށް ހިތްހަމަ ނުޖެހިދާނެ،" ސެގާޓް ބުންޏެވެ.\nރާއްޖޭގެ ފުޓްބޯޅައިގެ އެންމެ މުހިއްމު ކަމެއްގެ ގޮތުގައި ކުރަން ޖެހޭ އަނެއް މަސައްކަތަކީ ވަސީލަތްތައް ގިނަ ކުރުން ކަމަށާއި އެކަން ކުރެވޭނީ ވަރަށް ވިސްނުންތެރިކަމާ އެކު ކަމާބެހޭ ފަރާތްތަކަށް ކަމަށް ސެގާޓް ވަނީ ބުނެފަ އެވެ. ސާފް ތަށި ފުރަަތަމަ ފަހަރަށް ހޯދި ޓީމާ މިހާރު އޮތް ޓީމާ އަޅާކިއުމަކީ ރަނގަޅު ކަމެއް ނޫން ކަމަށާއި އޭރާއި މިހާރު އޮތް ފުޓްބޯޅަ މުޅިން ތަފާތު ކަމަށް ވެސް އޭނާ ބުންޏެވެ.


Massala dhimaavee thayyaaru nuve balimeeha gendhiumun: Saudh | Mihaaru\nމަޖިލީހުގެ ޖަލްސާއެއްގައި ސައުދު ވާހަކަ ދައްކަވަނީ: ވިލިނގިލީ ރައްޔިތުން ބަދުނާމުވާ ގޮތަށް ވާހަކަ ދައްކަމުންދާ ކަމަށް ބުނެ އޭނާ ވަނީ އެކަން ކުށްވެރި ކުރައްވާފައި.--ފޮޓޯ: މަޖިލިސް\nމައްސަލަ ދިމާވީ ތައްޔާރު ނުވެ ބަލި މީހާ ގެންދިއުމުން: ސައުދު\n01 ސެޕްޓެމްބަރ 2020 - 11:56 36 comments\nގއ. ވިލިނގިލީގައި ހަދާފައިވާ ކޮވިޑް ފެސިލިޓީ އަށް ގދ. ތިނަދޫން އިއްޔެ ގެންދިޔަ ބަލި މީހަކަށް ފަރުވާދޭން ދެކޮޅު ހަދާފައިވާ ކަމަށް ބުނެ ވިލިނގިލީ ރައްޔިތުން ބަދުނާމު ކުރަނީ ހަގީގަތާ ޚިލާފަށް ކަމަށާއި މައްސަލަ ދިމާވީ ފަރުވާ އަށް ރަނގަޅަށް ތައްޔާރު ނުވެ ތިބުމުން ކަމަށް އެ ދާއިރާގެ މެމްބަރު ސައުދު ހުސެއިން މިއަދު ވިދާޅުވެއްޖެ އެވެ.\nތިނަދޫން ޕޮޒިޓިވްވި 68 އަހަރުގެ ފިރިހެން މީހާ ކޮވިޑް ފެސިލިޓީއަށް ބަދަލުކުރީ ހައި ރިސްކް މީހަކަށް ވާތީ އެވެ. ގއ. އަތޮޅާއި ގދ. އަތޮޅަށް ޚާއްސަކުރި 23 އެނދުގެ ފެސިލިޓީގައި އޭނާ އަށް ފަރުވާދޭން އެ ރަށުގެ ބަޔަކު ދެކޮޅު ހެދުމުން ސަރުކާރަށް ޖެހުނީ އެއާޓެކްސީއެއް ފޮނުވައިގެން އޭނާ މާލެ ގެންނާށެވެ. އޭނާ އަށް މިހާރު ފަރުވާދެނީ ހުޅުމާލެ ފެސިލިޓީގަ އެވެ.\nމާލެ އާއި ހުވަދު އަތޮޅާ ދެމެދު ދަތުރުކުރާ ބޯޓެއްގެ ފަޅުވެރިއަކަށް އުޅޭ އޭނާއާ ގާތުން ބައްދަލުވި 40 އަށް ވުރެން މީހުން ކަރަންޓީންކޮށްފައިވާ އިރު އިއްޔެ ވަނީ އެ ރަށުން ބިދޭސީއަކު ވެސް ޕޮޒިޓިވްވެފަ އެވެ.\nފަރުވާ އަށް ގެންދިޔަ މީހަކު ވިލިނގިއްޔަށް ނާރުވައި ފަޅު ތެރޭގައި އޮތް ލޯންޗުގައި ހަތަރުގަޑިއެއްހާ އިރު ބޭންދުމަކީ އިންސާނިއްޔަތާ ޚިލާފު އަމަލެއް ކަމުގެ ފާޑުކިއުންތައް ވަނީ އަމާޒުވެފަ އެވެ.\nވިލިނގިއްޔަށް އަމާޒުވެފައިވާ މި ފާޑުކިއުންތައް ދިފާއުކުރައްވައި މެމްބަރު ސައުދު ވިދާޅުވީ އެ ރަށު ރައްޔިތުންނަކީ އެއްވެސް ރަށެއްގެ ރައްޔިތަކާ މެދު ތަފާތުކުރާނެ ބައެއް ނޫން ކަމަށެވެ. ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މުޅި ރަށް ބަދުނާމުވާ ގޮތަށް ވާހަކަ ދެއްކީ ކަން ހިނގި ގޮތް ނުބަލައި ކަމުގެ ތުހުމަތު ސައުދު ކުރެއްވި އެވެ.\nVillingili rayyithun evves rashehge rayyaithakaai medhu thafātheh nukurāne! Abadhuves kiyaany, maruhabā, Kan dhimaavi goi ragalhah saafu kurumah Media thakai Dr.Nazla ah govālan HPA aai Ga.atholhu hospital Manager & Ga.Atoll council ge raess ge ihumaalah fiyavalhu alhan jehey. https://t.co/L0SULqEy5e\n— Saud Hussain MP (@SaudVillingili) September 1, 2020\nއޭނާ ވިދާޅުވީ ތިން ބުރީގެ ވިލިނގިލީ ހޮސްޕިޓަލްގެ އެއް ފްލޯ، ހަތަރު މިލިއަން ރުފިޔާ ހޭދަކޮށްގެން ކޮވިޑް ފެސިލިޓީއަށް ހަދާފައި ވިޔަސް އެތަނުގައި ފަރުވާ ދެވޭނެ އެކަށީގެންވާ އިންތިޒާމްތަކަކާއި ވަސީލްތަތަކެއް ވެސް ނެތެވެ. މާބަނޑު މީހުންނާއި އެހެން ބަލިތަކުގެ މީހުން ވެސް އެ އިމާރާތުގައި ފަރުވާ ހޯދަން ޖެހިފައި ވުމަކީ އޭނާގެ ކަންބޮޑުވުމެކެވެ.\n"ބޮޑު ހޭދައެއްކޮށްގެން އިމާރާތުގެ އެތެރެ ރީތިކޮށް، އެނދުތަކެއް އަތުރާފައިވިޔަސް އެކަށީގެންވާ ވަސީލަތްތަކެއް ނެތް. ފަރުވާ ދޭން ހުރީ 65 އަހަރުން މަތީގެ އެންމެ ފިޒިޝަނެއް. ފުއްމާޕޭގެ ޑޮކްޓަރެއް ނެތް، ކޮވިޑް ޓެސްޓެއް ނުކުރެވޭ. ކްރިޓިކަލް ކެއާއަށް ތައްޔާރުކުރީއޭ ބުންޏަސް އެ ފަރުވާއެއް ނުދެވޭ،" ސައުދު ވިދާޅުވި އެވެ.\nސައުދު ވިދާޅުވި ގޮތުގައި ތިނަދޫން ބަލި މީހާ ފޮނުވާލީ އެ ރަށުގައި މާ ރަނގަޅަށް ފަރުވާ ދެވެން އޮއްވަ އެވެ. ކޮވިޑް ޓެސްޓް ކުރެވޭނެ ގޮތާއި ހާލު ގޯސްވެއްޖެ ނަމަ ފަރުވާ ދެވޭނެ ގޮތް ވެސް ތިނަދޫގައި ހަމަޖައްސާފައިވާ ކަަމަށް ވިދާޅުވި އެވެ.\n"ދިމާވި މައްސަލައަކީ ބަލި މީހާ، އެހީތެރިއަކާ ނުލައި ފެސިލިޓީއަށް ދާން ދެކޮޅު ހެދީ. އެޗްޕީއޭ އިން ހުއްދަ ދީފައި އޮތީ ބަލި މީހާ އެކަނި އެތަނަށް ދާން. އޭނާ ބަލައި އެމްބިއުލާންސް ދިއުން ވެސް ލަސްވީ. މުއައްސަސާތަކުގެ ކޯޑިނޭޝަނެއް ނެތް، އެންމެ ފަހުން އެތައް ގަޑިއިރަކު އެތަނުގައި އޭނަ އިންނަން ވެސް ޖެހުނު،" ސައުދު ވިދާޅުވި އެވެ.\nބަލިމީހާ ނާރުވަން ބަނދަރުމަތީގައި މުޒާހަރާކުރި މީހުންނަށް ވުރެން ސައުދަށް ގޯސްވީ އަތޮޅު ހޮސްޕިޓަލާއި އަތޮޅު ކައުންސިލެވެ. ނުރުހުންފާޅުކުރި 10 މީހަކަށް ބަލި މީހަކު ރަށަށް ނާރުވައި ހިފެހެއްޓިދާނެތޯ ސައުދު ސުވާލު އުފެއްދެވި އެވެ.\nސައުދު ވިދާޅުވީ ކޮވިޑް ފެސިލިޓީ ވިލިނގިލީގައި ހަދައި ބަލި މީހުން ގެންނަ ނަމަ، އެކަށީގެންވާ ފަރުވާ ދެވޭނެ އިންތިޒާމް ވެސް އެތަނުގައި ހަމަޖައްސަން ޖެހޭ ކަމަށެވެ އަދި ގިނަ އަދަދެއްގެ ބަލި މީހުން ފެސިލިޓީ އަށް ގެންދާ ހިސާބުން އެ ތަނުގެ އަނެއް ދެ ފްލޯގައި ފަރުވާ ދިނުމާއި ރަށް ލޮކްޑައުންކުރާނެތޯ އާއި އެ ނޫން ވެސް ރައްޔިތުންނަށް އެނގެން ޖެހޭ ގިނަ ކަންކަން އޮޅުންފިލުވައިދޭން ޖެހޭ ކަމަށް ވިދާޅުވި އެވެ.\nވިލިނގިލީގެ ކޮވިޑް ފެސިލިޓީގައި ވަސީލަތްތައް ނެތް ކަަމަށް ސައުދު ވިދާޅުވި ނަމަވެސް ގއ. ވިލިނގިލީ ހޮސްޕިޓަލްގެ މެނޭޖަރު ޝަރީފް އަހްމަދު ވިދާޅުވީ ފަރުވާ އަށް އެތަން ހުރީ ފުރިހަމަ އަށް ތައްޔާރުކޮށްފައި ކަމަށެވެ. ރިސްކު ބޮޑު ބަލި މީހުންނަށް ވެސް ފަރުވާދެވޭނެ ވަސީލަތްތައް ހުރި ކަމަށް އޭނާ ވިދާޅުވި އެވެ.\n"އެއީ، ރިސްކު ބޮޑު ބަލި މީހުންނަށް ފަރުވާދޭ ފެސިލިޓީކަން އެންމެންނަށް އެނގޭނެ. އެކަން ހުއްޓުވީ ސިޔާސީ ގޮތުން ވަކި ބަޔަކު،" އޭނާ ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު ޕީޕީއެމް ގއ. ވިލިނގިލި ކައުންސިލް ހެލްތު ޕްރޮޓެކްޝަން އެޖެންސީ މެމްބަރު ސައުދު ހުސެއިން (ވިލިނގިލި) ގއ. ވިލިގިލި ގދ. ތިނަދޫ ސިއްހަތު ބަލިތައް


"FRIENDS" ge reunion thaareekhai guest tharin haamakoffi | ThePress\n"ފްރެންޑްސް"ގެ ރީޔޫނިއަން ތާރީހާއި ގެސްޓް ތަރިން ހާމަކޮށްފި\nމަޝްހޫރު ޓީވީ ސީރީޒް ފްރެންޑްސްގެ މަންޒަރެއް\nދުނިޔޭގެ އެކި ކަންކޮޅުތަކުން އެތައް ސަތޭކަ ހާސް ބަޔަކު، އެ ދުވަހަކަށް އިންތިޒާރު ކުރަމުން ދިޔަ، "ފްރެންޑްސް"ގެ ރީޔޫނިއަން ތާރީހާ، އެ އެޕިސޯޑްގެ ޓްރޭލާ އާންމު ކޮށްފިއެވެ.\nކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާ ގުޅިގެން އެތައް ދުވަހަކަށް ފަސް ކުރުމަށްފަހު، "ފްރެންޑްސް: ދަ ރީޔޫނިއަން" އެޕިސޯޑް، އެޗްބީއޯ މެކްސް ސްޓްރީމިންގް ސާވިސް މެދުވެރިކޮށް ބަލާލެވޭނެ ތާރީހަކީ، މެއި 27، 2021 ކަން މިހާރު ވަނީ ހާމަކޮށްފައެވެ.\n1990ގެ އަހަރުތަކެ ކުރީކޮޅު ދައްކަން ފެށީ "ފްރެންޑްސް" ސީރީސް، 10 ސީޒަނަށް ފަހު 2004 ވަނަ އަހަރު ނިންމާލި ފަހުން އަދާ ޖެހުނު އިރުވެސް، އެފަދަ ދެވަނަ ސީޒީއެއް، މުނިފޫހިފިލުވުމުގެ ސިނާއަތް ދެކެފައި ނުވާކަމަށް ގިނަ ބަޔަކު އިއްތިފާގުވެއެވެ.\n"ފްރެންޑްސް"ގެ މައިގަނޑު ކެރެކްޓަރުން ކަމަށްވާ ޗޭންޑްލާ، ރޭޗަލް، މޮނިކާ، ފީބީ، ޖޯއީ އަދި ރޮސް، ރީޔޫނިއަން އެޕިސޯޑްގައި ފެނިގެންދާއިރު، ޖިލްއާއި ރިޗާޑްގެ ކެރެކްޓަރުވެސް ފެންނާނެ ކަމަށް ހަބަރު ލިބެއެވެ. މީގެ އިތުރުން ލޭޑީ ގާގާ، ޖަސްޓިން ބީބާ އަދި މަލާލާ ޔޫސުފް ޒާއީ ފަދަ ނަން މަޝްހޫރު މީހުންވެސް މި އެޕިސޯޑުން ފެނިގެންދާނެ ކަމަށް މައުލޫމާތު ލިބެއެވެ.\nރީޔޫނިއަން އެޕިސޯޑްގެ ޓްރޭލާ އާންމު ކޮށްފައި ވާއިރު، އެޕިސޯޑްގެ ނަމުގެ ގޮތުގައި ފެންނަނީ "ދަ ވަން ވެއާ ދޭ ގެޓް ބެކް ޓުގެދާ" އެވެ.\nމި އެޕިސޯޑްގެ މަންޒަރުތައް މިދިޔަ މަހު ޝޫޓް ކޮށްފައި ވާއިރު، މި މަސައްކަތް ކުރިއަށް ދިޔައީ "ފްރެންޑްސް" ސީރީޒްގެ އަސްލު މަންޒަރުތައް ނެގި، ކެލިފޯނިއާގެ ބާބަންކްގައި އޮންނަ ވޯނާ ބްރޯސްގެ ބިމުގައެވެ. މި އެޕިސޯޑް ރެކޯޑް ކޮށްފައި ވަނީ ލައިވް އޯޑިއަންސްއެއްގެ ކުރިމަތީގައެވެ.\nމުނިފޫހިފިލުވުން ލައިފްސްޓައިލް ލުއި ހަބަރު


Gaanunu hingumugai fasnujehumah fuluhunna Raees ilthimaas kurahvaifi\nރައީސުލްޖުމްހޫރިއްޔާ ކުޅުދުއްފުށީ ޕޮލިސް ސްޓޭޝަންގެ އިސްވެރިންނާ ބައްދަލުކުރައްވަނީ\nގާނޫނުހިންގުމުގައި ފަސްނުޖެހި ކުރިޔަށްދިއުމަށް ރައީސް ފުލުހުންނަށް އިލްތުމާސް ކުރައްވައިފި\n17 ޖުލައި 2021 - 18:37:02\nފުލުހުންގެ ގާނޫނު ތަންފީޒުކުރުމުގައި ފަސްނުޖެހި ކުރިޔަށް ދިއުމަށް ރައީސް އިބްރާހީމް މުހައްމަދު ސޯލިހު އިލްތިމާސް ކުރައްވާފައެވެ. ރައީސް މިއަދު ކުޅުދުއްފުށީ ޕޮލިސް ސްޓޭޝަންގެ އިސްވެރިންނާ ބައްދަލުކުރައްވައި ވިދާޅުވީ ފުލުހުންނަށް ބޭނުންވާ ވަސީލަތްތަކާއި އެހީތެރިކަން ކުރިޔަށްވުރެ ރަނގަޅަށް ސަރުކާރުން ފޯރުކޮށްދެއްވާނެކަމަށެވެ.\nފުލުހުންގެ އައު ގާނޫނާއެކު ލާމަރުކަޒުކޮށް ފުލުހުންގެ ހިދުމަތް ފޯރުކޮށްދިނުމަށް އިތުރު ފަސޭހަތަކެއް ލިބިގެންދާނެކަމަށާއި އެކަމަށް ބޭނުންވާ ވަސީލަތްތައް ސަރުކާރުން ހަމަޖައްސަވައިދެއްވާނެކަމުގައި ރައީސް ވިދާޅުވިއެވެ.\nފުލުހުންގެ ހިދުމަތް ފުޅާކުރުމުގެ ގޮތުން 61 ޕޮލިސް ސްޓޭޝަނެއް އިމާރާތްކުރުމުގެ މަސައްކަތް ފެށުމަށް ތައްޔާރުވަމުން އަންނަކަމުގައި ރައީސުލްޖުމްހޫރިއްޔާ މިބައްދަލުވުމުގައި ވިދާޅުވިއެވެ. މި ޕްރޮޖެކްޓްގެ ދަށުން ކުޅުދުއްފުށީ ރީޖަނަލް ޕޮލިސް ހެޑްކުރާޓާޒްގެ އެކްސްޓެންޝަން އިމާރާތެއް ބިނާކުރުންވެސް ހިމެނޭކަމަށާއި މުޖުތަމައަށް އެންމެ ބޮޑަށް ބޭނުންވަނީ ގާނޫނުތައް ހިންގުންކަމަށާއި، އެކަމުގެ އެންމެ ބޮޑު ޒިންމާއެއް އޮތީ ފުލުހުންގެ އަތްމަތީގައި ކަމުގައި ރައީސް ވަނީ ފާހަގަ ކުރައްވާފައެވެ. މީގެ އިތުރުން ފާއިތުވި2އަހަރެއްހާ ދުވަހުގެ ތެރޭގައި ފުލުހުން ހިދުމަތަށް ރަނގަޅު ބަދަލުތަކެއް ގެނެވި އާންމުން ފުލުހުންނަށް ކުރާ އިތުބާރު އިތުރުވެފައިވާކަން ވެސް ރައީސުލްޖުމްހޫރިއްޔާ ފާހަގަކުރެއްވިއެވެ.\nމި ބައްދަކުރެއްވުމުގައި ޕޮލިސް ސްޓޭޝަނުގެ ފަރާތުން ވަނީ އެ ސްޓޭޝަނުގެ ހިދުމަތް އިތުރަށް ފުޅާކޮށް ފުރިހަމަކުރުމަށް ބޭނުންވާ ކަންކަން ފާހަގަކުރައްވާފައެވެ.\nމި ބައްދަލުކުރެއްވުމަށްފަހު ރައީސް ވަނީ ޕޮލިސް ސްޓޭޝަން ބައްލަވާލައްވާފައެވެ. އަދި އެއަށްފަހު ރައީސް ވަނީ ކުޅުދުއްފުށި ސިޓީގެ ކުނި މެނޭޖުކުރާ ސަރަޙައްދަށް ޒިޔާރަތް ކުރައްވައި އެ ސަރަޙައްދު ބައްލަވާލައްވާފައެވެ.\nރައީސް ތިލަދުންމައްޗަށް ކުރައްވަމުންގެންދަވާ މިދަތުރުފުޅަކީ3ދުވަހުގެ ދަތުރުފުޅެކެވެ.


Bodu Agugai Taxi Kohgen3Faharu Joorimanaa Kohfi Nama License Bathil Kuranee – Iru\n2021 ބަޖެޓް: އެންމެ ބޮޑު އިސްކަމެއް ސިއްހަތާއި ތައުލީމީ ދާއިރާއަށް\nބޮޑު އަގުގައި ޓެކްސީކޮށްގެން3ފަހަރު ޖޫރިމަނާކޮށްފިނަމަ ލައިސެންސް ބާޠިލުކުރަނީ\nސަރުކާރުން ކަނޑައަޅާފައިވާ އަގުތަކަށްވުރެ ބޮޑު އަގުގައި ޓެކްސީ ދަތުރުކޮށްގެން3ފަހަރު ޖޫރިމަނާކޮށްފިނަމަ، އެ ފަރާތެއްގެ ޓެކްސީ ޚިދުމަތް ދިނުމުގެ ލައިސަންސް ބާޠިލުކުރާނެކަމަށް މޯލްޑިވްސް ޓްރާންސްޕޯޓް އޮތޯރިޓީން ވިދާޅުވެއްޖެއެވެ.\nޓްރާންސްޕޯޓް އޮތޯރިޓީން ވިދާޅުވީ، މާލޭ ސަރަހައްދުގައި ޓެކްސީ ޚިދުމަތްދިނުމަށް ސަރުކާރުން ހަމަޖައްސާފައިވާ އަގަށްވުރެ ބޮޑު އަގު ޓެކްސީ ދުއްވާ ފަރާތްތަކުން ނަގަމުންދާކަމުގެ ޝަކުވާ އެ އޮތޯރިޓީއަށް ލިބެމުންދާކަމަށެވެ. އެހެންކަމުން ސަރުކާރުން ހަމަޖައްސާފައިވާ އަގާއި ޚިލާފަށް ބޮޑު އަގު ނަގާ ފަރާތްތައް “އެއްގަމު ދަތުރުފަތުރުގެ ޤާނޫނު”ގެ 48 ވަނަ މާއްދާގެ ދަށުން ޖޫރިމަނާ ކުރާނެކަމަށް ޓްރާންސްޕޯޓް އޮތޯރިޓީން ވިދާޅުވިއެވެ. އަދި އެއް އަހަރު ދުވަހުގެ ތެރޭގައި ތިންފަހަރަށްވުރެ އިތުރަށް މިފަދަ ކުށެއް ތަކުރާރުކޮށްފިނަމަ، އެ ފަރާތެއްގެ ޓެކްސީގެ ޚިދުމަތް ދިނުމުގެ ލައިސަންސް ބާޠިލްކުރާނެކަމަށްވެސް ޓްރާންސްޕޯޓް އޮތޯރިޓީން ބުނެފައިވެއެވެ.\nމާލެ ތެރެއާއި، މާލެއިން ހުޅުލެއަށް އަދި މާލެއިން ހުޅުމާލެއަށް ޓެކްސް ދަތުރުކުރެވޭނެ އަގުތަކެއް ކަނޑައަޅާ، އެއަށް ޢަމަލުކުރަން ފަށާފައިވަނީ މިމަހުގެ7ވަނަ ދުވަހުއެވެ. ޓެކްސީ ޚިދުމަތުގެ އަގަށް ގެނައި ބަދަލުތަކުގެ ތެރޭގައި، މާލެއިން ހުޅުލެއަށް، ހުޅުލެއިން މާލެއަށް، ހުޅުމާލެއިން ހުޅުލެއަށް އަދި ހުޅުލެއިން ހުޅުމާލެއަށް ކުރާ ދަތުރުތަކުގެ އަގު 60 ރުފިޔާއަށް ވަނީ ކަނޑައަޅާފައެވެ. އަދި މާލެއިން ހުޅުމާލެއަށް އަދި ހުޅުމާލެއިން މާލެއަށް ކުރާ ދަތުރުތަކުގެ އަގު 75 ރުފިޔާއަށް ވަނީ ކަނޑައަޅާފައެވެ. ނަމަވެސް މާލެތެރޭގައި ކުރާ ދަތުރުތަކަށް ކުރިއެކޭވެސް އެއްފަދައިން 25 ރުފިޔާ ޖާޖުކުރެވޭނެއެވެ.\nއެއްގަމު ދަތުރުފަތުރުގެ ޤާނޫނުގައިވާގޮތަށް، ކަނޑައަޅާފައިވާ އަގަށްވުރެ އިތުރަށް އަގުނަމާނަމަ 750 ރުފިޔާއިން ޖޫރިމަނާކުރާނެކަމަށް ޓްރާންސްޕޯޓް އޮތޯރިޓީން ވަނީ މީގެކުރިން ވިދާޅުވެފައެވެ.


vnews - Me production ge furathama film Neydhen vakivaakah premier kohfi\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް" ޕްރިމިއާ ކޮށްފި\nފިލްމު "ނޭދެން ވަކިވާކަށް" ޕްރިމިއާ ކުރުމަށް ބޭއްވި ހަފްލާގެ ތެރެއިން--\nމަޝްހޫރު ވާހަކަ ލިޔުންތެރިޔާ މަހުދީ އަހުމަދުގެ ވާހަކައެއްގެ މައްޗަށް ބިނާކޮށް، މުހައްމަދު އަބޫބަކުރު (މާއެނބޫ) ޑައިރެކްޓްކޮށްފައިވާ "ނޭދެން ވަކިވާކަށް" ޕްރިމިއާ ކޮށްފި އެވެ.\nރޭ އޮލިމްޕަހުގައި ބޭއްވި ހާއްސަ ރަސްމިއްޔާތެއްގައި މި ފިލްމު ޕްރިމިއާ ކޮށްދީފައިވަނީ ފިލްމީ ދާއިރާއަށް ގިނަ ދުވަސްތަކެއްވަންދެން ހިދުމަތްކޮށްދީފައިވާ ކުރީގެ މަޝްހޫރު ފިލްމު ޕްރޮޑިއުސަރު އަސްލަމް ރަޝީދު އެވެ.\nމާލެއާއި ހުޅުމާލޭގެ އިތުރުން އއ. ތޮއްޑޫގެ ރީތި މަންޒަރުތަކެއް ފެނިގެން ދިޔަ މި ފިލްމަކީ މުޖުތަމައުގައި މިހާރު ދިމާވެފައިވާ އެތަކެއް މައްސަލަތަކެއް ހިމަނައިގެން ގެނެސްދީފައިވާ ފިލްމެކެވެ.\nނަހަމަގޮތުގައި އިންޓަނެޓާއި ކޮމްޕިއުޓަރުގެ ވަސީލަތްތައް ބޭނުންކުރުމާއި، ޓްރެފިކް ގަވާއިދުތަކާ ހިލާފުވުމާއި، ގެވެށި އަނިޔާއާއި، ތަނެއްދޮރެއް ނުބަލައި ހިތަށް އެރިހާގޮތަކަށް ކަންކަން ކުރުމުން ދިމާވާ ހިތްދަތި، އަދި އަސަރުގަދަ މި ފިލްމުގެ ފުރަތަމަ ޝޯއަަށް ދިޔަ ބައެއް ބެލުންތެރީން ބުނަނީ މި ފިލްމަކީ ބަލާލަން ހަމަ ކަމުދާ ފިލްމެއް ކަމަށެވެ.\nނޭދެން ވަކިވާކަށްގެ ބައެއް ކާސްޓުން-- ފޮޓޯ: ފޭސްބުކް ޕޭޖް\nމިއީ ފިލްމަކުން މަޝްހޫރު ނެށުންތެރިޔާ ޖާދުﷲ ފެނުނު ފުރަތަމަ ފަހަރެވެ. މި ފިލްމުން ޖާދުގެ އިތުރަށް ކުޅަދާނަ އެކްޓަރު އަދި ޑައިރެކްޓަރު ޔޫސުފް ޝަފީއުވެސް ފެނިގެން ދިޔައެވެ. އަދި ކުޅަދާނަ އެކްޓްރެސް ފާތިމަތު އަޒީފާ (އަޒޫ) އާރިފާއި އިބްރާހިމް، ނެށުންތެރިޔާ އަލީ ޝާހިދު (ސްޓެޕް އައްޔަ) އަދި އަޒޭއާއި ނާއްކޮވެސް މި ފިލްމުން ފެނިގެންދެ އެވެ. ފިލްމުގެ ލީޑް ތަރިންނަކީ ޖާދުއާއި އަޒޫއެވެ.\nމި ފިލްމަކީ "މީ ޕްރޮޑަކްޝަން"ގެ ފުރަތަމަ ފިލްމެވެ. މިފިލްމުގައި ޖުމްލަ ހަތަރު ލަވަ ހިމެނޭއިރު ލަވަތައް ކިޔައިދީފައިވަނީ ފާތިމަތު އަޝްފާ، މުހައްމަދު އަބްދުލްޣަނީ (ތޭރަވާ)، ރާފިއަތު ރަމީޒާގެ އިތުރުން މުމްތާޒް މޫސާ އެވެ.


Moosun goasve miadhuge match cancel kohfi | Ungoofaaru\nބުރާސްފަތި, އޮކްޓޯބަރ 18 2018\nބީއެމްއެލް އަށް ގިނަދުވަހު ޚިދުމަތްކޮށްފައިވާ މުވައްޒަފުންގެ އަގުވަޒަންކޮށްފި\nމޫސުން ރަނގަޅުވެ ރ އަތޮޅު ފެރީ ދަތުރުތައް މިއަދު ފަށައިފި\nމަޑުއްވަރީ ދާއިރާގެ މެމްބަރު އަމީތުގެ ގޮނޑި ސަލާމަތްވެއްޖެ\nރެހެންދި ސްކޫލްގެ އެންމެ މޮޅު ދަރިވަރަކަށް ދުވާފަރު އީމާން\nދީލަތި އެހީއަކަށް ބޭނުންވެފައިވާ ފަރްހީންއަށް އެހީއެއްވެދެއްވާ\nރ އަތޮޅާއެކު9އަތޮޅަކަށް މޫސުން ގޯސްވާނެތީ ޔެލޯ އެލާޓް\nބަނޑޭރިގަނޑު/ޙަބަރު/މޫސުންގޯސްވެ މިއަދުގެ މެޗް ކެންސަލް ކޮށްފި\nމޫސުންގޯސްވެ މިއަދުގެ މެޗް ކެންސަލް ކޮށްފި\nކިނޮޅަހު ޖަމްޢިއްޔަތުލް އިއްތިހާދުގެ “ބޮޑު ޗުއްޓީ ސްޕޯރޓްސް ފެސްޓިވަލް 2017″ ގައި ހިމެނޭ 18 ވަނަ ވޮލީބޯޅަ މުބާރާތުގައި މިއަދު ހަވީރު ކުޅެން ހަމަޖެހިފައިވާ މެޗް މޫސުން ގޯސްވެ ކެންސަލް ކޮށްފިއެވެ.\nމިމުބާރާތުގައި މިއަދު ހަވީރު ކުޅުމަށް ހަމަޖެހިފައި އޮތީ ހޭވައްލާ އަދި ބޭރިއަންސް ބައްދަލުކުރާ މެޗެވެ. މޫސުން ގޯސްވެ ކެންސަލްކުރި މިމެޗު ދެން ކުޅުމަށް ހަމަޖެހިފައިވަނީ މޫސުން ރަގަނޅުނަމަ މާދަމާ ހަވީރުއެވެ.\nފަހަތުންއަރާ3ސެޓް ހޯދައިގެން ރަށްގުޑުވާ މެޗުކާމިޔާބުކޮށްފި\nބޯކޮށް ވާރޭވެހި އުނގޫފާރުގެ އެކިސަރަހައްދު ތަކުގައި ފެންބޮޑުވަނީ\nKobaatha ungoofaarah kohdheyn bunikamaky engey kujjaku buneb...\nމި ސަރުކާރަށް ކަމެއް ނުވާނެ އުފެދޭ ދުވަހުން ފެށިގެން ފެއިޅް...\nrahthah vakin ballavaa, ungoofaaru ves ppm ah majority libey...\ncialis withoutadoctor's prescription http://vioglichfu.7m....\nSports UFC Ungoofaaru Council ungoofaaru school ރ.އަލިފުށި ރ.އުނގޫފާރު ރ. އުނގޫފާރު އުނގޫފާރު ރީޖަނަލް ހޮސްޕިޓަލް އުނގޫފާރު ކައުންސިލް އުނގޫފާރު އެފްސީ އުނގޫފާރު ސްކޫލް އުފާ އުފާ ރޯދަ ކުއިޒް 1438 އުފާ ރޯދަ ކުއިޒް 1439 އުފާ މަސްރޭސް 1439 މިނިވަން ޗެންޕިއަންޝިޕް 2017 ސައިފް ގޯލްޑެން ޖުބުލީ ޖަމިއްޔަތުއް ސައިފް


Uniform laa muvazzafunnah khaassa counter eh immigration gai - vNews.mv\nޔުނިފޯރމްލާ މުވައްޒަފުންނަށް ޚާއްސަ ކައުންޓަރެއް އިމިގްރޭޝަންގައި ހަދައިފި\nއައިޝަތު އިބްރާހީމް Male' | 16 January 2022, 13:43\nލޯއެންފޯސްމަންޓް ޔުނީފޯމް ބޮޑީޒްތަކުގައި (ގާނޫނު ތަންފީޒު ކުރާ، ޔުނީފޯމު ލީ މުވައްޒަފުން) އަށް ޕާސްޕޯޓް ދޫކުރުމަށް ވަކިން ހާއްސަ ކައުންޓަރެއް ހަދައިފިއެވެ.\nއިމިގްރޭޝަނުން ބުނީ، ލޯއެންފޯސްމަންޓް ޔުނީފޯމް ބޮޑީޒްތަކުގެ މުވައްޒަފުންނަށް ޕާސްޕޯޓް ދޫކުރަން ހާއްސަ ކައުންޓަރެއް ހަމަޖެއްސީ އެ މުވައްޒަފުން ކުރާ ބުރަ މަސައްކަތުގެ އަގު ވަޒަންކުރުމުގެ ގޮތުން ކަމަށެވެ.\nއެގޮތުން ގާނޫނު ތަންފީޒުކުރާ މުއައްސަސާތަކުގެ މުވައްޒަފުންނަށް ހާއްސަ ކޮށްފައިވާ ކައުންޓަރުން ހިދުމަތް ދޭނީ އޮފީސް ކާޑު ހިފައިގެން ދިއުމުން ކަމަށާއި އޮންލައިންކޮށް ޕާސްޕޯޓް ހެއްދުމުގެ މަރުހަލާ ނިންމުމަށްފަހު ޕާސްޕޯޓް ބަލާ އިމިގްރޭޝަނަށް ހާޒިރުވާއިރު އޮފީސް ކާޑު ހިފައިގެން ހާއްސަ ކައުންޓަރަށް ދިއުމުން ލުއިފަސޭހަކަމާއެކު އެކައުންޓަރުން ޕާސްޕޯޓް ލިބޭނެ ކަމަށްވެސް އިމިގްރޭޝަނުން ވަނީ ބުނެފައެވެ.\nއިމިގްރޭޝަނުން ބުނީ މިގޮތަށް ހަމަޖައްސާފައި ވަނީ ޑިއުޓީ ގަޑީގައި އެ މުވައްޒަފުން ހޭދަކުރާ ވަގުތަކީ ރައްޔިތުންނާ ގުޅުން ހުރި ނާޒުކު އަދި މުހިންމު މަސައްކަތްތަކެއް ކުރުމުގައި އަވަދިނެތި އުޅޭ މީހުންކަމުގައި ވުމުން، އެ މުއައްސަސަާތަކުގެ މުވައްޒަފުން ކުރާ ބުރަ މަސައްކަތުގެ އަގު ވަޒަންކުރުމުގެ ގޮތުން ކަމަށެވެ.\nއެގޮތުން އިމިގްރޭޝަނުން ގާނޫނު ތަންފީޒުކުރާ މުއައްސަސާތަކުގެ މުވައްޒަފުންގެ ގޮތުގައި ބަލާ، ޕާސްޕޯޓް ޚިދުމަތް ހޯދުމުގައި ލުއިގޮތްތަކެއް އިމިގްރޭޝަނުން ހަމަޖައްސާފައިވާ ކަމަށް އެމްއެންޑީއެފާއި، ފުލުހުންނާއި، ކަސްޓަމްސްއާއި، އޭވިއޭޝާން ސެކިއުރިޓީގެ އިތުރުން އެޗްޕީއޭ ޓެގްކޮށް ޓުވީޓުކޮށްފައިވެއެވެ.


ލާމަރުކަޒީ ހިންގުން / ލޯކަލް ކައުންސިލްތައް\nލާމަރުކަޒީ ނިޒާމްގެ ހިންގުން ނުހުއްޓި ސަލާމަތްވީ ހަނި ގޮތަކަށެވެ. ކައުންސިލްތަކުގައި މިހާރު ތިއްބެވި މެމްބަރުންގެ ދައުރު މާދަމާ ހަމަވާނެ އެވެ. ސަރުކާރުން ގާނޫނުއަސާސީ އަށް...\nއާ ކައުންސިލް މެމްބަރުން އިންތިޚާބު ކުރެވެންދެން، މިހާރު ތިބި ކައުންސިލް މެމްބަރުން ވަގުތީ ގޮތުން މަގާމުގައި ދެމި ތިބޭ މުއްދަތުގައި ކައުންސިލްގެ ބައެއް ބާރުތައް ބޭނުން ކުރުމުގައި ޚާއްސަ ހުއްދަތަކެއް ނަގަންޖެހޭ ގޮތަށް ރައްޔިތުންގެ މަޖިލީހުގެ ލާމަރުކަޒީ ކޮމެޓީން ފާސްކޮށްފި އެވެ.\nކައުންސިލްތަކުން އާންމުންނަށް އެހީ ދެނީ ގާނޫނާ ޚިލާފަށް\nފިނޭންސް މިނިސްޓްރީން ބުނީ، ކައުންސިލްތަކުގެ ބަޖެޓުން އެހީ ދެވޭނީ ޖަމާއަތުގެ ފައިދާ އަށާއި ރަށުގެ ތަރައްގީއަށް މަންފާ ކުރާ ޕްރޮގްރާމްތައް ހިލޭ ސާބަހަށް ހިންގާ ޖަމިއްޔާތަކަށާއި ކޯޕަރޭޓިވް ސޮސައިޓީތަކަށް ކަމަަށް. އެ ނޫން ފަރާތްތަކަށް އެފަދަ އެހީއެއް ނުދެވޭނެ ކަމަށް އެޓާނީ ޖެނެރަލްގެ އޮފީހުން ވެސް ވަނީ ލަފާދީފައި.\nދައުރު ދަންމަން ސަރުކާރުން ހުށަހެޅި ބިލް އެޖެންޑާކޮށްފި\nމިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށް ގާނޫނު އަސާސީ އަށް އިސްލާހު ގެންނަން ސަރުކާރުން ރައްޔިތުންގެ މަޖިލީހަށް ހުށަހެޅި ބިލް އެޖެންޑާކޮށްފި އެވެ.\nއާންމު ގާނޫނަކުން ދައުރު އިތުރެއް ނުކުރެވޭނެ: ފިލްޒާ\nގާނޫނު އަސާސީ އިސްލާހު ނުކޮށް، މިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށް ގާނޫނަކުން ފާސްނުކުރެވޭނެ ކަމަށް ރައްޔިތުންގެ މަޖިލީހުގެ ކައުންސެލާ ޖެނެރަލް ފާތިމަތު ފިލްޒާ ލަފާ ދެއްވައިފި އެވެ.\nދައުރު އިތުރުކުރާ ބިލްގެ އާންމުންގެ ޚިޔާލަށް\nލޯކަލް ކައުންސިލްތަކަށް އާ މެމްބަރުން އިންތިޚާބު ކުރެވެންދެން މިހާރު ތިބި ކައުންސިިލް މެމްބަރުންގެ ދައުރު ދެމިގެންދާ ގޮތަށް ރައްޔިތުންގެ މަޖިލީހަށް ހުށަހެޅި ބިލް އާންމުންގެ ޚިޔާލަށް ހުޅުވާލައިފި އެވެ.\n"ދައުރު އިތުރުނުކޮށްފިނަމަ ދިމާވާނެ ގޮންޖެހުން ބޮޑު"\nމިހާރު ތިބި ކައުންސިިލް މެމްބަރުންގެ ދައުރު ހަމަވުމުގެ ކުރިން ގާނޫނުއަސާސީ އިސްލާހު ނުކޮށްފި ނަމަ، ދިމާވާނެ ދަތިތަކުން އަރައިގަތުމަށް އުނދަގޫވާނެ ކަމަށް ރައްޔިތުންގެ މަޖިލީހުގެ ވިލިމާލޭ ދާއިރާގެ އަމިއްލަ މެމްބަރު އަހުމަދު އުޝާމް ވިދާޅުވެއްޖެ އެވެ.\nދައުރު އިތުރުކުރާ ބިލްގެ މައްސަލަ ސުޕްރީމް ކޯޓަށް\nގާނޫނު އަސާސީ އިސްލާހު ކުރުމެއް ނެތި، މިހާރު ތިބި ކައުންސިލަރުންގެ ދައުރު ދެމިގެންދާ ގޮތް ޚާއްސަ ގާނޫނެއް ފާސްކުރަން ހުށަހަޅާފައިވާ ބިލަކީ ގާނޫނު އަސާސީއާ ޚިލާފް ބިލެއް ކަމަށް ކަނޑައަޅަން ސުޕްރީމް ކޯޓަށް ހުށަހަޅާނެ ކަމަށް އިދިކޮޅު ކޯލިޝަނުން ބުނެފި އެވެ.\nMarch 01, 2020 16\nހެލްތު މިނިސްޓްރީގެ 20 މަޝްރޫއެއް ހިންގަން ރަށްރަށުގެ ކައުންސިލްތަކާ މިއަދު ހަވާލުކޮށްފި އެވެ.\nލޯކަލް ކައުންސިލްތަކުގެ 33 ޕަސެންޓް އަންހެނުންނަށް ޚާއްސަ ކުރަންޖެހޭ ގޮތަށް ރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި އިސްލާހުގެ ސަބަބުން ބައެއް...\nއެމްޑީޕީގެ ޕްރައިމަރީ އަންނަ މަހުގެ 31 ގައި\nކުރިއަށް އޮތް ލޯކަލް ކައުންސިލްތަކުގެ އިންތިޚާބަށް އެމްޑީޕީގެ ޓިކެޓްގައި ވާދަކުރާނެ ކެންޑިޑޭޓުން ކަނޑައެޅުމުގެ ޕްރައިމަރީ އަންނަ ޖެނުއަރީ މަހުގެ 31 ގައި ބާއްވަން އެ ޕާޓީން މިއަދު ނިންމައިފި އެވެ.\nDecember 22, 2017 23\nކައުންސިލްގެ ހުއްދަ ނެތި ރިނބުދުއަށް ދަތުރުދިއުން މަނާ\nދ. ރިނބުދޫ ކައުންސިލްގެ ހުއްދަ ނެތި، އެހެން ރަށެއްގެ މީހަކު އެ ރަށަށް ދަތުރުދިއުން އެރަށު ކައުންސިލުން މަނާކޮށްފި އެވެ.


Anfield gai Everton garunu ge furathma molhu\nއެންފީލްޑްގައި އެވަޓަން ގަރުނުގެ ފުރަތަމަ މޮޅު\nމެޗުގެ ފަހު ކަށިގަނޑަށް ފަހު އެވަޓަންގެ ކުޅުންތެރިން އުފާފާޅު ކުރަނީ\nލިވަޕޫލްގެ މައްޗަށް 2-0 ގެ ނަތީޖާއަކުން ކާމިޔާބު ހޯދައި، އެވަޓަންއިން މި ގަރުނުގައި ފުރަތަމަ ފަހަރަށް އެންފީލްޑްގައި މޮޅުވެއްޖެ އެވެ.\nމަސީ ސައިޑް ޑާބީިގެ ގޮތުގައި މަޝްހޫރު ވެފައިވާ ލިވަޕޫލާއި އެވަޓަންގެ ކުރިމަތި ލުމުގައި، އެންފީލްޑްގައި ކުޅެ އެވަޓަން މީގެ ކުރިން މޮޅުވީ 1999 ގަ އެވެ. އެ މެޗުގައި އެވަޓަން މޮޅު ކޮށްދިނުމުގައި ލަނޑު ކާމިޔާބު ކުރީ މަޝްހޫރު ކެވިން ކެމްބެލް އެވެ.\nރޭގެ މެޗު ފެށިގެން ތިން ވަނަ މިނެޓްގައި އެވަޓަން އިން ވަނީ ލީޑް ނަގާފަ އެވެ. ހަމޭސް ރޮޑްރިގޭޒް ތަނަވަސްކޮށްދިން ފުރުސަތަކުން އެވަޓަންގެ ލަނޑު ކާމިޔާބު ކުރީ ރިޗާލްސަން އެވެ. މެޗުގެ ފަހު ކޮޅުގައި ލިވަޕޫލްގެ ދެ ވަނަ ލަނޑު، ލިބުނު ޕެނަލްޓީން ކާމިޔާބު ކުރީ ސިގްރޮސަން އެވެ.\nލިވަޕޫލަށް ކުރިމަތި ވެފައިވާ އަނިޔާގެ މައްސަލަ އިތުރަށް ބޮޑުވެގެން ދިޔައީ މެޗުގެ 30 ވަނަ މިނެޓްގައި ކެޕްޓަން ޖޯޑަން ހެންޑަސަން އަށް އަނިޔާ ވެގެން ބަދަލު ކުރަން ޖެހުމުންނެވެ. އޭނާގެ އުކުޅުވަޅަށް ވަނީ އަނިޔާވެފަ އެވެ.\nއަމިއްލަ ދަނޑުގައި އެވަޓަން އަތުން ބަލިވުމުން، ގަަރުނަކާ ގާތް ކުރާ ރެކޯޑެއް ލިވަޕޫލް އަތުން ބީވެގެން ދިޔައީ އެވެ. ހޯމް ދަނޑުގައި ޖެހިޖެހިގެން ހަތަރު ވަނަ ފަހަރަށް ލިވަޕޫލް މީގެ ކުރިން ބަލިވެފައި ވަނީ، 1923 ގަ އެވެ. ރޭ ގެ މެޗާއެކު ބަދު ނަސީބު އެ ރެކޯޑް އަލުން ވަނީ ތަކުރާރު ވެފަ އެވެ.\nލިވަޕޫލް ޕްރިމިއާ ލީގް\nއެއްވެސް ޓީމަކުން ސަލާހުއަށް ކަޅިއަޅާފައެއް ނުވޭ\nވެން ޑައިކްގެ ކޮންޓްރެކްޓް އާކޮށްފި\nޕެޓްރީސިއޯ ހޭނެތުމުން ލިވަޕޫލްގެ މޮޅު، ފަނޑުވި